text:
ལས་མི་ལས་ཁུངས།
ལས་མི་ལས་ཁུངས་འདི་ དབྱིན་ལོ་ ༢༠༠༣ ལུ་རང་དབང་ཅན་གྱི་ ལས་ཁུངས་གཉིས་ལུ་དབྱེ་ཁག་བཟོ་སྟེ་ ལས་གཡོག་ལྷན་ཁག་ལུ་བཟོ་ཡོདཔ་དང་ ལཱ་གཡོག་ཡར་རྒྱས་དང་ ལྷན་ཐབས་ཀྱི་ཕྱཱ་ལཱ་འདི་ཚུ་ ལས་གཡོག་ལས་ཁུངས་ཀྱི་འགན་འཁུར་དང་ ལས་མི་ལས་ཁུངས་འདི་ རྒྱལ་ཁབ་ནང་གི་ ལས་མི་འཛིན་སྐྱོང་གི་འགན་འཁུར་ཨིནམ་དང་ ལས་མི་འཛིན་སྐྱོང་འདི་ ལས་མི་འཛིན་སྐྱོང་གི་སྲིད་བྱུས་དང་ ལས་མི་དང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་དེའི་ སྒྲིག་གཞི་དེ་ཚུ་གིས་ལམ་སྟོན་འབདཝ་ཨིན།
འཆར་སྣང་།
དྲང་བདེན་དང་དྲང་པོའི་ ལས་མི་འཛིན་སྐྱོང་གིས་ ཡར་དྲགས་ཅན་གྱི་རྒྱལ་ཡོངས་དགའ་སྐྱིད་དཔལ་འཛོམས་ཀྱི་རྒྱལ་ཁབ།
དམིགས་གཏད།
ལས་མི་འཛིན་སྐྱོང་དང་ ལས་མི་མཐུན་ལམ་ ཕྱོགས་གསུམ་གྱི་ཐབས་ལམ་ མི་སྡེའི་ཉེན་སྲུང་ འཕྲོད་བསྟེན་དང་ཉེན་སྲུང་ཅན་གི་ལཱ་གི་ས་ཁོངས་ཀྱི་སྒོ་ལས་ ལཱ་གཡོག་བྱིན་མི་དང་ལཱ་གཡོགཔ་གཉིས་ཀྱི་ བདེ་སྐྱིད་ཡར་དྲགས་དང་ཉེན་སྲུང་།
འགན་དབང་།
- ལས་མི་ ཐོབ་དབང་དང་ ཉེན་ཁག་ཡོད་པའི་སྡེ་ཚན་ཚུ་གི་ཉེན་སྲུང་།
- ལཱ་གི་ས་ཁོངས་ནང་གི་ཉེན་སྲུང་།
- དྲང་བདེན་ཅན་གྱི་ལཱ་གི་གནས་སྟངས་དང་ ཉེན་སྲུང་ཅན་གྱི་ལཱ་གི་ས་ཁོངས།
- དྲང་བདེན་དང་དྲང་པོའི་ལཱ་གི་ས་ཁོངས།
- འཚོ་རྟེན་མ་དངུལ་དང་ དགོངས་ཞུའི་གསོལ་རས་ དེ་ལས་ རྒུད་འཐུས་ཚུ་གི་ཐབས་ལམ་ལས་རྟེན་ཏེ་ དབུལ་ཕོངས་མར་ཕབ་འབད་ནི།
- ལས་མི་དང་འབྲེལ་བའི་ བཅའ་ཁྲིམས་དང་སྒྲིག་གཞི་ དེ་ལས་འབྲེལ་བ་ཡོད་པའི་སྒྲིག་གཞི་དང་བཀོད་ཁྱབ་བཀའ་རྒྱ་ཚུ་ ཁྱབ་སྤེལ་འབད་ནི།
- ལཱ་གི་ས་ཁོངས་ནང་ འབྲེལ་བ་ལེགས་ཤོམ་བཟོ་ནི།
- རྒྱལ་ཁབ་ནང་གི་ མི་སྡེའི་ཉེན་སྲུང་དང་ ཕན་བདེ་ཡར་དྲགས་བཏང་ནི།
- རྒྱལ་ཁབ་ནང་ལུ་ འབྲུག་གི་ལས་མི་ མེད་མི་ནང་ ཕྱིའི་ལས་མི་ལཱ་གཡོག་ནང་ ལྷན་ཐབས་འབད་ནི།
- གཞུང་དང་གཅིག་ཁར་ རྒྱལ་ཡོངས་གླ་ཕོགས་དམའ་ཚད་ བསྐྱར་ཞིབ་འབད་ནི།
- ལཱ་གཡོག་གསར་བཟོ་ཡར་དྲགས།
- ཕྱོགས་གསུམ་ཐབས་ལམ་གྱི་སྒོ་ལས་ ལཱ་གི་གནས་སྟངས་ཡར་དྲགས་བཏང་ནི།
ལས་མི་ལས་ཁུངས་ཀྱིས་ ཞབས་ཏོག་འདི་ཡང་ གཤམ་གསལ་སྡེ་ཚན་བཞི་གིས་ ལས་མི་ཉེན་སྐྱོབ་དང་ མི་སྡེའི་ཉེན་སྲུང་ ཕྱིའི་ལས་མི་འཛིན་སྐྱོང་དང་ལས་མིའི་མཐུན་ལམ་གྱི་ཐོག་ལས་ཨིན།
༡་ ལས་མི་ཉེན་སྐྱོབ་སྡེ་ཚན།
༢་ མི་སྡེའི་ཉེན་སྲུང་སྡེ་ཚན།
༣་ ཕྱིའི་ལས་མི་སྡེ་ཚན།
༤་ ལས་མིའི་མཐུན་འབྲེལ་སྡེ་ཚན།
ལས་མི་ཉེན་སྐྱོབ་སྡེ་ཚན།
ལས་མི་ཉེན་སྐྱོབ་སྡེ་ཚན་འདི་ཡང་ ལས་མི་དང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་འཁྲིལ་ཏེ་ སྒེར་སྡེ་དང་ ལས་འཛིན་ཚུ་གི་་ལཱ་གཡོག་བྱིན་མི་དང་ལཱ་གཡོགཔ་ཚུ་ལུ་ གནས་ཐབས་ཀྱི་འགན་འཁུར་ཨིན་མི་འདི་ཡང་ གཤམ་གསལ་གྱི་ལཱ་འགན་དང་འཁྲིལ་ཏེ་ཨིན།
- ལཱ་གཡོག་དང་ལས་མི་བཅའ་ཁྲིམས་ ༢༠༠༧ ཅན་མ་གི་དབང་ཆ་དང་འཁྲིལ་ཏེ་ ལཱ་གི་གནས་སྟངས་དང་ ལཱ་གི་ས་ཁོངས་ཚུ་ ཞིབ་དཔྱད་འབད་ནི།
- བཅའ་ཁྲིམས་ཀྱི་བརྗོད་དོན་དང་འཁྲིལ་ ལཱ་གཡོག་བྱིན་མི་དང་ འཛིན་སྐྱོང་ དེ་ལས་ལཱ་གཡོགཔ་ཚུ་ལུ་ བཅའ་ཁྲིམས་ཀྱི་བརྗོད་དོན་དང་ རང་རྐྱང་གི་སྒྲིག་གཞི་ལུ་གནས་ཐབས་དང་ རང་རྐྱང་གི་ཞིབ་དཔྱད་འབད་འདི་ བཅའ་ཁྲིམས་དང་སྒྲིག་གཞི་གནས་ཐབས་ལུ་དམིགས་ཏེ་ ཤེས་ཡོན་དང་ ལམ་སྟོན་ དེ་ལས་སླབ་བྱ་བྱིན་ནི་འགན་འཁུར།
- བཅའ་ཁྲིམས་དང་སྒྲིག་གཞི་གནས་ཐབས་ཚུ་ ལྟ་རྟོག་འབད་དེ་ ལེགས་བཅོས་འབད་ནི་དོན་ལུ་ འཛོལ་བ་ཚུ་ངོས་འཛིན་འབད་ནི།
- ཞིབ་དཔྱོད་པ་གིས་ ཞིབ་དཔྱད་འབད་བའི་ གྲུབ་འབྲས་ཚུ་ སྙན་ཞུ་འབད་ནི།
- ལས་མི་ཞིབ་དཔྱད་དང་ལས་མི་ཉེན་སྲུང་དང་འབྲེལ་བའི་ གཞུང་དང་སྒེར་ དེ་ལས་ལས་ཁུངས་དང་ལྷན་ཁག་གཞན་དང་གཅིག་ཁར་ མཉམ་འབྲེལ་འབད་དེ་ སྙན་ཞུ་འབད་ནི།
- ལས་མི་ལས་ཁུངས་ཀྱི་འགོ་དཔོན་ལུ་ རྒྱབ་སྐྱོར་འབད་དེ་ གནས་ཚུལ་བསྡུ་ལེན་འབད་ནི་དང་ ཞིབ་འཚོལ་འབད་ནི་ གླ་ཕོག་དང་འབྲེལ་བའི་སྲིད་བྱུས་བཟོ་ནི་ དེ་ལས་ འདོད་སྤྱོད་སྡུག་སྦྱོང་དང་ འཕྲོད་སྟེན་དང་ཉེན་སྲུང་དེ་ཚུ་གི་ སྲིད་བྱུས་གསརཔ་བཟོ་ནི།
- ལཱ་རིགས་ལྟ་རྟོག་འབད་ནི་དང་ ལུང་ཕྱོགས་ཡིག་ཚང་ཚུ་གི་ ལས་མི་འགོ་དཔོན་ཚུ་ ལག་ལེན་འཐབ་ནི།
- ལཱ་གི་འཕྲོད་སྟེན་དང་ཉེན་སྲུང་གི་སྒྲིག་གཞི་དང་འཁྲིལ་ཏེ་ ལཱ་གི་ས་ཁོངས་ནང་ ལག་ལེན་འཐབ་ནི་དང་ བསྟར་སྤྱོད་འབད་ནི།
- ལཱ་གི་ས་ཁོངས་ནང་ ལཱ་གཡོགཔ་དེ་ཚུ་དང་ མི་མང་སྤྱིར་བཏང་གི་ འཕྲོད་སྟེན་དང་ཉེན་སྲུང་།
- ལཱ་གི་འཕྲོད་སྟེན་དང་ཉེན་སྲུང་གི་དཀའ་ངལ་དང་ ཉོགས་བཤད་ དེ་ལས་ ལཱ་དང་འབྲེལ་བའི་ནད་གཞི་དང་གནོད་རྐྱེན་ཚུ་ མར་ཕབ་འབད་ནིའི་དོན་ལུ་ ཞིབ་འཚོལ་འབད་ནི།
- ལཱ་གི་འཕྲོད་སྟེན་དང་ཉེན་སྲུང་གི་གནས་ཚད་ཚུ་གི་ རྒྱབ་སྣོན་བཟོ་དེ་ཕུལ་ནི།
- ལཱ་གཡོགཔ་དང་ ལཱ་གཡོག་བྱིན་མི་ ལས་མི་ཞིབ་དཔྱོད་པ་དང་ མི་མང་སྤྱིར་བཏང་ཚུ་ ལཱ་གི་འཕྲོད་སྟེན་དང་ཉེན་སྲུང་གི་ སྦྱོང་བརྡར་དང་ ཤེས་ཡོན་བྱིན་ནི།
- ལཱ་གི་ས་ཁོངས་ནང་ འཕྲོད་སྟེན་དང་ཉེན་སྲུང་གི་རྒྱབ་སྣོན་འབད་ནི་དང་ ཚོང་ལས་ཚུ་ ལྕོགས་གྲུབ་ཡར་རྒྱས་བཏང་ཐོག་ལས་ ཡང་དྲགས་བཏང་ནི།
- ལས་མི་ཞིབ་དཔྱོད་པ་ཚུ་གི་ ཞིབ་དཔྱད་སྐབས་ ལཱ་གི་ས་ཁོངས་དང་འབྲེལ་བའི་ཉོགས་བཤད་དེ་ཚུ་ རྒྱབ་སྣོན་འབད་ནི།
- ལས་མི་ཞིབ་དཔྱད་ལྟེ་བ་གཞི་བཙུགས་འབད་དེ་ ཉོག་མེད་སྤྲོད་ནི།
- ལཱ་དང་འབྲེལ་བའི་ལཱ་གི་ས་ཁོངས་ནང་གི་ ནད་གཞི་མར་ཕབ་འབད་ཐབས་ལུ་ འཐབ་ལམ་སྒྲིག་ནི་དང་ ལྟ་རྟོག་འབད་ནི།
- ལཱ་གི་འཕྲོད་སྟེན་དང་ཉེན་སྲུང་ འགན་འཛིན་ནང་མ་ཚུད་པའི་ རང་རྐྱང་གི་ལཱ་གཡོག་བྱིན་མི་དང་བཟའ་ཚང་གི་ཚོང་ལཱ་ དེ་ལས་སོ་ནམ་ཞིང་ལཱ་འབད་མི་ཚུ་ལུ་ ཞབས་ཏོག་ཕུལ་ནི།
ལས་མི་མཐུན་འབྲེལ་སྡེ་ཚན།
ལས་མི་མཐུན་འབྲེལ་སྡེ་ཚན་འདི་གིས་ ལཱ་གི་ས་ཁོངས་ནང་ ལས་མི་དང་ལཱ་གཡོག་བཅའ་ཁྲིམས་དང་སྒྲིག་གཞི་འཁྲིལ་ཏེ་ མཐུན་བསྒྲིགས་འབད་ནི་འདི་ཡང་ གཤམ་གསལ་ལྟར་ཨིན།
- རང་རྐྱང་དང་སྤྱི་རུབ་ལཱ་གི་མཐུན་བསྒྲིགས་དང་ མཐུན་ལམ་ དེ་ལས་ལཱ་གི་རྩོད་ཉོགས་དང་འབྲེལ་བའི་ ཉོགས་བཤད་དེ་ཚུ་མར་ཕབ་འབད་ཐབས་ལུ་ སྲིད་བྱུས་དང་ལས་རིམ་བཟོ་ནི།
- ལཱ་གཡོག་བྱིན་མི་དང་ ལཱ་གཡོགཔ་ དེ་ལས་འབྲེལ་ཡོད་གཞུང་གི་འགོ་དཔོན་དང་སྤྱིར་བཏང་མི་སྡེ་ལུ་ ལས་མི་མཐུན་འབྲེལ་དང་འབྲེལ་བའི་ཤེས་ཡོན་དང་སྙན་ཞུ་འབད་ནི།
- ལཱ་གཡོག་བྱིན་མི་དང་ ལཱ་གཡོགཔ་དེ་ཚུ་ ཚོང་ལས་ཀྱི་གནས་ཚད་ནང་ ལས་མི་མཐུན་འབྲེལ་གྱི་བྱ་སྒོའི་རིམ་པ་ ཕན་ཚུན་མཉམ་འབྲེལ་གྱི་རིགས་རྩལ་ སྒྲོས་བསྟུན་འབད་ནི་དང་ བདེ་སྒྲིག་བཟོ་ནི་ལུ་ སྦྱོང་བརྡར་བྱིན་ནི།
- ཉོགས་བཤད་ཚུ་ སྙན་ཞུ་དང་སླབ་བྱ་ དེ་ལས་ མཐུན་འགྲིག་དང་ ནང་འགྲིག་གི་ཐོག་ལས་ བསལ་ནི།
- ནང་འགྲིག་དང་ ཉོགས་བཤད་བསལ་ནི་ལུ་ བདག་སྐྱོང་གི་རྒྱབ་སྐྱོར་འབད་ནི།
- ལཱ་གི་ས་ཁོངས་ནང་ བཅའ་ཁྲིམས་དང་འབྲེལ་བའི་ མཐུན་ལམ་དང་མཉམ་འབྲེལ་དེ་ཚུ་ ལྟ་རྟོག་གི་ཐོག་ལས་ཡར་དྲགས་བཏང་ནི།
- ལཱ་གཡོག་བྱིན་མི་དང་ལཱ་གཡོགཔ་དེ་ཚུ་ལུ་ ཐོབ་དབང་དང་འགན་དབང་དེ་ཚུ་གི་སྐོར་ལས་ སླབ་བྱ་བྱིན་ནི།
- ལཱ་གི་རྩོད་ཉོགས་དང་འབྲེལ་བའི་ ཞིབ་དཔྱད་འབད་ནི་དང་ སྡེ་ཚན་ཚུ་གི་ཉོགས་བཤད་བསལ་ནི།
- ནང་འགྲིག་འབད་ནི་ མཐུན་འགྲིག་འབད་མི་དེ་ཚུ་ལུ་ བཅའ་ཁྲིམས་དང་འབྲེལ་བའི་ འགན་འཁུར་གི་སྐོར་ལས་ ཤེས་ཡོན་བྱིན་ནི།
- སྡུག་སྐད་དང་ཉོགས་བཤད་ བསལ་མ་ཚུགས་པ་ཡོད་མི་དེ་ཚུ་ ཐོབ་དབང་གི་རྩོད་ཉོགས་ བསྐྱར་ཞིབ་འབད་ནི།
- ཁྲིམས་ཁང་ནང་ ལྷན་ཁག་གི་ངོ་ཚབ་སྦེ་སྟོན་ནི།
- ཉེས་འཛུགས་ཀྱི་ཐོ་ཡིག་འདི་ ལས་མིའི་རྩོད་ཉོགས་རྐྱངམ་ཅིག་མེན་པ་ གཞན་ཁྲིམས་འགལ་དང་ ཉེས་འཛུགས་དེ་ཚུ་ ཁྲིམས་ཀྱི་མདུན་སར་ ཕུལ་ནི།
- ལས་མི་དང་ལཱ་གཡོག་འབྲེལ་བའི་ ཁྲིམས་ལྡན་གྱི་ བསམ་འཆར་ ལྷན་ཁག་དང་ལས་ཁུངས་ལུ་ དགོས་མཁོ་དང་བསྟུན་ཕུལ་ནི།
ཕྱིའི་ལས་མི་སྡེ་ཚན།
ཕྱིའི་ལས་མི་སྡེ་ཚན་གྱི་ལཱ་འགན་འདི་ཡང་ རྒྱལ་ཁབ་ནང་གི་ ཕྱིའི་ལས་མི་དེ་ཡང་ དགོས་མཁོ་དང་འཁྲིལ་ཏེ་ གནང་བ་བྱིན་ནི་འདི་ཡང་ གཤམ་གསལ་ལྟར་ཨིན།
- སྲིད་བྱུས་དང་སྒྲིག་གཞི་འཁྲིལ་ཏེ་ ཕྱིའི་ལས་མིའི་ཞུ་ཡིག་བསྐྱར་ཞིབ་འབད་དེ་ གནང་གནང་ནི།
- ཕྱིའི་ལས་མི་ ལཱ་གཡོག་བྱིན་མི་གིས་ ལཱ་གཡོག་ནང་གི་ལྟ་རྟོག།
- ཕྱིའི་ལས་མི་གི་ ལཱ་གི་མཆོག་ཐམ་གྱི་དུས་ཡུན་རྫོགས་པའི་ཤུལ་ལུ་ སླར་ལོག་བཏང་ནི།
- ཕྱིའི་ལས་མི་གིས་ འདྲ་མཉམ་གྱི་སྐྱོང་བཞག་ཐོབ་དབང་བཟོ་ནི།
- ཕྱིའི་ལས་མི་དེ་ཚུ་ རྒྱལ་ཁབ་ནང་ ལཱ་འབད་བའི་སྐབས་ ལཱ་གི་མཆོག་ཐམ་གྱི་དུས་ཡུན་མ་རྫོགས་པ་ཡོདཔ་སྦེ་ངེས་བརྟན་བཟོ་ནི།
- ལཱ་གཡོག་བྱིན་མི་དང་ལཱ་གཡོགཔ་གཉིས་ཆ་རང་ ལས་མི་དང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་ དེའི་སྒྲིག་གཞི་ལུ་གནས་ནི་གི་ ངེས་བརྟན་བཟོ་ནི།
- ཕྱིའི་ལས་མི་ལཱ་གཡོག་གསར་བཙུགས་ཀྱི་ ལས་སྡེ་ལྟ་རྟོག་འབད་ནི་དང་ དབྱེ་ཞིབ་འབད་ནི་ དེ་ལས་ ཞིབ་ཏཔྱད་འབད་ནི་དང་སྦྱོང་བརྡར་འབད་ནི།
- ཕྱིའི་ལས་མིའི་སྲིད་བྱུས་དང་ཁྲིམས་ལུགས་ དེ་ལས་ སྒྲིག་གཞི་དང་ལཱ་གཡོག་གསར་བཙུགས་ཀྱི་ བསྐྱར་ཞིབ་འབད་ནི་དང་ བསྒྱུར་བཅོས་འབད་ནི་གི་དོན་ལུ་ རྒྱབ་སྣོན་འབད་ནི།
- ཕྱིའི་ལས་མི་དང་འབྲེལ་བའི་ གནད་དོན་གུ་ ཕྱིའི་ལས་མི་ལས་ཁུངས་དང་གཅིག་ཁར་ མཉམ་འབྲེལ་འབད་ནི།
- ཕྱིའི་ལས་མི་དགོ་མཁོ་དབྱེ་ཞིབ་འབད་ནི་ དེ་ལས་གཞུང་ལུ་དུས་དང་དུས་སུ་ ཚད་གཞི་གི་སྐོར་ལས་རྒྱབ་སྣོན་འབད་ནི།
- ཕྱིའི་ལས་མི་དེ་ཚུ་ བཟོ་གྲྭ་འཕྲུལ་ཁང་དང་ལཱ་འགན་ ཡང་ན་ རྒྱལ་ཁབ་ནང་ ཚད་གཞི་ལས་འགལ་བའི་ཕྱིའི་ལས་མིགི་ལྟ་རྟོག།
- ཕྱིའི་ལས་མིའི་ལཱ་འགན་འདི་ འབྲུག་པའི་མི་གི་འབད་ཚུགས་པའི་ལཱ་འགན་དེ་ཚུ་ གདམ་འཛིན་འབད་ནི།
- ཕྱིའི་ལས་མི་གི་སྙན་ཞུ་ ལས་ཁུངས་དང་ ལྷན་ཁག་ དེ་ལས་གཞུང་གི་དགོས་མཁོ་དང་བསྟུན་ ཕུལ་ནི།
- ཕྱིའི་ལས་མི་གི་ གནས་སྡུད་དང་གནས་ཚུལ་དེ་ཚུ་ བརྟན་ཏོག་ཏོ་བཟོ་ནི་དང་ གནང་བ་མེད་པའི་མི་གཞན་ལུ་ གསལ་སྟོན་འབད་ནི་མི་འོང་།
- ཕྱིའི་ལས་དེ་རྒྱལ་ཁབ་ནང་འབག་འོང་ནིའི་ གློག་རིག་ཡོངས་འབྲེལ་ བསྐྱར་ཞིབ་འབད་ནི་དང་ ལེགས་བཅོས་འབད་ནི་གི་ འཐབ་ལམ་རྒྱབ་སྣོན་འབད་ནི།
མི་སྡེའི་ཉེན་སྲུང་སྡེ་ཚན།
མི་སྡེའི་ཉེན་སྲུང་སྡེ་ཚན་གྱི་འགན་ཁུར་འདི་ཡང་ རྒྱལ་ཁབ་ནང་གི་ལཱ་གཡོགཔ་ཚུ་གི་ མི་སྡེའི་ཉེན་སྲུང་བཟོ་ནི་དང་ ཡར་དྲགས་བཏང་ནི་ དུས་མཚམས་སུ་ རྒྱལ་ཡོངས་ལས་མིའི་གླ་ཆ་བསྐྱར་ཞིབ་འབད་ནིའི་འགན་ཁུར་འདི་ཡང་ གཤམ་གསལ་ལྟར་ཨིན།
- རྒྱལ་ཁབ་ཀྱི་ མི་སྡེའི་ཉེན་སྲུང་གི་ གནད་དོན་གུ་ བརྟག་ཞིབ་དང་ ཞིབ་འཚོལ་འབད་དེ་ གཞུང་གི་གྲོས་ཐག་གི་དོན་ལུ་ རྒྱབ་སྣོན་ཕུལ་ནི།
- འཚོ་རྟེན་མ་དངུལ་དང་ དགོངས་ཞུའི་གསོལ་རས་འཆར་གཞི་ བསྐྱར་ཞིབ་འབད་དེ་ རྒས་ཕོགས་ཀྱི་འཆར་གཞི་དང་ སྒྲིག་འཐབ་བཟོ་ནི།
- མི་སྡེའི་ཉེན་སྲུང་གི་ ཞབས་ཏོག་དབང་ཚད་ཕྱིར་སྤེལ་གྱི་འཐབ་ལམ་དང་འབྲེལ་བའི་ བདག་སྐྱོང་དང་ལག་ལེན་གྱི་ཡོངས་རྫོགས་ བཀོད་ཁྲམ་བཟོ་ནི།
- མི་སྡེའི་ཉེན་སྲུང་འདི་ ལས་འཛིན་དང་སྒེར་སྡེའི་ལཱ་གཡོགཔ་ཚུ་ལུ་ མི་སྡེའི་གོ་བ་བརྡ་སྤྲོད་ལས་རིམ་དང་ འཆར་གཞི་བརྩམ་ཏེ་ ལག་ལེན་འཐབ་ནི།
- མི་སྡེའི་ཉེན་སྲུང་གི་སྐོར་ལས་ གྲོས་བསྟུན་འབད་ནི་དོན་ལུ་ མི་མང་གྲོས་གནས་བཟོ་ནི།
- མི་སྡེའི་ཉེན་སྲུང་གི་གནད་དོན་དང་འབྲེལ་བའི་ མི་སྡེའི་གོ་བ་བརྡ་སྤྲོད་ སྤེལ་ཐབས་ཀྱི་ཡིག་ཆ་བཟོ་ནི།
- འཚོ་རྟེན་མ་དངུལ་དང་ དགོངས་ཞུའི་གསོལ་རས་འཆར་གཞི་དང་འབྲེལ་བའི་ ཁྲིམས་ལུགས་དང་ སྒྲིག་གཞི་བཟོ་སྟེ་ ཞིབ་དཔྱད་ཐོག་ལས་ དང་ལེན་འབད་ནི།
སྲིད་སྦྱུས་དང་ལམ་སྟོན
རྒྱལ་ཡོངས་ལས་མིའི་བདག་སྐྱོང་གི་དམིགས་ཡུལ་གཙོ་བོ་འདི་ཡང་ ལཱ་གཡོགཔ་ཚུ་གི་ ལཱ་གི་ས་ཁོངས་ལེགས་ཤོམ་བཟོ་ནི་ རང་དབང་དངའདྲ་མཉམ་ ཉེན་སྲུང་དང་མིའི་ཚུལ་མཐུན་བཟོ་ཐོག་ལས་ ལས་ཁུངས་འདི་གཤམ་གསལ་གྱི་འགན་འཁུར་ཡོདཔ་ཨིན།
- ལཱ་གི་གནས་སྟངས།
- ལཱ་གི་འཕྲོད་བསྟེན་དང་ཉེན་སྲུང་།
- མི་སྡེའི་ཉེན་སྲུང་།
- ཕྱིའི་ལས་མི་འཛིན་སྐྱོང་།
- ལས་མིའི་རྩོད་རྙོག་དང་བདེ་འགྲིག།
- མཉམ་རུབ་ཀྱི་གྲོས་འགྲིག་དང་ མཉམ་རུབ་ཀྱི་ཐོག་ལས་ རྩོད་རྙོག་བདེ་འགྲིག།
འབྲུག་གི་རྩ་ཁྲིམས་ཆེན་མོ་དང་འཁྲིལ་ ལས་མིའི་བདག་སྐྱོང་སྲིད་བྱུས་དང་ ལས་མི་དང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་ དེ་ལས་ ལས་མི་ལས་ཁུངས་ཀྱི་ འགན་ཁུར་དེ་ཚུ་ ཡིག་ཆའི་འགན་དབང་དེ་ཚུ་ གྲུབ་ཐབས་ལུ་དམིགས་ཏེ་ཨིན།
འཆར་སྣང་
ལཱ་གཡོག་བྱིན་མི་དང་ལཱ་གཡོགཔ་གཉིས་ཀྱི་བར་ན་ མཐུན་ལམ་ལེགས་ཤོམ་དང་ ཐོན་སྐྱེད་ཅན་གྱི་ རྒྱལ་ཁབ།
དམིགས་གཏད།
ལས་མི་ལས་ཁུངས་འདི་ ལས་མིའི་ དོན་སྨིན་ཅན་གྱི་ སྲིད་བྱུས་བཙམ་ནི་དང་ ལག་ལེན་འཐབ་སྟེ་ ལས་འཛིན་དང་སྒེར་སྡེ་ནང་གི་ ལཱ་གཡོག་བྱིན་མི་དང་ལཱ་གཡོགཔ་གཉིས་ཀྱི་ སྤུས་ཚད་ཅན་གྱི་ཞབས་ཏོག་སྤྲོད་ཐབས་ལུ་དམིགས་ཏེ་ རྒྱལ་ཁབ་ཀྱི་ དཔལ་འབྱོར་དང་ མི་སྡེའི་ཡར་རྒྱས་འདི་ གཤམ་འཁོད་ཀྱི་བརྗོད་དོན་དང་འཁྲིལ་ཏེ་ཨིན།
༡་ ཕྱིའི་ལས་མི།
༢་ ལས་མི་ཞིབ་དཔྱད།
༣་ ལས་མི་མཐུན་འབྲེལ།
༤་ མི་སྡེའི་ཉེན་སྲུང་།
དམིགས་དོན།
- ལས་མི་ལས་ཁུངས་ཀྱི་ འཆར་གཞི་ ༡༠ པའི་ནང་ གཤམ་འཁོད་ཀྱི་དམིགས་དོན་ཚུ་གྲུབ་ནི་ལུ་བཙོན་ནི་ཨིན། ལས་མི་ཞིབ་དཔྱད་དང་ ལས་མི་མཐུན་ལམ་དང་འབྲེལ་བའི་ ཁྲིམས་ལུགས་དང་སྒྲིག་གཞི་ ཟིན་བྲིས་འཐབ་སྟེ་ ལྷན་ཁག་ལུ་ཆ་འཇོག་གི་དོན་ལུ་ཕུལ་ཏེ་ མི་སྡེ་ལུ་ཁྱབ་སྤེལ་དང་ལག་ལེན་འཐབ་ནི།
- ཚོང་ལས་ཚུ་ ཞིབ་དཔྱད་འབད་དགོ་མི་དེ་ཚུ་ ལོ་གཅིག་ནང་ཚར་ཅིག་ ཞིབ་དཔྱད་འབད་ནི།
- ཕྱིའི་ལས་མི་དང་ ནང་གི་ལཱ་གཡོགཔ་ག་ར་ ལས་མི་ཉེན་སྲུང་གི་ལས་དོན་ལས་རྟེན་ ལཱ་གི་ས་ཁོངས་ནང་ཉེན་སྲུང་དང་ བདེ་ཏོག་ཏོ་བཟོ་ནི་ དེ་ལས ཡར་དྲགས་བཏང་ནི།
- ལས་འཛིན་དང་སྒེར་སྡེ་ནང་ལུ་ རྒྱལ་ཡོངས་གླ་ཕོགས་གི་སྲིད་བྱུས་ བཟོ་སྟེ་ ལག་ལེན་འཐབ་ནི།
- ལཱ་གི་འཕྲོད་བསྟེན་དང་ཉེན་སྲུང་ དེ་ལས་འདི་དང་འབྲེལ་བའི་ སྲིད་བྱུས་བརྩམ་སྟེ་ ལག་ལེན་འཐབ་ནི།
- ལས་མི་ཞིབ་དཔྱད་ཀྱི་རིང་ལུགས་བཟོ་སྟེ་ ལག་ལེན་འཐབ་ནི།
- གླ་ཕོགས་དང་ ལཱ་གི་གནས་སྟངས་དང་འབྲེལ་བའི་ ལས་མིའི་མཐུན་འབྲེལ་གྱི་གནད་དོན་ཚུ་གི་དོན་ལུ་ གྲོས་འགྲིག་གི་རིང་ལུགས་བཟོ་ནི།
- ལས་མིའི་ རྩོད་རྙོག་གི་ཐབས་ལམ་བཟོ་ནི་དང་ ཚོང་ལས་ནང་ ལག་ལེན་འཐབ་ནི།
- ལུགས་སྲོལ་དང་འབྲེལ་བའི་ ལས་མིའི་རྩོད་རྙོག་དང་ བདེ་འགྲིག་གི་འཐབ་ལམ་ བཟོ་ནི་དང་ལག་ལེན་འཐབ་ནི།
- ཕྱིའི་ལས་མི་ མར་ཕབ་འབད་ནི་དང་ འཛིན་སྐྱོང་འཐབ་ནི།
ཐབས་བྱུས།
ལས་ཁུངས་ཀྱི་ དམིགས་དོན་གྲུབ་ཐབས་ལུ་ ལག་ལེན་གྱི་ཐབས་བྱུས་འདི་ཡང་།
- ལས་མིདང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་ ལཱ་གི་གནས་སྟངས་སྒྲིག་གཞི་ བརྩམ་སྟེ་ ལག་ལེན་འཐབ་ནི།
- ལཱ་གི་འཕྲོད་བསྟེན་དང་ཉེན་སྲུང་གི་སྒྲིག་གཞི་ལག་ལེན་འཐབ་ནི།
- རྒྱལ་ཡོངས་གི་གནས་ཚད་ཀྱི་ གླ་ཕོགས་ཀྱི་ སྲིད་བྱུས་འདི་ ལག་ལེན་འཐབ་ནི།
- ལས་མི་ཞིབ་དཔྱད་ཀྱི་རིང་ལུགས་ དང་ལེན་འབད་ནི།
- ལས་མིའི་རྩོད་རྙོག་གི་བཀག་ཐབས་དང་ བདེ་འགྲིག་གི་ཐབས་བྱུས་བཏོན་ནི།
- ལས་མིའི་མཐུན་ཚོགས་གཞི་བཙུགས་འབད་དེ་ ཚོང་ལས་ཀྱི་གནས་ཚད་ནང་མཉམ་རུབ་ཀྱི་ གྲོས་འགྲིག་བཟོ་ནི།
- ཕྱིའི་ལས་མི་ལཱ་གཡོག་གསར་བཙུགས་ཀྱི་ལས་སྡེ་དང་ གློག་རིག་ཡོངས་འབྲེལ་ཡར་དྲགས་བཏང་ཐོག་ལས་ ཕྱིའི་ལས་མི་ ལཱ་གཡོག་གསར་བཙུགས་དང་འཛིན་སྐྱོང་འཐབ་ནི།
ལས་མི་ཉེན་སྐྱོབ་སྡེ་ཚན།
- ཚོང་ལས་ཚུ་ བཅའ་ཁྲིམས་དང་འཁྲིལ་ ཞིབ་དཔྱད་འབད་དེ་ བཅའ་ཁྲིམས་ཀྱི་བརྗོད་དོན་གུ་ ཤེས་ཡོན་བྱིན་ནི་ ལཱ་གཡོག་བྱིན་མི་ཚུ་ལུ་སྙན་ཞུ་འབད་དེ་ རང་རྐྱང་གིས་ ཁྲིམས་ལུགས་ལུ་གནས་ཐབས་དང་ དགོས་མཁོ་དང་བསྟུན་ཁྲིམས་ལུགས་དང་འཁྲིལ་ ལག་ལེན་འཐབ་ནི།
- ཁྲིམས་ལུགས་དང་མ་འཁྲིལ་མི་ དང་ གནས་མ་ཚུགས་མི་དེ་ཚུ་ ལྟ་རྟོག་འབད་དེ་ ལེགས་བཅོས་དང་ ཁྲིམས་ལུགས་ལྟར་ དང་ལེན་འབད་བཅུག་ནི།
- ལཱ་གི་འཕྲོད་སྟེན་དང་ཉེན་སྲུང་འདི་ ལས་མི་ཞིབ་དཔྱད་འབད་དེ་ འགན་འཛིན་ནང་མ་ཚུད་པའི་ རང་རྐྱང་གི་ལཱ་གཡོག་བྱིན་མི་དང་ བཟའ་ཚང་གི་ཚོང་ལཱ་ དེ་ལས་སོ་ནམ་ཞིང་ལཱ་འབད་མི་ཚུ་ལུ་ ཞབས་ཏོག་ཕུལ་ནི།
- ཞིབ་དཔྱོད་པ་གིས་ ཞིབ་དཔྱད་དང་ ལས་མི་མཐུན་འབྲེལ་གྱི་ གྲུབ་འབྲས་ཚུ་ སྙན་ཞུ་འབད་ནི་དང་ ལྷན་ཁག་ལུ་ལོ་བསྟར་སྙན་ཞུ་ཕུལ་ནི།
- ལས་མི་ཞིབ་དཔྱད་དང་ ལས་མི་ཉེན་སྲུང་དང་འབྲེལ་བའི་ གཞུང་དང་སྒེར་ དེ་ལས་ལས་ཁུངས་དང་ལྷན་ཁག་ གཞན་དང་གཅིག་ཁར་ མཉམ་འབྲེལ་འབད་དེ་ སྙན་ཞུ་འབད་ནི།
- སྲིད་བྱུས་གསརཔ་བཟོ་ནི་ལུ་རྒྱབ་སྣོན་འབད་དེ་ གནས་ཚུལ་བསྡུ་ལེན་འབད་ནི་དང་ ཞིབ་འཚོལ་འབད་ནི་ གླ་ཕོགས་དང་འབྲེལ་བའི་གནད་དོན་དང་ ལཱ གི་འཕྲོད་བསྟེན་དང་ཉེན་སྲུང་གི་སྐོར་ལས་ རྒྱབ་སྣོད་འབད་ནི།
- ལུང་ཕྱོགས་ཡིག་ཚང་གི་ལཱ་འགན་ ལྟ་རྟོག་འབད་ནི།
- ལཱ་གི་འཕྲོད་སྟེན་དང་ཉེན་སྲུང་གི་སྒྲིག་གཞི་དང་འཁྲིལ་ཏེ་ ལཱ་གི་ས་ཁོངས་ནང་ ལག་ལེན་འཐབ་ནི་དང་ བསྟར་སྤྱོད་འབད་ནི།
དེ་ཚུ་ཡང་གཤམ་གསལ་དང་འཁྲིལ་འགྲུབ་ནི་ཨིན།
- དུས་རྒྱུན་གྱི་ཞིབ་དཔྱད། དུས་རྒྱུན་གྱི་ཞིབ་དཔྱད་འདི་ཡང་ གསལ་བསྒྲགས་འབད་དེ་འབད་ནི་དང་ ཡང་ན་ གསལ་བསྒྲགས་མ་འབད་བ་་ཞིབ་དཔྱད་འབད་དེ་ ཚོངས་ལས་ཚུ་ནང་ གནད་དོན་ཚུ་ཞིབ་དཔྱད་འབད་ནི་དང་ ཞིབ་དཔྱད་འབད་དགོ་མི་ཚོངས་ལས་ཚུ་ ལོ་གཅིག་ནང་ཚར་གཅིག་འབད་དགོཔ་ཨིན།
- བསྐྱར་ཞིབ་ཀྱི་ཞིབ་དཔྱད། བསྐྱར་ཞིབ་ཀྱི་ཞིབ་དཔྱད་འདི་ཡང་ ལཱ་གཡོག་བྱིན་མི་འདི་གིས ཉེན་བརྡའི་བརྡ་བསྐུལ་སྤྲོད་མི་དང་འཁྲིལ་ དང་ལེན་འབད་དང་འབད་བའི་ཞིབ་དཔྱད།
- དམིགས་བསལ་གྱི་ཞིབ་དཔྱད། དམིགས་བསལ་གྱི་ཞིབ་དཔྱད་འདི་ཡང་ ལཱ་གཡོགཔ་དེ་ཚུ་གིས་ ཉོགས་བཤད་དང་འཁྲིལ་ཏེ་ གནད་དོན་གཅིག་གུ་གཞི་བཞག་ནི་དང་ ཡང་ན་ བར་རྐྱེན་འབྱུང་སྟེ་ ཞིབ་དཔྱད་འབད་ནི། ཞིབ་དཔྱད་འདི་མང་ཤོས་གསལ་བསྒྲགས་འབད་ནི་མེདཔ་ཨིན།
ལས་མི་མཐུན་འབྲེལ་སྡེ་ཚན།
- ལཱ་གཡོག་བྱིན་མི་དང་ ལཱ་གཡོགཔ་ དེ་ལས་འབྲེལ་ཡོད་གཞུང་གི་འགོ་དཔོན་དང་སྤྱིར་བཏང་མི་སྡེ་ལུ་ ལས་མི་མཐུན་འབྲེལ་གྱི་གནད་དོན་གུ་ཤེས་ཡོན་དང་སྙན་ཞུ་འབད་ནི།
- ལཱ་གཡོག་བྱིན་མི་དང་ ལཱ་གཡོགཔ་དེ་ཚུ་ ཚོང་ལས་ཀྱི་གནས་ཚད་ནང་ ལས་མི་མཐུན་འབྲེལ་གྱི་ བྱ་སྒོའི་རིམ་པ་དང་བདེ་སྒྲིག་བཟོ་ནི་ལུ་ སྦྱོང་བརྡར་འབྱིན་ནི།
- ལཱ་གཡོག་བྱིན་མི་དང་ ལཱ་གཡོགཔ་དེ་ཚུ་ ཚོང་ལས་ཀྱི་གནས་ཚད་ནང་ ལས་མི་མཐུན་འབྲེལ་གྱི་བྱ་སྒོའི་རིམ་པ་ ཕན་ཚུན་མཉམ་འབྲེལ་གྱི་རིགས་རྩལ་ སྒྲོས་བསྟུན་འབད་ནི་དང་ བདེ་སྒྲིག་འབད་ནི་ལུ་ སྦྱོང་བརྡར་བྱིན་ནི།
- ཉོགས་བཤད་ཚུ་ སྙན་ཞུ་དང་སླབ་བྱ་ དེ་ལས་ མཐུན་འགྲིག་དང་ ནང་འགྲིག་ གི་ཐོག་ལས་བསལ་ནི།
- ནང་འགྲིག་ནང་ཉོགས་བཤད་བསལ་ནི་ལུ་ བདང་སྐྱོང་གི་རྒྱབ་སྐྱོར་འབད་ནི།
- ལཱ་གི་ས་ཁོངས་ནང་ བཅའ་ཁྲིམས་དང་འབྲེལ་བའི་ མཐུན་ལམ་དང་མཉམ་འབྲེལ་དེ་ཚུ་ ལྟ་རྟོག་གི་ཐོག་ལས་ཡར་དྲགས་བཏང་ནི།
- ལཱ་གཡོག་བྱིན་མི་དང་ ལཱ་གཡོགཔ་དེ་ཚུ་ལུ་ ཐོབ་དབང་དང་ འགན་དབང་དེ་ཚུ་གི་སྐོར་ལས་ སླབ་བྱ་བྱིན་ནི།
- ལཱ་གི་རྩོད་ཉོགས་དང་འབྲེལ་བའི་ ཞིབ་དཔྱད་འབད་ནི་དང་ སྡེ་ཚན་ཚུ་གི་ཉོགས་བཤད་བསལ་ནི།
- ནང་འགྲིག་འབད་མི་དང་ མཐུན་འགྲིག་འབད་མི་དེ་ཚུ་ལུ་ བཅའ་ཁྲིམས་དང་འབྲེལ་བའི་ འགན་འཁུར་གི་སྐོར་ལས་ ཤེས་ཡོན་བྱིན་ནི།
- ཁྲིམས་ཁང་ནང་ ལྷན་ཁག་གི་ངོ་ཚབ་སྦེ་སྟོན་ནི།
- ལས་མི་དང་ལཱ་གཡོག་འབྲེལ་བའི་ ཁྲིམས་ལྡན་གྱི་ཐད་ལུ་ ལྷན་ཁག་གི་ངོ་ཚབ་འབད་ནི།
ཕྱིའི་ལས་མི་སྡེ་ཚན།
- སྲིད་བྱུས་དང་སྒྲིག་གཞི་འཁྲིལ་ཏེ་ ཕྱིའི་ལས་མིའི་ཞུ་ཡིག་བསྐྱར་ཞིབ་འབད་དེ་ ལཱ་གཡོག་གི་གནང་བ་གནང་ནི།
- ཕྱིའི་ལས་མི་ ལཱ་གཡོག་བྱིན་མི་གིས་ལཱ་གཡོག་ནང་གི་ལྟ་རྟོག།
- ཕྱིའི་ལས་དེ་ཚུ་ བཅའ་ཁྲིམས་དང་འཁྲིལ་ ལོག་སྤྱོད་མི་འབད་ནི་དང་ འདྲ་མཉམ་གྱི་སྐྱོང་བཞག་ཐོབ་ནི་ ངེས་བརྟན་བཟོ་ནི།
- ལཱ་གཡོག་བྱིན་མི་དང་ལཱ་གཡོགཔ་གཉིས་ཆ་རང་ ལས་མི་དང་ལཱ་གཡོག་བཅའ་ཁྲིམས་ ༢༠༠༧ ཅན་མ་དང་དེའི་སྒྲིག་གཞི་ལུ་གནས་ནི་དང་ ངེས་བརྟན་བཟོ་ནི།
- ཕྱིའི་ལས་མི་ལཱ་གཡོག་གསར་བཙུགས་ཀྱི་ ལས་སྡེ་ལྟ་རྟོག་འབད་ནི་དང་ དབྱེ་ཞིབ་འབད་ནི་ དེ་ལས་ ཞིབ་ཏཔྱད་འབད་ནི་དང་སྦྱོང་བརྡར་འབྱིན་ནི།
- ཕྱིའི་ལས་མི་དང་འབྲེལ་བའི་ གནད་དོན་གུ་ ཕྱིའི་ལས་མི་ལས་ཁུངས་དང་ཅིག་ཁར་ མཉམ་འབྲེལ་འབད་ནི།
- ཕྱིའི་ལས་མི་ལཱ་གཡོག་གི་གློག་རིག་ཡོངས་འབྲེལ་འདི་ དུས་ཡུན་ཆུ་ཚོད་ ༢༤ དང་བདུན་རིམ་བཞིན་ལག་ལེན་འཐབ་བཏུབ་ ངེས་བརྟན་བཟོ་ནི།
མི་སྡེའི་ཉེན་སྲུང་སྡེ་ཚན།
- རྒྱལ་ཁབ་ཀྱི་ མི་སྡེ་ཉེན་སྲུང་གི་ གནད་དོན་གུ་ བརྟག་ཞིབ་དང་ ཞིབ་འཚོལ་འབད་དེ་ གཞུང་གི་གྲོས་ཐག་གི་དོན་ལུ་ རྒྱབ་སྣོན་ཕུལ་ནི།
- འཚོ་རྟེན་མ་དངུལ་དང་ དགོངས་ཞུའི་གསོལ་རས་འཆར་གཞི་ བསྐྱར་ཞིབ་འབད་དེ་ རྒས་ཕོགས་ཀྱི་འཆར་གཞི་དང་སྒྲིག་འཐབ་བཟོ་ནི།
- མི་སྡེའི་ཉེན་སྲུང་གི་ ཞབས་ཏོག་དབང་ཚད་ཕྱིར་སྤེལ་གྱི་འཐབ་ལམ་དང་འབྲེལ་བའི་ བདག་སྐྱོང་ དང་ལག་ལེན་གྱི་ཡོངས་རྫོགས་ བཀོད་ཁྲམ་བཟོ་ནི།
- མི་སྡེའི་ཉེན་སྲུང་འདི་ ལས་འཛིན་དང་སྒེར་སྡེའི་ལཱ་གཡོགཔ་ཚུ་ལུ་ མི་སྡེ་གོ་བ་བརྡ་སྤྲོད་ལས་རིམ་དང་ འཆར་གཞི་བརྩམ་ཏེ་ ལག་ལེན་འཐབ་ནི།
- མི་སྡེ་ཉེན་སྲུང་དང་འབྲེལ་བའི་ གླ་ཕོགས་ དགོངས་ཞུའི་གསོལ་རས་ འཚོ་རྟེན་མ་དངུལ་ རྒས་ཕོགས་གི་ཐོབ་ལམ་ ལཱ་གཡོག་མེད་པའི་ཉེན་བཅོལ་ འབྲེལ་བ་མཇུག་སྡོམ་གྱི་ཐོབ་ལམ་དེ་ཚུ་གི་ འཆར་གཞི་བཙམ་ནི།
ལུང་ཕྱོགས་ཡིག་ཚང་།
ལུང་ཕྱོགས་ཀྱི་ ལས་གཡོག་ལྷན་ཁག་ ཡིག་ཚང་འདི་ཡང་།
- ཆུ་ཁ་དང་བསམ་རྩེ་རྫོང་ཁག་གི་དོན་ལུ་ ཕུན་ཚོགས་གླིང་ ལུང་ཕྱོག་ཡིག་ཚང་།
- གསར་སྤང་ རྩིས་རང་ དར་དཀར་ན ཀྲོང་གསར་ ཞལ་སྒང་ བུམ་ཐང་རྫོང་ཁག་གི་དོན་ལུ་ དགེ་ལེགས་ཕུ་ལུང་ཕྱོག་ཡིག་ཚང་།
- བསམ་གྲུབ་ལྗོང་ཁར་དང་ པད་མ་དགའ་འཚལ་གྱི་དོན་ལུ་ བསམ་གྲུབ་ལྗོང་ཁར་ལུང་ཕྱོགས་ཡིག་ཚང་།
- བཀྲིས་སྒང་ བཀྲིས་གཡང་རྩེ་ མོང་སྒར་ ལྷུན་རྩེ་གི་དོན་ལུ་ བཀྲིས་སྒང་ལུང་ཕྱོགས་ཡིག་ཚང་ཚུ་གིས་ མི་སྡེ་ལུ་ཞབས་ཏོག་སྤྲོད་ནི་ཨིན།
- ཐིམ་ཕུག་ སྤ་རོ་ ཧཱ་ དབང་འདུས་ཕོ་བྲང་ སྤུ་ན་ཁ་དང་ སྒར་ས་ཚུ་གི་དོན་ལུ་ ཐིམ་ཕུ་ཡིག་ཚང་ལྟེ་བ་གི་ཞབས་ཏོག་སྤྲོདཔ་ཨིནམ་ད་ ལས་མི་ལས་ཁུངས་ཀྱིས་ འཆར་ལོ་ ༡༡ པའི་ནང་ ཐིམ་ཕུ་དང་ཡང་ན་ སྤ་རོ་ལུ་ ལུང་ཕྱོགས་ཡིག་ཚང་གཞི་བཙུགས་འབད་དེ་ གོང་འཁོད་རྫོང་ཁག་ཚུ་ཚུད་ནི་དང་ ཡིག་ཚང་ལྟེ་བ་གི་ འཆར་གཞི་བརྩམ་ནི་དང་ སྲིད་བྱུས་བཟོ་ནི་ དེ་ལས་ ལྟ་རྟོག་འབད་ནི་ཨིན།
- སྤུ་ན་གཙང་ཆུ་ལས་འགུལ་དང་པ་གཉིས་པ་གི་དོན་ལུ་ ལོ་བི་ས་ལུ་ ལཱ་སའི་ཡིག་ཚང་ཅིག་ཡོད་མི་འདི་ ད་ལྟོ་ སྒོ་བསྡམ་དེ་ཡོདཔ་ཨིན།
གཙོ་བཏོན།
༡་ ལཱ་གཡོག་གི་གློག་རིག་ཡོངས་འབྲེལ།
ལཱ་གཡོག་གི་གློག་རིག་ཡོངས་འབྲེལ་དང་ ལཱ་གཡོག་བྱིན་མི་དང་ལཱ་གཡོགཔ་གི་དོན་ལུ་ ཐོ་བཀོད་དང་ ས་སྟོང་གསལ་བསྒྲགས་ དེ་ལས་ ལཱ་གཡོག་འཚོལ་མི་དང་ ས་སྟོང་གཉིས་ མཐུན་མི་མཐུན་གྱི་དོན་ལུ་ གནམ་ལོ་ ༢༠༠༠ ལུ་རྒྱལ་ཡོངས་ལཱ་གཡོག་བཀོད་ཚོགས་ གཞི་བཙུགས་འབད་དེ་ གནམ་ལོ་ ༢༠༠༡ ལུ་ལག་ལེན་འཐབ་ནུག། ད་རུང་ གནམ་ལོ་ ༢༠༠༣ ལས་ ༢༠༠༥ ཚུན་གྱི་ གློག་རིག་ཡོངས་འབྲེལ་བཟོ་སྟེ་ གནམ་ལོ་ ༢༠༠༦ ལུ་ལག་ལེན་འཐབ་སྟེ་ རྒྱལ་ཁབ་ནང་ལུ་ཡོངས་འབྲེལ་རིང་ལུགས་ འགོ་དང་པ་གཞི་བཙུགས་འབད་མི་འདི་གིས་ ལཱ་གཡོག་བྱིན་མི་འདི་གི་ བརྡ་དོན་འཕྲུལ་རིག་དང་འབྲེལ་བའི་ ཉེ་འདབས་ཀྱི་ཞབས་ཏོག་སྤྲོད་ནི་ལུ་དམིགས་ཏེ་ཨིན།
ཕྱིའི་ལས་མི་གི་ ལཱ་གཡོག་ཆོག་ཐམ་གྱི་ལཱ་གི་རིམ་པ་འདི་ སྔོན་མ་ ལག་ཐོག་ལས་འགོ་དཔོན་ ༦ དང་ ༧ གི་འབད་མི་འདི་ ད་རེས་ནངས་པ་ གློག་རིག་ཡོངས་འབྲེལ་གྱི་ཐོག་ལས་ འགོ་དཔོན་ ༢ གི་འབད་ཚུགས་དེ་ཡོདཔ་ཨིནམ་ད་ གློག་རིག་ཡོངས་འབྲེལ་རིང་ལུགས་འདི་ཡང་ བརྡ་དོན་འཕྲུལ་རིག་ལས་ཁུངས་ཀྱིས་ གཞུང་གི་ཡོངས་འབྲེལ་རིང་ལུགས་ཀྱི་ལག་ཆས་ ལེགས་ཤོམ་ཅིག་དང་ ངན་ལྷད་བཀད་སྡོམ་ལྷན་ཚོག་གིས་ ངན་ལྷད་བཀག་ཐབས་ཀྱི་ལག་ཆས་ཅིག་སྦེ་རྩིས་ཏེ་ཡོདཔ་ཨིན།
ལས་མི་ཞིབ་དཔྱད་དང་ སྙན་ཞུའི་རིམ་པ།
ལོ་གཉིས་ཀྱི་སྔོན་མ་ གློག་རིག་ཡོངས་འབྲེལ་བཟོ་མི་འདི་ ཤུལ་ལས་ སྤྱི་ལོ་ ༢༠༡༠ ལོའི་སྤྱི་ཟླ་ ༧ པའི་ནང་ཡོངས་འབྲེལ་ལག་ལེན་འཐབ་སྟེ་ མི་མང་ཞབས་ཏོག་ཡར་དྲགས་བཏང་ནི་ལུ་དམིགས་ཏེ་ཨིན།
ཡོངས་འབྲེལ་འཆར་སྒོའི་རིང་ལུགས་ཀྱི་ དམིགས་ཡུལ་འདི་ཡང་།
- ལས་མི་ཞིབ་དཔྱོད་པ་དེ་ཚུ་ ལས་མི་ཞིབ་དཔྱད་འབད་དེ་ འདི་འཕྲོ་ལས་ གྲོས་ཐག་དང་ དང་ལེན་འབད་ཐབས་ལུ་ ཉེན་བརྡའི་བརྡ་བསྐུལ་དང་ བཀག་ཆའི་བརྡ་བསྐུལ་ དེ་ལས་ ཉེས་ཆད་དེ་ཚུ་ ལས་མི་བདག་སྐྱོང་གཙོ་འཛིན་ལུ་སྙན་ཞུ་ ཡོངས་འབྲེལ་གྱི་ཐོག་ལས་ སྤྲོད་ཚུགསཔ་ཨིན།
- ཚོང་ལས་དང་ ལཱ་གཡོགཔ་དེ་ཚུ་གིས་ ཉོགས་བཤད་དང་ བར་རྐྱེན་འབྱུང་མི་དེ་ཚུ་ ཡོངས་འབྲེལ་གྱི་ཐོག་ལས་ཕུལ་ཚུགསཔ་ཨིན།
- ལས་མི་འཛིན་སྐྱོང་གཞན་དང་འབྲེལ་བའི་ འཛིན་སྐྱོང་འབད་ཐབས།
གནད་དོན།
༡་ ལས་མི་འགོ་དཔོན་དང་ ལས་མི་ལས་ཁུངས་ ལྕོགས་གྲུབ་ཡར་དྲགས་བཏང་སྟེ་ ལཱ་གི་འཕྲོད་བསྟེན་དང་ཉེན་སྲུང་ ལག་ལེན།
ལས་མི་འགོ་དཔོན་དང་ ལས་མི་ལས་ཁུངས་ ལྕོགས་གྲུབ་ཡར་དྲགས་བཏང་སྟེ་ ལཱ་གི་འཕྲོད་བསྟེན་དང་ཉེན་སྲུང་ ལག་ལེན་འཐབ་ནི་དང་ ལས་མི་ལས་ཁུངས་འདི་ནང་ སྤྱིར་བཏང་མཐོ་རིམ་ཤེས་ཚད་ནང་ལས་ མཐར་འཁྱོལ་ཡོདཔ་མ་གཏོགས་ ལཱ་གི་འཕྲོད་བསྟེན་དང་ཉེན་སྲུང་ ལག་ལེན་འཐབ་ནི་གི་དོན་ལུ་ ལྕོགས་གྲུབ་མེདཔ་མ་ཚད་ རྒྱལ་ཁབ་ནང་འཁོད་ནང་ ལཱ་གི་འཕྲོད་བསྟེན་དང་ཉེན་སྲུང་ཤེས་ཡོན་ཡོད་མི་ གངམ་མེདཔ་ཨིན། དེ་འབད་ནི་འདི་གིས་ ལས་མི་ལས་ཁུངས་དང་ལས་མི་འགོ་དཔོན་དེ་ཚུ་ འདི་འཕྲོ་ལས་ བཅའ་ཁྲིམས་ཀྱི་དམིགས་དོན་དང་འཁྲིལ་ ལཱ་གི་འཕྲོད་བསྟེན་དང་ཉེན་སྲུང་ ལག་ལེན་འཐབ་ནི་གི་དོན་ལུ་ ལྕོགས་གྲུབ་ཡར་དྲགས་བཏང་ནི་གལ་ཆེཝ་སྦེ་ཡོདཔ་དང་ དེ་བཟུམ་མའི་ ཁྱད་ཆོས་འདི་ འཛམ་གླིང་སྤྱི་ཚོགས་ཀྱི་ ལས་སྡེ་ རྒྱལ་སྤྱིའི་ལས་མི་འདུས་ཚོགས་བཟུམ་ནང་ཡོདཔ་ཨིན་རུང་ ཁོང་རའི་ འཐུས་མི་རྒྱལཁབ་ནང་ རྐྱངམ་ཅིག་ཡོད་ནི་འདི་གིས་ འབྲུག་གཞུང་ཡང་ རྒྱལ་སྤྱིའི་ལས་མི་འདུས་ཚོགས་ཀྱི་གྲལ་ཁར་ འཐུས་མི་སྦེ་འཛུལ་ཞུགས་ཀྱི་གྲོས་འབུལ་ཕུལཝ་་ཨིན།
༢་ རྒྱལ་ཁབ་ནང་འཁོད་ནང་ ལས་མི་དང་ལཱ་གཡོག་འབྲེལ་བའི་ཁྲིམས་ཀྱི་དགོངས་དོན་དང་འཁྲིལ་ཏེ་ ལག་ལེན་འཐབ་ནི།
ལས་མི་དང་ལཱ་གཡོག་བཅའ་ཁྲིམས་འདི་ རྒྱལ་ཁབ་ནང་འཁོད་ག་རའི་ནང་ ཁྱབ་ཨིན་རུང་ བཅའ་ཁྲིམས་ཀྱི་དགོངས་དོན་ཚུ་གཅིག་མཚུངས་སྦེ་ ལག་ལེན་འཐབ་ནི་འདི་ ལས་ཁུངས་ཀྱི་གདོང་ལེན་སྦོམ་ཤོས་ཅིག་སྦེ་ཡོདཔ་ད་ ད་རེས་ནངས་པ་ ལྷན་ཁག་གི་གྲོས་ཐག་དང་འཁྲིལ་ གཞན་ལྷན་ཁག་དང་ ས་མཚམས་གྱི་ཁྲོམ་ཚུ་གིས་ ཕྱིའི་ལས་མི་ལཱ་གཡོག་གི་མཆོག་ཐམ་གྱི་སྐོར་ལས་ རྒྱབ་འགལ་ཡོདཔ་མ་ཚད་ བཅའ་ཁྲིམས་ཀྱི་སྐོར་ལས་ གོ་བརྡའི་ལས་རིམ་དང་ ཧ་མ་གོ་མི་ལུ་རྟེན་ ལག་ལེན་འཐབ་ནི་ལུ་གདོང་ལེན་འབྱུང་སྟེ་ ཡོདཔ་ཨིན། ལས་མི་ལས་ཁུངས་ཀྱིས་ བཅའ་ཁྲིམས་དང་འཁྲིལ་ཏེ་ ལས་ཁུངས་ཀྱི་འགན་དབང་ ལག་ལེན་འཐབ་དགོ་པ་ཅིན་ གཞན་ འབྲེལ་ཡོད་དབང་འཛིན་གྱི་ རྒྱབ་སྐྱོར་གནང་ནི་འདི་གལ་ཆེཝ་ཨིན།
༣་ ཐོན་ཁུངས་མ་ལང་པའི་དཀའ་ངལ།
སྤྱིར་བཏང་ ལྷན་ཁག་ག་རའི་ནང་ མི་སྟོབས་དང་འབྲེལ་བའི་དཀའ་ངལ་ཡོདཔ་ཨིན་རུང་ ལས་མི་ལས་ཁུངས་འདི་གནམ་ལོ་ ༢༠༠༣ ནང་གཞི་བཙུགས་འབད་དེ་ གསརཔ་བཟུམ་གཅིག་ འགོ་དཔོན་དག་པ་གཅིག་རྐྱངམ་གཅིག་འགལ་ དགོ་པའི་ཤེས་ཚད་མེད་པའི་དཀའ་ངལ་དང་ གཙོ་འཛིན་བཞི་ལས་ གཅིག་རྐྱངམ་ཅིག་ཆ་འཇོག་འབད་ཡོདཔ་དང་ ལས་ཁུངས་ཀྱི་མདོ་ཆེན་དང་ གཙོ་འཛིན་གཅིག་མ་གཏོགས་ གཞན་ འགོ་དཔོན་ག་ར་སྤྱིར་བཏང་མཐོ་རིམ་གྱི་ཤེས་ཚད་ཡོད་མི་ཨིནམ་ལས་ ལས་མི་འཛིན་སྐྱོང་ནང་ སྦྱོང་བརྡར་དགོཔ་ཡོདཔ་དང་ སྦྱོང་བརྡར་འདི་ རྒྱལ་སྤྱིའི་ལས་མི་འདུས་ཚོགས་ནང་མ་གཏོགས་ གཞན་ནང་མེདཔ་ད་དེ་ཡང་ ཁོང་རའི་འཐུས་མི་རྒྱལ་ཁབ་དང་ ཡང་ན་ འཐུས་མི་མེན་མི་རྒྱལ་ཁབ་དེ་ཚུ་ འཐུས་ཧྲིལ་བུམ་སྦེ་བཏབ་ཚུགས་མི་འདི་ལུ་རྐྱངམ་ཅིག་འབད་ནི་འདི་གིས་ ལས་མི་ལས་ཁུངས་ཀྱི་མི་སྟོབས་ཀྱི་དཀའ་ངལ་བསེལ་ནི་ལུ་གདོང་ལེན་སྦོམ་ཤོས་ཅིག་སྦེ་ཡོདཔ་ཨིན།
- Standard Operating Procedure (SOP) to Facilitate Import of Foreign Workers Through the Zoning System
- Regulations on Working Conditions 2021 (Draft)
- Occupational Health and Safety Policy Statement
- Guidelines for Selection of Foreign Workers Recruitment Agents
- Labour and Employment Act 2007
- Regulation on Occupational Health, Safety and Welfare 2012
- Regulation on Occupational Health and Safety for Construction Industry
ཁག་ཆེ་བའི་འབྲེལ་མཐུད་ཚུ།
གཏན་མཛོད།
ལྷན་ཁག་གི་ས་གནས།
ལས་ལྷན་གྱི་ལས་བྱེདཔ་ཚུ་གི་དོན་ལུ།
འབྲེལ་བ་འཐབ་ས།
ལས་གཡོག་ལྷན་ཁག།
འགྲེམས་སྒྲོམ་ཨང་ ༡༠༣༦ མཐོང་གསལ་ལམ།
མུ་ཏིག་ཐང་ འོག།
ཐིམ་ཕུ། འབྲུག།
སྤྱིར་བཏང་འབྲེལ་བ་འཐབ་སཿ༠༢༣༣༣༨༦༧
ཕྱི་རྒྱལ་ལཱ་གཡོག་ལས་ཚནཿ༠༢-༣༣༠༧༨༧/༣༣༠༧༨༨
ལཱ་གཡོག་ཞབས་ཏོག་ལྟེ་བཿ ༠༢-༣༣༤༤༩༥
• ཁ་མི་བཟེད་པའི་ངག་བརྗོད། • ཡོངས་འབྲེལ་སབ་ཁྲ།
འབྲེལ་བ་འཐབ་གནང་།


c: text/html

text:
༉ ཁ་ཙ་ སྤུ་ན་ཁ་སྟོད་པའི་རྒེད་འོག་ལས་ མི་གྲངས་༢༩ འི་ དཔེ་ཚད་ཚུ་ བསྡུ་ལེན་འབད་དེ་ ཐིམ་ཕུག་ལུ་ བསྐྱལ་ཡོདཔ་ལས་ གྲུབ་འབྲས་ཚུ་ ད་རིས་འཐོན་ནི་ཨིན་པས།
ཁོང་ཆ་ཁྱབ་ ནད་ཡམས་ཀོ་བིཌ་-༡༩ ཐོབ་མི་དང་ ཐད་ཀར་དུ་ འབྲེལ་བ་འཐབ་མི་ཚུ་ཨིན་པས།
རྒེད་འོག་དེ་ནང་ལས་ མི་གྲངས་༦ ཟུར་བཞག་མི་དེ་ཡང་ ནད་འབུབ་ཐོབ་མི་དང་ ཐད་ཀར་དུ་ འབྲེལ་བ་འཐབ་ཡོདཔ་ལས་ ནད་གཞི་འཐོབ་ནིའི་ ཉེན་ཁ་སྦོམ་ཡོད་མི་ལུ་བརྟེན་ཨིན་ཟེར་ སྤུ་ན་ཁའི་ གསོ་བའི་འགོ་དཔོན་ཅིག་གིས་ བཤདཔ་ཨིན་པས།
ཀོ་བིཌ་-༡༩ ཐོབ་མི་དེ་ ཁོ་རའི་གཡུས་ སྟོད་པའི་རྒེད་འོག་ ཕན་སྟོད་ཁ་ལུ་ ལོ་བསྟར་གྱི་ རིམ་གྲོ་གནང་སར་ སོང་ནུག་ཟེར་ཨིནམ་ད་ གཡུས་ཚན་དེ་ནང་ ཁྱིམ་གུང་༡༦ ཡོདཔ་ཨིན་པས།
ཁ་ཙ་ཕྱི་རུ་ བློན་ཆེན་ཌོག་ཊར་བློ་གྲོས་ཚེ་རིང་གིས་ གནས་ཚུལ་ཞལ་འཛོམས་ནང་ ནད་འབུབ་ཐོབ་མི་དང་ ཐད་ཀར་དུ་ འབྲེལ་བ་འཐབ་མི་༣༧ དེ་ཅིག་ བདའ་ཟུན་ཡོདཔ་བཞིན་དུ་ གྲོང་གསེབ་མི་སེར་ཚུ་ཡང་ ལོ་ཆོག་ནང་ འོང་ཡོདཔ་མ་ཚད་ ལོ་ཆོག་བཏང་མི་ དགེ་སློང་ཚུ་ཡང་འདུག་ཟེར་ གསུངས་ཡི།
དབང་འདུས་ཕོ་བྲང་ལུ་ཡང་ མི་༢ ཀྲོང་གསར་ལུ་ འགྱོ་བའི་བསྒང་ཨིན་མི་ ནད་འབུབ་ཐོབ་མི་དང་ ཐད་ཀར་དུ་ འབྲེལ་བ་འཐབ་ཡོདཔ་ལས་ ཟུར་བཞག་སྟེ་ཡོདཔ་ཨིན་པས།
ཀོ་བིཌ་-༡༩ ཐོབ་མི་དེ་ དྭངས་ཆུ་རྒེད་འོག་གི་ དགོན་པ་ཅིག་ནང་འགྱོཝ་ད་ ཨམ་སྲུ་ཅིག་དང་ ཕྱད་ཡོདཔ་མ་ཚད་ དཔལ་ལི་ལ་ལུ་ ཉིན་ལྟོ་ཟ་བའི་སྐབས་ ཕོ་སྐྱེས་ཅིག་དང་ ཕྱད་ནུག་ཡོད་པའི་གནས་ཚུལ།

robotstxt: allowed

filter: keep


text:
༉ བསམ་གྲུབ་ལྗོངས་མཁར་ཁྲོམ་ལས་ པིན་ཅི་ནང་ཞིབ་དཔྱད་སྒོ་ར་ཚུན་ ཉིན་གྲངས་༡༦ གི་རིང་ འགྲོ་འགྲུལ་བཀག་དམ་འབད་བའི་ཤུལ་ལུ་ རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་ ཁ་ཙ་ལས་ གོ་རིམ་དང་པའི་ འགྲོ་འགྲུལ་བཀག་དམ་ལྷོད་ཡངས་བཏང་ཡི།
གོ་རིམ་དང་པ་དེ་ སྤྱི་ཟླ་༥ པའི་ཚེས་༣༠ ཚུན་ཨིནམ་ད་ དེ་བསྒང་ རང་སོའི་བཅད་མཚམས་ས་ཁོངས་ནང་ འགྲུལ་སྐྱོད་ཤོག་བྱང་འབག་ཐོག་ལས་ མི་ཚུ་འགྲོ་འགྲུལ་དང་ རྐང་འཁོར་ཚུ་ གཏང་ཆོག་ནི་ཨིན་པས།
དེ་འབདཝ་ད་ བསམ་གྲུབ་ལྗོངས་མཁར་འབྲིང་རིམ་སློབ་གྲྭ་བར་མ་དང་ སློབ་གྲྭ་ཆུང་བའི་ སློབ་ཕྲུག་ཚུ་བརྩིས་ཏེ་ མི་ག་ར་ འགྲོ་འགྲུལ་བཀག་དམ་ རྩ་བ་ལས་ ལྷོད་ཡངས་མ་བཟོཝ་ཚུན་ ཁྱིམ་གྱི་ཕྱི་ཁར་ འཐོན་མི་ཆོག་ཟེར་ རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་བཀོད་ནུག།
ས་ཁོངས་བཅད་མཚམས་གཅིག་ལས་ བཅད་མཚམས་གཞན་ཁར་ འགྲོ་འགྲུལ་འབད་མི་ཆོག་ནི་ཨིན་རུང་ གློ་བུར་དང་ གནང་བ་ཡོད་མི་ སྣུམ་འཁོར་ཚུ་ འགྲོ་འགྲུལ་འབད་ཆོགཔ་བཞིན་དུ་ ཉེན་ཁ་ཆེ་བའི་ ས་ཁོངས་ལས་ ཉེན་ཁ་ཆུང་བའི་ ས་ཁོངས་ཚུ་ནང་ འགྲོ་འགྲུལ་འབད་ནིའི་དོན་ལུ་ ངེས་པར་དུ་ བདུན་ཕྲག་༡ གི་རིང་ ཟུར་བཞག་གི་ ཐོ་བཀོད་ནི་དེ་ མཚམས་འཇོག་འབད་ནུག།
ཨིན་རུང་ ཐོགས་ལུས་མི་ཚུ་ ཇོ་མོ་གཙང་ཁ་རྐྱངམ་གཅིག་མ་གཏོགས་ རྫོང་ཁག་ནང་འཁོད་ལུ་ འགྲོ་འགྲུལ་འབད་བཅུག་ནི་ཨིནམ་ད་ སློབ་གྲྭ་དང་ཡིག་ཚང་ དེ་ལས་ དངུལ་འབྲེལ་གཙུག་སྡེ་ཚུ་ཡང་ སྒོ་བསྡམ་བཞག་ནི་ཨིན་རུང་ ཚོང་པ་ཚུ་གིས་ དྲོ་པ་ཆུ་ཚོད་༨ ལས་ ཕྱི་རུའི་ཆུ་ཚོད་༧ ཚུན་ ཚོང་འབྲེལ་འཐབ་ཆོག་ནི་ཨིན་པས།
ལས་བྱེད་ཚོགས་ཆུང་གི་ གསལ་བསྒྲགས་དང་འཁྲིལཝ་ད་ ངོས་འཛིན་འབད་མི་ སྣ་ཚོགས་དང་ སྲ་ཆས་ཚོང་ཁང་ཚུ་གིས་ ཚོང་འབྲེལ་འཐབ་ཆོག་ནི་དང་ སྣུམ་འཁོར་བཅོ་ཁང་ཚུ་ཡང་ ཧེ་མའི་ལཱ་འཕྲོ་ཚུ་ འབད་ནིའི་དོན་ལུ་ སྒོ་ཕྱེ་ཆོག་ནི་ཨིན་རུང་ ལས་བྱེདཔ་བརྒྱ་ཆ་༥༠ ལས་བརྒལ་ བཞག་མི་ཆོག་ནི་ཨིན་པས།
རྩེད་རིགས་དང་ ལུས་སྦྱོང་ཁང་ཚུ་ སྒོ་ཕྱེ་མི་ཆོག་པའི་ཁར་ ཁྲོམ་ངོ་མའི་དོན་ལུ་ ཚོད་བསྲེ་ཁྲོམ་དེ་ སྒོ་ཕྱེ་ནི་ཨིན་རུང་ ཚོང་མགྲོན་པ་ བརྒྱ་ཆ་༥༠ རྐྱངམ་གཅིག་ འོང་ཆོགཔ་བཞིན་དུ་ ས་ཁོངས་བཅད་མཚམས་གཞན་ཚུ་གི་དོན་ལས་ ཚོད་བསྲེ་བཀྲམ་སྤེལ་བ་ཚུ་གིས་ ཚོང་ཁང་ཚུ་ནང་ བཀྲམ་སྤེལ་འབད་ནི་ཨིན་པས།
གསལ་བསྒྲགས་ནང་ སོ་ནམ་ཐོན་སྐྱེད་དང་ ཨོམ་ དེ་ལས་ སྒོ་ནོར་ཐོན་སྐྱེད་ཚུ་ འབྲེལ་ཡོད་རྒེད་འོག་བདག་སྐྱོང་ཚུ་གིས་ གསོ་བའི་སྒྲིག་གཞི་ཚུ་དང་འཁྲིལ་ ལྷན་ཐབས་འབད་ནི་ཨིནམ་ད་ མི་ཤི་བའི་སྐབས་ བཟའ་ཚང་དང་ སྤུན་ཆ་༡༠ རྐྱངམ་གཅིག་ འཛོམས་ཆོག་ཟེར་བཀོད་ནུག།
ལས་བྱེད་ཚོགས་ཆུང་གིས་ བསྐྱར་ཞིབ་འབད་མི་ ཚད་ལྡན་ལག་ལེན་བྱ་རིམ་དང་འཁྲིལ་ ཉེན་ཁ་ཆུང་བའི་ རྫོང་ཁག་ནང་ མཁོ་ཆེ་བའི་ ཅ་ཆས་སྐྱེལ་འདྲེན་དང་ རྡོ་དཀར་སྐྱེལ་འདྲེན་འབད་མི་ སྣུམ་འཁོར་ཊཱག་གི་ འགྲོ་འགྲུལ་ཚུ་ལུ་ ལྷན་ཐབས་འབད་ནི་དང་ ནང་འདྲེན་དང་ ཕྱིར་ཚོང་ཚུ་ཡང་ ད་ལྟོ་ཡོད་པའི་ ལག་ལེན་བྱ་རིམ་དང་བསྟུན་ འབད་ཆོག་ནི་ཨིན་པས།
རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་ སྤྱི་ཟླ་༥ པའི་ཚེས་༦ ལུ་ ཁྲིམས་སྲུང་འགག་སྡེའི་ ཡིག་ཚང་ས་ཁོངས་ལས་ མི་སྡེའི་ནང་ ཀོ་བིཌ་-༡༩ ཐོབ་མི་ བདའ་ཟུན་པའི་ཤུལ་ལས་ འགྲོ་འགྲུལ་བཀག་དམ་འབད་ཡོད་རུང་ སྤྱི་ཟླ་༥ པའི་ཚེས་༡༡ ལུ་ ས་ཁོངས་བཅད་མཚམས་ཚུ་ནང་ འགྲོ་འགྲུལ་འབད་བཅུག་སྟེ་ འགྲོ་འགྲུལ་བཀག་དམ་ལྷོད་ཡངས་ བཟོ་ཡོདཔ་ཨིན་པས།
ཨིན་རུང་ སྤྱི་ཟླ་༥ པའི་ཚེས་༡༧ ལུ་ ཁྲོམ་ཁར་མི་མང་བརྟག་དཔྱད་ཐེངས་༢ པའི་སྐབས་ མི་སྡེ་ནང་ལས་ མི་༥ ལུ་ ཀོ་བིཌ་-༡༩ ཐོབ་ཡོདཔ་སྦེ་ བདའ་ཟུན་མི་ལུ་བརྟེན་ ད་རུང་ སྤྱི་ཚེས་༡༨ ལུ་ ཁྲོམ་ཁ་ལས་ པིན་ཅི་ནང་ཞིབ་དཔྱད་སྒོ་ར་ཚུན་ འགྲུལ་སྐྱོད་བཀག་དམ་འབད་ཡོད་པའི་གནས་ཚུལ།
སྐལ་བཟང་དབང་ཕྱུག། བསམ་གྲུབ་ལྗོངས་མཁར།


text:
LibreOffice 7.4 Help
བསྐྱར་ཞིབ་ལས་འགན་འདི་ ཚིག་ཡིག་ཡིག་ཆ་དང་ཤོག་ཁྲམ་ཡིག་ཆ་གཉིས་ཀྱི་དོན་་ལུ་ LibreOffice ནང་ལུ་ལངམ་འབད་ཡོདཔ་ཨིན།
ཁྱོད་ཀྱིས་ གཞན་མི་ཚུ་གིས་བསྒྱུར་བཅོས་ཚུ་བཟོ་ཡོད་མི་ནང་ཡིག་ཆ་ཞུན་དག་འབདཝ་ད་ ཁྱོད་ཀྱིས་བསྒྱུར་བཅོས་ཚུ་ཆ་མཉམ་གཅིག་ཁར་ ཡང་ན་ རེ་རེ་སྦེ་དང་ལེན་ཡང་ན་དང་ལེན་སྤངས་ཚུགས།
If you have put multiple copies of the document in circulation, first merge these into one document (see Merging Versions).
Open the document and choose Edit - Track Changes - Manage. The Manage Changes dialog appears.
ཐོ་ཡིག་མཆོང་ལྡེ་གུ་བསྒྱུར་བཅོས་ སེལ་འཐུ་འབད། བསྒྱུར་བཅོས་འདི་སེལ་འཐུ་འབད་ཞིནམ་དང་ཡིག་ཆ་ནང་བཀྲམ་སྟོན་འབདཝ་ཨིནམ་དང་ཁྱོད་ཀྱིས་ད་ལྟོ་ཨེབ་རྟ་ཚུ་ལས་གཅིག་དང་གཅིག་ཁར་ཁྱོད་ཀྱི་གྲོས་ཆོད་བཙུགས་ཚུགས།
རྩོམ་པ་པོ་གཅིག་ རྩོམ་པ་པོ་གཞན་མི་གི་བསྒྱུར་བཅོས་འདི་ ལེགས་བཅོས་འབད་ཡོདཔ་ཨིན་པ་ཅིན་ ཁྱོད་ཀྱིས་ བསྒྱུར་བཅོས་ཚུ་ སྡེ་རིམ་འདི་ཁ་ཕྱེ་ནིའི་དོན་ལུ་ བསྡོམས་རྟགས་ཅིག་དང་གཅིག་ཁར་ སྡེ་རིམ་སྦེ་བདེ་ཞིབ་འབད་ཡོདཔ་མཐོང་ཚུགས།
བསྒྱུར་བཅོས་ཚུ་གི་ཐོ་ཡིག་འདི་རིང་དྲག་པ་ཅིན་ ཁྱོད་ཀྱིས་ ཚགས་མ་ མཆོང་ལྡེ་འདི་ ཌའི་ལོག་ནང་ལུ་སོར་བསྒྱུར་འབད་ཞིནམ་ལས་ ཁྱོད་ཀྱིས་ རྩོམ་པ་པོ་ལ་ལོ་ཅིག་གི་བསྒྱུར་བཅོས་འདི་རྐྱངམ་ཅིག་བལྟ་ནི་ཨིནམ་ ཡང་ན་ ཉིནམ་མཇུག་གི་བསྒྱུར་བཅོས་འདི་རྐྱངམ་ཅིག་ ཡང་ན་ ཁྱོད་ཀྱིས་ཐོ་ཡིག་འདི་ཐབས་ལམ་གཞན་མི་ཅིག་ནང་ལུ་བཀག་དམ་འབད་ནི་ཨིནམ་ འབད་གསལ་བཀོད་འབད།
ཚོས་གཞི་-ཀོ་ཌེཌི་ ཐོ་བཀོད་ཚུ་གིས་ གཞི་སྒྲིག་འབད་ཡོད་པའི་ཚགས་མ་འདི་གི་ གྲུབ་འབྲས་འདི་བཀྲམ་སྟོན་འབདཝ་ཨིན། གནགཔོ་ནང་ཡོད་མི་ཐོ་བཀོད་ཚུ་ དང་ལེན་དང་ དང་ལེན་སྤང་བཏུབ་ དེ་ལས་ཚགས་མའི་ཁྱད་ཚད་འདི་མཐུན་སྒྲིག་འབད་བཏུབ། ཧོནམ་ནང་ཡོད་མི་ཐོ་བཀོད་ཚུ་ཁོང་རང་ར་ ཚགས་མའི་ཁྱད་ཚད་ལུ་མཐུན་སྒྲིག་མི་འབད་ དེ་འབདཝ་ད་ ཚགས་མ་གིས་གྲངས་སུ་བཙུགས་ཡོད་མི་ཡན་ལག་ཐོ་བཀོད་ཚུ་ཡོད། སྐྱ་ཐལ་ཐོ་བཀོད་ཚུ་ དང་ལེན་དང་ དང་ལེན་སྤང་མི་བཏུབ་ དེ་ལས་ ཚགས་མའི་ཚད་གཞི་འདི་ལུ་མཐུན་སྒྲིག་མི་འབད། ལྗང་ཁུ་ཐོ་བཀོད་ཚུ་ ཚགས་མ་འདི་ལུ་མཐུན་སྒྲིག་མི་འབད་ དེ་འབདཝ་ད་ དང་ལེན་ དང་དང་ལེན་སྤང་མི་བཏུབ།


text:
༉ མོང་སྒར་ལུང་ཕྱོགས་གཙོ་བསྟེན་སྨན་ཁང་ནང་ ཉིན་གྲངས་༣ གྱི་ནང་འཁོད་ལུ་ དོན་ཧིང་གི་ནདཔ་༥༠ དེ་ཅིག་ལུ་ སྨན་བཅོས་འབད་ཚར་བའི་ཁར་ ནདཔ་གཞན་ཚུ་ སྤྱི་ཟླ་འདི་གི་ཚེས་༡༨ ཚུན་ བརྟག་དཔྱད་ འབད་ནི་ཨིན་པས། ཁ་ཙ་ པདྨ་དགའ་ཚལ་རྫོང་ཁག་འོག་གི་ སློབ་གྲྭ་ཁག་ཚུ་ལས་ དོན་ཧིང་གི་ནད་གཞི་ཡོད་མི་ ན་གཞོན་སློབ་ཕྲུག་ བུཚ་དང་ བུམོ་བསྡོམས་༡༩ དེ་ཅིག་ལུ་ …རྒྱས་པར་ལྷག། »
སྐྱེངས་མཁར་རྒེད་འོག་ནང་ བྱ་གསོ་སྐྱོང་ཁང་གི་ ཚོང་འབྲེལ་ལེགས་ཤོམ་འགྱོ་དོ་ཡོདཔ།
༉ ད་རེས་ནངས་པར་ ཨར་བཙོང་གཡུས་ཚན་ནང་ སྐྱེས་ལོ་༣༧ ལང་མི་ འཇིགས་མེད་ཆོས་སྒྲོན་དེ་ ལཱ་བཙར་མ་ཚུགས་པར་ འདུ་འཛི་ཅན་སྦེ་ སྡོད་སར་མཐོང་གསལ་བྱུངམ་མས། དེ་ཡང་ ཨ་ལོ་༤ གི་ཨའི་ འཇིགས་མེད་ཆོས་སྒྲོན་གྱིས་ དྲོ་པ་ཆུ་ཚོད་༤ དེ་ཅིག་ནང་ ལོང་ཞིནམ་ལས་ སློབ་གྲྭ་ནང་འགྱོ་མི་ ཨ་ལོ་༢ དང་ བཟའ་ཚང་གི་ …རྒྱས་པར་ལྷག། »
སྐྱབས་རྗེ་ཞིང་གཤེགས་དམ་པ་ རྗེ་དགེ་འདུན་རིན་ཆེན་མཆོག་གི་ དུས་དྲན་བརྩི་སྲུང་ཞུ་ཡོདཔ།
༉ ཐིམ་ཕུག་ལུ་ དད་ཅན་སྦྱིན་བདག་དང་ སློབ་མ་ཚུ་གིས་ འབྲུག་གི་རྗེ་མཁན་ཁྲི་རབས་༦༩ པ་ སྐྱབས་རྗེ་ཞིང་གཤེགས་དམ་པ་ རྗེ་དགེ་བཤེས་དགེ་འདུན་རིན་ཆེན་མཆོག་གི་ རྗེས་དྲན་བརྩི་སྲུང་ཞུ་མི་དེ་ ཁ་ཙ་ གཞུང་གྲྭ་ཚང་གི་ རྡོ་རྗེ་སློབ་དཔོན་ ཀུན་ལེགས་ཀྱིས་ མི་མང་ལུ་ ཞབས་དྲུང་དག་སྣང་མའི་དབང་གནང་ཐོག་ལས་ མཇུག་བསྡུ་ཡི། རྩ་བའི་བླ་མ་ཞིང་ལུ་ཕེབས་ཏེ་ ལོ་ངོ་༢༢ འཁོར་བའི་ ཉིན་གྲངས་༣ …རྒྱས་པར་ལྷག། »
ས་ཆ་ཡུན་བརྟན་འཛིན་སྐྱོང་ལས་རིམ་གྱིས་ མི་སྡེ་ལུ་ ཕན་ཁྱད་བྱུང་སྟེ་ཡོདཔ།
༉ ལོ་༣ གྱི་ ས་ཆ་ཡུན་བརྟན་འཛིན་སྐྱོང་ལས་རིམ་ འགོ་འདྲེན་འཐབ་མི་དེ་གིས་ རྒྱ་རེད་རྒེད་འོག་གི་ ཁྱིམ་གུང་༢༡༨ ཀྱི་ མི་སེར་༩༥༠ ལུ་ སྐམ་ཞིང་དང་ ཆུ་ཞིང་བསྡོམས་ཨེ་ཀར་༥༠༠ དེ་ཅིག་ འཛིན་སྐྱོང་འཐབ་སྟེ་ འཚོ་བའི་གནས་སྟངས་ ཡར་དྲག་སོང་ནུག། ས་ཆ་འཛིན་སྐྱོང་འཐབ་ནི་ལུ་ ཐབས་ཤེས་དང་ གནས་སྐབས་མ་འདྲ་བའི་སྒོ་ལས་ མི་སེར་ཚུ་ལུ་ …རྒྱས་པར་ལྷག། »
ལྷ་ཁང་དཀར་པོ་ ལོག་གསར་བཞེངས་བསྒྲུབས་པའི་ རབ་གནས་ཕུལ་ཡོདཔ།
༉ སྤྱི་ཟླ་༦ པའི་ཚེས་༡༦ ལུ་ ཧཱ་ལུང་གཤོང་གི་ མི་སེར་ཚུ་ སྤུངས་འཛོམས་ཐོག་ལས་ ལུང་གཤོང་དེ་ནང་གི་ བཀའ་སྲུང་དང་ གནས་བདག་གཙོ་ཅན་ཅིག་ཨིན་མི་ ཨཔ་ཁྱུང་བདུད་ཀྱི་ གནས་ཁང་ཨིན་མི་ ལྷ་ཁང་དཀར་པོ་བསྐྱར་བཞེངས་ཡོངས་རྫོགས་བསྒྲུབས་པའི་ བཀྲིས་རབ་གནས་ཀྱི་ རྟེན་འབྲེལ་བརྩི་སྲུང་འབད་ཡི། དེ་ཡང་ ཧཱ་རྫོང་ཁག་གི་ མི་སེར་ཚུ་ ལོ་ངོ་༨ ལྷགཔ་ཅིག་གི་རིང་ …རྒྱས་པར་ལྷག། »
ཨ་རོང་ལུ་ རྫ་བཟོའི་ཚོང་འབྲེལ་འཐབ་ནིའི་དོན་ལུ་ སྡེ་ཚན་ཅིག་བཟོ་ཡོདཔ།
༉ འཕྲལ་ཁམས་ཅིག་ཁར་ བསམ་གྲུབ་ལྗོངས་མཁར་བརྩོན་ཤུགས་ཀྱིས་ ཉིན་གྲངས་༢༠ འི་རིང་ ས་རྫམ་བཟོ་ཐངས་ཀྱི་ སྦྱོང་བརྡར་ཅིག་ འགོ་འདྲེན་འཐབ་མི་དེ་གིས་ སོ་ནམ་པ་༡༠ འབད་མི་ སྡེ་ཚན་ཅིག་ལུ་ ས་རྫམ་གྱི་ ཚོང་འབྲེལ་འཐབ་ནི་གི་ སེམས་ཤུགས་བྱུང་ནུག། དེ་ཡང་ ཨ་རོང་རྒེད་འོག་ མེན་ཆ་རི་ལས་ ཕོ་སྐྱེས་༢ དང་ ཨམ་སྲུ་༨ …རྒྱས་པར་ལྷག། »
ཆུ་ཤོག་གི་ཕྱགས་སྙིགས་ཚུ་ ལག་ལེན་འཐབ་སྟེ་ མཁོ་ཆས་བཟོ་ནིའི་ རིག་རྩལ་སྦྱོང་བརྡར།
༉ ད་རེས་ནངས་པ་ རྒྱལ་གཞུང་འབྲུག་གི་འགག་སྡེའི་ ཡིག་ཚང་ལྟེ་བ་ལུ་སྦེ་ འགག་སྡེའི་ཨམ་སྲུ་༢༡ གིས་ ཆུ་ཤོག་གི་ ཕྱགས་སྙིགས་ལག་ལེན་འཐབ་ནིའི་ རིག་རྩལ་གོང་འཕེལ་དང་འབྲེལ་བའི་ སྦྱོང་བརྡར་ནང་ བཅའ་མར་གཏོགས་དོ་ཡོདཔ་ཨིན་པས། སྤྱི་ཟླ་༦ པའི་ཚེས་༡༢ ལས་འགོ་བཙུགས་མི་ ཉིན་གྲངས་༡༠ གྱི་སྦྱོང་བརྡར་དེ་ཡང་ ཨམ་སྲུའི་སྡེ་ཚན་གྱིས་ ཆུ་ཤོག་གི་ཕྱག་སྙིགས་ཚུ་ ལག་ལེན་འཐབ་ཐོག་ལས་ ཅ་ཆས་ཚུ་བཟོ་སྟེ་ …རྒྱས་པར་ལྷག། »
ཀུར་སྟོད་རྒེད་འོག་ལྟེ་བའི་འཁོར་ལམ་ ཀི་ལོ་མི་ཊར་༣ དེ་ཅིག་ རྩི་ནག་བཏང་མ་ཚུགས་པའི་དཀའ་ངལ།
༉ ལྷུན་རྩེ་ཀུར་སྟོད་རྒེད་འོག་དེ་ རྒེད་འོག་ཚུ་གི་གྲས་ལས་ ལམ་ཐག་རིང་ཤོས་ཅིག་ཨིན་པའི་ཁར་ མཐའ་ཟུར་གྱི་ ས་གནས་ཅིག་ནང་ཆགས་ཡོད་རུང་ མི་དབང་རིམ་བྱོན་ཚུ་གི་ གདན་ས་ཅིག་ཨིནམ་ལས་ ཡ་མཚན་ཆེ་ཏོག་ཏོ་སྦེ་ མཇལ་ཚུགསཔ་ཨིན་པས། ཀི་ལོ་མི་ཊར་༤༣ ལྷགཔ་ཅིག་འབད་མི་ རྫོང་ཁག་ཁྲོམ་ལས་ ཀུར་སྟོད་རྒེད་འོག་ལྟེ་བའི་ འཁོར་ལམ་དེ་ སྤྱི་ལོ་༢༠༡༧ རྫོགས་ཁམས་ལུ་ རྩི་ནག་བཏང་ཚར་མི་དེ་གིས་ མི་སེར་སོ་ནམ་པ་ སྟོང་ཕྲག་ལས་བཅད་མི་ཚུ་ལུ་ …རྒྱས་པར་ལྷག། »
ཤེས་རབ་རྩེ་མཐོ་རིམ་གྲྭའི་ སྡེ་ཚན་གྱིས་ གཙུག་ལག་གཙོ་འཛིན་གྱི་ རྒྱལ་རྟགས་ཐོབ་ཡོདཔ།
༉ སྤྱི་ཟླ་༦ པའི་ཚེས་༩ ལུ་ བཀང་ལུང་ཤེས་རབ་རྩེ་ གཙུག་ལག་གཙོ་འཛིན་རྒྱལ་རྟགས་ཀྱི་ ཕུཊ་བཱོལ་འགྲན་བསྡུར་ནང་ལས་ ཤེས་རབ་རྩེ་སྡེ་ཚན་གྱིས་ སྤུན་ཆ་སྡེ་ཚན་ལུ་ གཱོལ་༥ བཙུགས་ཏེ་ རྒྱལ་ཁ་ཐོབ་ནུག། སྤུན་ཆ་སྡེ་ཚན་གྱི་ རྩེད་འགྲན་པ་ བཙན་དྲགས་རྡོ་རྗེ་དེ་ ཐིམ་ཕུག་ཨེཕ་སི་ རྩེད་འགྲན་འབད་མི་ཅིག་ཨིནམ་ལས་ ཤེས་རབ་རྩེ་སྡེ་ཚན་གྱིས་ དོ་འགྲན་ཅན་ཅིག་སྦེ་ རྩེད་འགྲན་འབད་ཡོདཔ་ཨིན་པས། …རྒྱས་པར་ལྷག། »
དགེ་སློང་ཅིག་ སྒོང་རྡོག་བཙུགས་ཧོད་བཟོ་སྐྲུན་འབད་མི་ ཚོང་པ་ཅིག་ལུ་གྱུར་ཡོདཔ།
༉ ད་ལས་ཕར་ གསར་སྤང་དང་ རྩི་རང་ དར་དཀར་ནང་རྫོང་ཁག་༣ ནང་ བྱ་གསོ་སྐྱོང་ཁང་གི་ ཇོ་བདག་ཚུ་གིས་ སྒོང་རྡོག་བཀྲམ་སྤེལ་འབད་ནིའི་དོན་ལུ་ སྒོང་རྡོག་བཙུགས་ཧོད་ཚུ་ རྒྱ་གར་ལས་ ནང་འདྲེན་འབད་དགོཔ་ མི་འཐོན་ནི་ཨིན་པས། དེ་ཡང་ དགེ་བགྲེས་འཕྲིན་ལས་ཕུན་ཚོགས་ཀྱིས་ འདས་པའི་ཟླཝ་ནང་ གསར་སྤང་ཆོས་འཁོར་གླིང་ལུ་ སྒོང་རྡོག་བཙུགས་ཧོད་ (ཊེ) བཟོ་སྐྲུན་སྡེ་ཕྲན་ཅིག་ …རྒྱས་པར་ལྷག། »


text:
༉ ཁ་ཙ་ རྒྱལ་ཡོངས་ཚོགས་འདུའི་ནང་ འབྲུག་གི་དངུལ་ཕོགས་སྒྲིག་བཀོད་གཞི་སྒྱུར་དཔྱད་ཡིག་གུ་ བསྐྱར་གྲོས་གནངམ་དང་འབྲེལ་ ཚོགས་སྡེ་གིས་ བརྒྱུད་འབྲེལ་གྱི་འཐུས་ རང་འཇགས་བཞག་དགོ་པའི་ གྲོས་འདེབས་ཕུལ་མི་དེ་ རྒྱལ་ཡོངས་ཚོགས་འདུ་གིས་ …རྒྱས་པར་ལྷག། »
ར་ལྡི་དང་ ཕོངས་མེད་རྒེད་འོག་ལྟེ་བའི་འཁོར་ལམ་ ཉམས་བཅོས་འབད་རན་ཡོདཔ།
༉ བཀྲིས་སྒང་ ར་ལྡི་རྒེད་འོག་ལྟེ་བའི་འཁོར་ལམ་དེ་ ཧག་ཀ་ཧོག་ཀ་ཐོན་ཡོདཔ་ལས་ ཉམས་བཅོས་ག་གིས་འབད་འོང་ག་ཟེར་ འགྲུལ་པ་ཚུ་གིས་ དྲི་བ་བཀོདཔ་ཨིན་པས། ཀི་ལོ་མི་ཊར་༨.༥ འབད་མི་ རྒེད་འོག་ལྟེ་བའི་འཁོར་ལམ་དེ་ …རྒྱས་པར་ལྷག། »


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༤༥༧ པ་དང་འཁྲིལ་ ས་གནས་གཞུང་གི་བཙག་འཐུའི་ འདེམས་ཁོངས་སྟོངམ་འབད་ལུས་མིའི་བཙག་འཐུ་དང་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུའི་ གྲུབ་འབྲས་གསལ་བསྒྲགས་འབདཝ་ཨིན།
དེ་ཡང་ ལྷུན་རྩེ་རྫོང་ཁག་མངའ་འོག་གི་ ཀུར་སྟོད་རྒེད་འོག་ དུང་དཀར་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་ དུས་མིན་བཙག་འཐུ་དང་ ཆུ་ཁ་རྫོང་ཁག་འོག་གི་ གད་སྟག་ན་རྒེད་འོག་ དར་ག་_ཚེ་སྦྱིས་སྤྱི་འོག་གི་ རྒེད་འོག་ཚོགས་སྡེ་ཚོགས་པ་དང་ ཆུ་ཁ་རྫོང་ཁག་འོག་གི་ ཕུན་ཚོགས་གླིང་ཁྲོམ་གྱི་ ཕུན་ཚོགས་གླིང་སྨད་ཀྱི་ རྫོང་ཁག་ཁྲོམ་སྡེ་ཚོགས་པ་དང་ སྤ་རོ་རྫོང་ཁག་གི་ ཁྲོམ་སྡེ་ངོ་ཚབ་ཚུའི་ བཙག་འཐུ་ཚུ་འགོ་འདྲེན་འཐབ་ཡོདཔ་ཨིན།
བཙག་འཐུ་གྲུབ་མི་འཐུས་མི་ཚུའི་ མིང་འདི་གཤམ་གསལ་ལྟར་ཨིན
ཚོགས་རྒྱན་བཙུགས་མིའི་བརྒྱ་ཆ་དང་ ཐོ་བཀོད་གྲུབ་པའི་ཚོགས་རྒྱན་བཙུགས་མིའི་ཁ་གསལ་ཚུ་ གཤམ་གསལ་ལྟར་ཨིན།
༼༡༽ ཐོ་བཀོད་གྲུབ་པའི་ཚོགས་རྒྱན་བཙུགས་མི་བསྡོམས = ༩༨༦ ༼ཕོ་ ༥༠༠ དང་མོ ༤༨༦༽
༼༢༽ ཚོགས་རྒྱན་སྐྱུར་ཡོད་པའི་བསྡོམས ༼འཕྲུལ་ཆས་ཐོག༽= ༢༥༧༼ཕོ་ ༡༡༨ དང་མོ་ ༡༣༩༽
༡- ཚོགས་རྒྱན་འཕྲུལ་ཆས་ཐོག་ལུ་ = ༢༥༧
༢- འགྲེམ་ཐོག་ཚོགས་རྒྱན་ཐོག་ལས་ =༢༥
༼༣༽ ཚོགས་རྒྱན་སྐྱུར་མི་བརྒྱ་ཆ = ༢༨.༦%
འདེམས་ཁོངས་ ༧ ནང་ལུ་ དང་འདོད་བསྐྱེད་མི་མི་ངོམ་ ག་ཡང་མ་ཐོནམ་ལས་ རྒེད་འོག་ཚོགས་སྡེ་ཚོགས་པའི་འདེམས་ཁོངས་ ༥ དང་ རྫོང་ཁག་ཁྲོམ་སྡེ་ངོ་ཚབ་ཀྱི་འདེམས་ཁོངས་ ༢ འབདཝ་ད་ ད་རུང་ འདེམས་ཁོངས་ ༧ ས་སྟོང་འབད་ལུས་ཡོདཔ་ཨིན།
འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ དོན་ཚན་ ༥༨༠ པ་དང་འཁྲིལ་ཏེ་ བཙག་འཐུ་གྲུབ་མི་འཐུས་མི་འདི་གིས ས་གནས་གཞུང་གཉིས་པའི་ ལྷག་ལུས་ཀྱི་གནས་ཡུན་མ་ཚང་ཚུན་རྐྱངམ་ཅིག་ ཕྱག་ཕྱིད་ཞུ་ཆོག་ནི་ཨིན།
བཙག་འཐུའི་མཐོ་གཏུགས་ཀྱི་གནས་ཡུན་འདི་ ད་རི་ སྤྱི་ཚེས་ ༡༧/༡༡/༢༠༡༧ ལས་ སྤྱི་ཚེས་ ༣༠/༡༡/༢༠༡༧ གྱི་ཕྱི་རུའི་ཆུ་ཚོད་ ༤ ཚུན་ལུ་ཨིནམ་སྦེ་ མི་མང་ལུ་ བརྡ་ཁྱབ་སྤེལཝ་ཨིན།
རང་ལུགས་གནམ་ལོ་ མེ་མོ་བྱ་ལོ་ རང་ཟླ་ ༩ པའི་ ༢༩ དང་ སྤྱི་ཟླ་ ༡༡ པའི་སྤྱི་ཚེས་ ༡༧ ལུ།
(ཆོས་རྒྱལ་ཟླ་སྒོ་རིག་འཛིན)
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ ད་ཚུན་ རྫོང་ཁག་༢༠ ནང་ སྐམ་ཞིང་སྟོངམ་ ཨེ་ཀར་༥༣,༣༧༧ ལུས་མི་དེ་ནང་ གལ་སྲིད་ ལོ་ཐོག་འཛུགས་སྐྱོང་འབད་བ་ཅིན་ འབྲུ་སྣའི་རིགས་ ཀེ་ཇི་འབུམ་ལས་བཅད་དེ་ ཐོན་སྐྱེད་འབད་ཚུགས་པའི་ གོ་སྐབས་ཡོདཔ་ཨིན་པས།
སྐམ་ཞིང་ཨེ་ཀར་༥༣,༣༧༧ ནང་ གེ་ཟ་འཛུགས་སྐྱོང་འབད་བ་ཅིན་ མེ་ཊིག་ཊཱོན་༧༨,༦༧༨ དེ་ཅིག་ ཐོན་སྐྱེད་འབད་ཚུགས་ནི་ཨིནམ་ད་ མེ་ཊིག་ཊཱོན་༡ ལུ་ ཀེ་ཇི་༡,༠༠༠ ཡོདཔ་ཨིན་པས།
སོ་ནམ་ལྷན་ཁག་གི་ སྙན་ཞུ་དང་འཁྲིལ་བ་ཅིན་ ད་རེས་ རྒྱལ་ཁབ་ནང་ སྐམ་ཞིང་ཨེ་ཀར་༡༣༧,༩༢༨ དེ་ཅིག་ནང་ ལོ་ཐོག་ཚུ་ འཛུགས་སྐྱོང་འབད་ནི་མེདཔ་ད་ དེའི་གྲས་ལས་ཡང་ ཨེ་ཀར་༥༦,༨༠༥ ནང་ གེ་ཟ་འཛུགས་སྐྱོང་འབད་མི་ལས་ གེ་ཟ་མེ་ཊིག་ཊཱོན་༨༣,༧༡༤ ལས་བརྒལ་ ཐོན་སྐྱེད་འབད་མ་ཚུགས་པས།
མིང་གསང་བཞག་མི་ སོ་ནམ་འགོ་དཔོན་གོངམ་ཅིག་གིས་ སླབ་མིའི་ནང་ ད་རེས་ སྐམ་ཞིང་སྟོངམ་ ཨེ་ཀར་༥༣,༣༧༧ ལུས་མི་དེ་ནང་ ལོ་ཐོག་འཛུགས་སྐྱོང་འབད་བ་ཅིན་ བཟའ་འཐུང་གི་རིགས་ཚུ་ ཕྱི་ཁར་ལས་ ནང་འདྲེན་འབད་མི་དེ་ བརྒྱ་ཆ་༥༠ དེ་ཅིག་ མར་ཕབ་འབད་ཚུགས་པའི་ གོ་སྐབས་ཡོད་རུང་ ས་ཞིང་སྟོངམ་ལུས་མི་དེ་ ལོག་བཟའ་སྤྱོད་འབད་ནིའི་དོན་ལུ་ ཡུན་བརྟན་གྱི་ སྲིད་བྱུས་ལེགས་ཤོམ་ཅིག་ མིན་འདུག་ཟེར་ཨིན་པས།
ཁོ་གིས་འབད་བ་ཅིན་ སྐམ་ཞིང་སྟོངམ་ལུས་མི་ཚུ་ བཟའ་སྤྱོད་འབད་བཏུབ་ བཟོ་དགོ་པ་ཅིན་ གཞུང་གིས་ དམིགས་གཏད་ངོ་མ་ར་ གློག་ཐག་ར་བ་དེ་ ག་དེ་མང་མང་ བགོ་བཀྲམ་འབད་དགོཔ་ཨིན་རུང་ ད་རེས་ རྫོང་ཁག་མང་ཤོས་ཅིག་ནང་ ཞབས་ཏོག་དེ་ ཁྱབ་མ་ཚུགས་པས་ཟེར་ཨིན་པས།
གེ་ཟ་དེ་ རྫོང་ཁག་མང་ཤོས་ཅིག་ནང་ ལེགས་ཤོམ་སྦེ་ འཚོ་དོ་ཡོདཔ་ལས་ གཞུང་གིས་ ས་ཞིང་སྟོངམ་ལུས་མི་ཚུ་ནང་ གེ་ཟ་འཛུགས་སྐྱོང་འབད་བ་ཅིན་ གེ་ཟ་ཕྱིར་ཚོང་འབད་མི་དེ་གིས་ཡང་ མ་དངུལ་ས་ཡ་ལས་བཅད་དེ་ བཟོ་ཚུགས་ནི་ཨིནམ་མ་ཚད་ རྒྱལ་ཁབ་ནང་འཁོད་ལུ་ ཚོང་འབྲེལ་འབད་རུང་ ནོར་སེམས་ཅན་ཚུ་གི་ ཆག་བཟོ་བཏུབ་དོ་ཡོདཔ་ལས་ འོང་འབབ་བཟོ་ཚུགས་པའི་ གོ་སྐབས་འདུག།
སྐམ་ཞིང་སྟོངམ་ ཡོངས་བསྡོམས་ཨེ་ཀར་༥༣,༣༧༧ ལུས་ས་ལས་ མཐོ་ཤོས་ པདྨ་དགའ་ཚལ་ལུ་ ཨེ་ཀར་༨,༥༧༦ ཡོདཔ་ད་ དེའི་ཤུལ་ལས་ར་ བཀྲིས་སྒང་ལུ་ ཨེ་ཀར་༦,༧༢༠ མོང་སྒར་ལུ་༦,༠༧༥ དེ་ལས་ བསམ་གྲུབ་ལྗོངས་མཁར་ལུ་ ཨེ་ཀར་༥,༣༩༧ ཡོད་མི་ལུ་བལྟ་བ་ཅིན་ སྐམ་ཞིང་སྟོངམ་དེ་ མང་ཤོས་ཅིག་ ཤར་ཕྱོགས་རྫོང་ཁག་ཚུ་ནང་ཨིན་པས།
སོ་ནམ་འགོ་དཔོན་ཚུ་གིས་ སླབ་མིའི་ནང་ ཤར་ཕྱོགས་རྫོང་ཁག་ཚུ་ནང་ ས་ཞིང་སྟོངམ་ ལུས་མི་དེ་ རི་དྭགས་སེམས་ཅན་ཚུ་གིས་ ལོ་ཐོག་མེདཔ་བཏང་ནི་དེ་གིས་ སོ་ནམ་པ་ཚུ་གིས་ ལཱ་འབད་མ་བཏུབ་མི་ལུ་བརྟེན་ ཨིན་ཟེར་ཨིན་པས།
རྒྱུ་རྐྱེན་གཞན་ཡང་ ཤར་ཕྱོགས་རྫོང་ཁག་ཚུ་ནང་ ལཱ་གཡོག་གི་ གོ་སྐབས་མངམ་མེདཔ་ལས་ མི་ཚུ་གིས་ ལཱ་གཡོག་འཚོལ་ནིའི་དོན་ལུ་ ཁྲོམ་ཁར་གནས་སྤོ་འོང་པའི་སྐབས་ ས་ཞིང་ཚུ་ སྟོངམ་ལུས་དོ་ཡོདཔ་ད་ ད་རེས་ གུང་སྟོང་གི་གནས་ཚད་བལྟ་རུང་ མཐོ་ཤོས་དེ་ བཀྲིས་སྒང་དང་ མོང་སྒར་ དེ་ལས་ པདྨ་དགའ་ཚལ་ ལ་སོགས་ཚུ་ནང་ཡོདཔ་ཨིན་པས།
སྐམ་ཞིང་སྟོངམ་ ཉུང་ཤོས་དེ་ མགར་ས་ལུ་ ཨེ་ཀར་༧ ལས་བརྒལ་མེད་མི་དེ་ཡང་ མགར་སར་དེ་ ས་ཁ་མཐོ་སར་འབདཝ་ལས་ བཟའ་སྤྱོད་འབད་བཏུབ་པའི་ས་ཞིང་ ལེ་ཤ་མེདཔ་ཨིན་པས།
ཨིན་རུང་ བཟའ་སྤྱོད་ལེགས་ཤོམ་ འབད་བཏུབ་པའི་གྲས་ལས་ ཉུང་ཤོས་དེ་ ཐིམ་ཕུག་ལུ་ ཨེ་ཀར་༡༧༧ དང་ སྤ་རོ་ལུ་ ཨེ་ཀར་༤༤༠ སྤུ་ན་ཁ་ལུ་ ཨེ་ཀར་༤༥༤ དེ་ལས་ དབང་འདུས་ལུ་ ཨེ་ཀར་༩༩༢ ལས་བརྒལ་མེད་མི་དེ་ རྫོང་ཁག་ཚུ་ནང་ རི་དྭགས་སེམས་ཅན་ཚུ་གིས་ ལོ་ཐོག་ལུ་ གནོད་སྐྱོན་རྐྱབ་ནི་མེད་མི་དེ་ གདོང་ལེན་གྱི་ ཐབས་ཤེས་ལེགས་ཤོམ་ཡོདཔ་མ་ཚད་ སོ་ནམ་གྱི་ ལཱ་ལུ་བརྟེན་ ཚོང་འབྲེལ་གྱི་གོ་སྐབས་ཡང་ མངམ་ཡོད་ནི་དེ་གིས་ཨིན་པས།
ལྷོ་མཚམས་རྫོང་ཁག་ཚུ་ནང་འབད་བ་ཅིན་ ཤར་ཕྱོགས་དང་ ནུབ་ཕྱོགས་རྫོང་ཁག་ཚུ་དང་ཕྱདཔ་ད་ བར་ནང་འཚམས་ཅིག་ཨིནམ་ད་ ད་རེས་ སྐམ་ཞིང་སྟོངམ་ལུས་མི་ཚུ་ ལོག་བཟའ་སྤྱོད་འབད་བཏུབ་བཟོ་ནིའི་དོན་ལུ་ ཐབས་ཤེས་བཏོན་དགོཔ་ ཡོད་པའི་གནས་ཚུལ།
བསྟན་འཛིན་རྣམ་རྒྱལ།


text:
ཡོངས་འབྲེལ་འཆར་སྒོ་ཚུ་ནང་རྫོང་ཁའི་ཡིག་གཟུགས་ལེགས་ཤོམ་སྦེ་མཐོང་ནིའི་དོན་ལས་རིམ་སྒྲིག་འབད་ཐངས།
12 / ༠༥ / 2017 བཙུགས་མི། Tenzin Namgyel
The PDF version of the manual is downloadable from the end of this instruction page.
གྲ་སྒྲིག་འབད་ཐངས།
༡༽ Internet Explorer
ཀ༽ ཡིག་གཟུགས་ཀྱི་གནས་ཚད་བཟོ་ཐངས།
- Internet Explorer འགོ་བཙུགས་གནང་།
- Internet Explorer གི་དཀར་ཆག་ནང་གི་ View ►Encoding ནང་སོང་སྟེ་ "Unicode (UTF-8)" འདི་གདམ་ཁ་རྐྱབ༌དགོ།
ཁ༽ ཡིག་གཟུགས་རིམ་སྒྲིག་འབད་ཐངས།
- གློག་རིག་དཀར་ཆག་ནང་ལས་ Tools ►Internet Options ►General ►Fonts ནང་གི་ཐོ་ཡིག་ནང་ལས་ "Tibetan" ཟེར་མི་འདི་གདམ་ཁ་རྐྱབ་དགོ།
- ད་ཁྱོད་ཀྱི་ཡི་གུ་གི་བརྡ་དོན་སྒྲོམ་འདི་འོག་ལུ་དཔེ་བཀོད་དེ་ཡོད་དོ་བཟུམ་སྦེ་འོང་དགོ།
- ཡོངས་འབྲེལ་འཆར་སྒོའི་ font གི་འོག་ལུ་ཡོད་པའི་ཐོ་ཡིག་གི་སྒྲོམ་ནང་ལས་ རྫོང་ཁའི་ཡི་གུ་ག་འབད་རུང་ སྔར་སྒྲིག་སྦེ་བཟོ་ནི་གི་དོན་ལུ་གདམ་ཁ་རྐྱབ་སྟེ་ "ok" ཨེབ་ནི་དང་ དེའི་ཤུལ་གྱི་སྒྲོམ་ Internet Option གི་བརྡ་དོན་སྒྲོམ་ནང་ལུ་ཡང་ "ok" ཨེབ་གནང་།
༢༽ Firefox
ཀ༽ ཡིག་གཟུགས་ཀྱི་གནས་ཚད་བཟོ་ཐངས།
- Mozilla Firefox འགོ་བཙུགས་གནང་།
- Mozilla Firefox གི་དཀར་ཆག་ནང་གི་ View ► Character Encoding ནང་སོང་སྟེ་ "Unicode (UTF-8)" འདི་གདམ་ཁ་རྐྱབ༌དགོ།
ཁ༽ ཡིག་གཟུགས་རིམ་སྒྲིག་འབད་ཐངས།
- གློག་རིག་དཀར་ཆག་ནང་གི་ Tools ► Options ནང་འགྱོ་དགོ།
- གདམ་ཁའི་བརྡ་དོན་སྒྲོམ་ནང་ལུ་ Content འདི་གདམ་ཁ་རྐྱབ་དགོ།
- Options Content ནང་གི་ Fonts and Colours ནང་ལུ་ "Advanced" ནང་ཨེབ་དགོ།
- ད་ཁྱོད་ཀྱི་ཡིག་གཟུགས་ཀྱི་བརྡ་དོན་སྒྲོམ་འདི་གོང་ལུ་དཔེ་བཀོད་དེ་ཡོད་དོ་བཟུམ་ཅིག་གསལ་བཏོན་འབད་འོང་།
- Fonts གི་མཐའ་མ་ཡོད་པའི་གོ་རིམ་གྱི་ཐོ་ཡིག་ནང་ལས་ Other Language གདམ་ཁ་རྐྱབ་དགོ།
- Proportional གི་མཐའ་མ་ཡོད་པའི་ཐོ་ཡིག་གི་སྒྲོམ་ནང་ལས་ Serif གདམ་ཁ་རྐྱབ་དགོ།
- ཡི་གུ་གི་གདམ་ཁ་ Serif, Sans Serif and Monospace གི་ནང་ལུ་འོས་ལྡན་གྱི་རྫོང་ཁའི་ཡི་གུ་ཅིག་གདམ་ཁ་རྐྱབ་དགོ།
- ཡིག་གཟུགས་གནས་ཚད་བཀོད་ནིའི་སྡེ་ཚན་ནང་ལས་ "Unicode (UTF-8") གདམ་ཁ་རྐྱབ་སྟེ་ "ok" ཨེབ་ནི་དང་ དེའི་ཤུལ་གྱི་སྒྲོམ་ Option Dialog Box ནང་ཡང་ ok ཨེབ་གནང་།
༣༽ Google Chrome
- Google Chrome འདི་འགོ་བཙུགས་དགོ།
- དེ་གི་མཇུག་ལུ་ཡོད་པའི་ show advanced setting ཟེར་མི་གུ་ཨེབ་དགོ།.
- Web content གི་འོག་ལུ་ཡོད་པའི་ Customize font ཟེར་མི་གུ་ཨེབ་དགོ།
- Sans-serif font ནང་ལུ་ DDC Uchen ཟེར་མི་ཡིག་གཟུགས་འདི་གདམ་ཁ་རྐྱབ་དགོ།
འདྲན་གསོ། སྦོམ་དང་ཆུང་ཀུ་བཟོ་ནི་གི་མཐུན་རྐྱེན་ཚུ་ ལག་ལེན་འཐབ་གནང། སྦོམ་བཟོ་ནིའི་དོན་ལུ་ Ctrl ཨེབ་སྟེ་སྡོམ་རྟགས༼+༽ ལོག་ཅི་ར་ཨེབ་གནང། ཆུང་ཀུ་བཟོ་ནིའི་དོན་ལུ་ Ctrl ཨེབ་སྟེ་ཕབ་རྟགས༼-༽ ལོག་ཅི་ར་ཨེབ་གནང།


text:
༉ འབྲུག་འདི་ རང་བཞིན་གནས་སྟངས་ཀྱིས་ཕྱུག་པའི་ རྒྱལ་ཁབ་ཅིག་ཨིནམ་མ་ཚད་ འབྲུག་མི་བརྒྱ་ཆ་༨༠ ལྷགཔ་ཅིག་ འཚོ་བ་སོ་ནམ་ལཱ་ལུ་བརྟེན་ སྡོད་མི་ཨིནམ་ལས་ རྒྱལ་ཁབ་ཀྱི་དོན་ལུ་ ས་ཞིང་ཚུ་ ནོར་བུ་བཟུམ་ཅིག་ཨིན།
དེ་མ་ཚད་ རྒྱལ་ཁབ་འདི་ ཡར་རྒྱས་འགྱོ་བའི་བསྒང་འབདཝ་ལས་ སོ་ནམ་གྱི་ ལཱ་ལུ་བརྟེན་ བཟའ་འཐུང་གི་ཐད་ཁར་ རང་མགོ་རང་འདྲོངས་བཟོ་ནི་ རྐྱངམ་གཅིག་མེན་པར་ དཔལ་འབྱོར་གོང་འཕེལ་གྱི་དོན་ལུ་ཡང་ བརྩོན་ཤུགས་བསྐྱེད་དགོཔ་ཨིན།
དེ་འབདཝ་ད་ ད་རེས་ མི་ཚུ་གིས་ སོ་ནམ་གྱི་ལཱ་ལུ་ སྤྲོ་བ་ཞན་ཏེ་ ས་ཞིང་ཨེ་ཀར་སྟོང་ལས་བཅད་དེ་ བཟའ་སྤྱོད་མ་འབད་བར་ བཀོག་བཞག་མི་ལུ་ བལྟ་བ་ཅིན་ སོ་ནམ་གྱི་ལཱ་ལུ་བརྟེན་ དཔལ་འབྱོར་གོང་འཕེལ་གཏང་ནི་དེ་ ཕར་བཞག་ ཐ་ན་ རང་མགོ་རང་འདྲོངས་ཀྱི་ དམིགས་ཡུལ་འགྲུབ་ཚུགས་ནི་དེ་ཡང་ ལཱ་ཁག་གཏང་ནི་ བཟུམ་ཅིག་འདུག།
སོ་ནམ་པ་ཚུ་གིས་ ས་ཞིང་བཟའ་སྤྱོད་འབད་མ་བཏུབ་པར་སྟོངམ་སྦེ་ བཤོལ་བཞག་མིའི་ རྒྱུ་རྐྱེན་ངོ་མ་ར་ རི་དྭགས་སེམས་ཅན་ཚུ་གིས་ ལོ་ཐོག་ལུ་ གནོད་སྐྱོན་རྐྱབ་ནི་དེ་གིས་ཨིན་མས།
སོ་ནམ་ལྷན་ཁག་གི་ སྙན་ཞུ་དང་འཁྲིལ་བ་ཅིན་ ད་ཚུན་ རི་དྭགས་སེམས་ཅན་ཚུ་གིས་ ལོ་ཐོག་ལུ་ གནོད་སྐྱོན་རྐྱབ་ནི་དེ་གིས་ ས་ཞིང་བཟའ་སྤྱོད་མ་འབད་བར་ ཨེ་ཀར་༡༧,༠༡༡ ཞིང་སྟོང་ལུས་ནུག་ཟེར་ཨིན་མས།
དེའི་གྲས་ལས་ཡང་ མཐོ་ཤོས་བཀྲིས་སྒང་ལུ་ ཨེ་ཀར་༣,༧༨༦ དང་ དེའི་འོག་ལས་ བུམ་ཐང་ལུ་ ཨེ་ཀར་༡,༦༡༧ བསམ་གྲུབ་ལྗོངས་མཁར་ལུ་ ཨེ་ཀར་༡,༣༦༩ དེ་ལས་ བཀྲིས་གཡང་རྩེ་ལུ་ ཨེ་ཀར་༡,༢༣༣ ཡོད་མི་ལུ་ བལྟ་བ་ཅིན་ དཀའ་ངལ་དེ་ སྦོམ་ཤོས་ར་ ཤར་ཕྱོགས་རྫོང་ཁག་ཚུ་ནང་འདུག།
རི་དྭགས་སེམས་ཅན་ཚུ་གིས་ ལོ་ཐོག་མེདཔ་བཏང་ནི་དེ་གིས་ ཁྱིམ་གུང་པ་༤༣ ལུ་ གནོད་སྐྱོན་བྱུང་མི་ལས་ མཐོ་ཤོས་ བཀྲིས་སྒང་ལུ་༦,༡༦༠ དང་ མོང་སྒར་ལུ་༤,༤༥༦ བསམ་གྲུབ་ལྗོངས་མཁར་ལུ་༢,༩༦༥ དེ་ལས་ བཀྲིས་གཡང་རྩེ་ལུ་ ཁྱིམ་གུང་པ་༢,༣༧༧ ཨིན་མས།
སོ་ནམ་ལཱ་ལུ་ སྤྲོ་བ་ཉམས་མི་ རྒྱུ་རྐྱེན་གཞན་ཡང་ ཞིང་ཆུ་དང་ སོ་ནམ་གྱི་མཐུན་རྐྱེན་ ལེགས་ཤོམ་མེད་མི་ལུ་བརྟེན་ ཆུ་ཞིང་སྟོངམ་ ཨེ་ཀར་༦,༣༤༥ དང་ སྐམ་ཞིང་སྟོངམ་ ཨེ་ཀར་༥༣,༣༧༧ ལུས་མི་དེ་ ང་བཅས་ག་ར་འབད་རུང་ ཚ་གྱང་སྦོམ་ལང་དགོ་པའི་ གཞི་ཅིག་ཨིན་མས།
ལོ་བསྟར་བཞིན་དུ་ ས་ཞིང་སྟོངམ་ ཨེ་ཀར་༥༩,༧༢༢ ལྷགཔ་ཅིག་ བཀོག་བཞག་པ་ཅིན་ ལོ་ཐོག་བཏབ་ནིའི་ འབྲུ་སྣའི་རིགས་ མེ་ཊིག་ཊཱན་འབུམ་ལས་བཅད་དེ་ ཆུས་ཟད་འགྱོ་དོ་ཡོདཔ་ལས་ དེ་གིས་ ཧེང་སྐལ་ར་ རྒྱལ་ཁབ་འདི་ ནང་འདྲེན་ལུ་ རེ་དགོཔ་འཐོན་ནི་ཨིན་པས།
ད་རེས་ རྒྱལ་ཁབ་ནང་ དཀའ་ངལ་ངོ་མ་ར་ རི་དྭགས་སེམས་ཅན་ཚུ་གིས་ གནོད་སྐྱོན་རྐྱབ་ཨིནམ་ གཞུང་དང་ལས་སྡེ་ག་ར་གིས་ ལེགས་ཤོམ་སྦེ་ ཧ་གོ་རུང་ དེའི་ཐབས་ལམ་ ལེགས་ཤོམ་ཅིག་ བཏོན་མ་བཏུབ་མི་དེ་ཨིན་མས།
ད་ཚུན་ ཐབས་ཤེས་ཟེར་རུང་ གློག་ཐག་ར་བ་ བགོ་བཀྲམ་འབད་ནི་ འགོ་བཙུགས་མི་དེ་ཡང་ རྫོང་ཁག་ག་རའི་ནང་ ཁྱབ་མ་ཚུགས་པར་ཡོདཔ་ད་ གལ་སྲིད་ གཞུང་གིས་ སོ་ནམ་ལས་སྡེ་ལུ་ རྒྱབ་སྐྱོར་ལེགས་ཤོམ་འབད་བ་ཅིན་ སོ་ནམ་གྱི་ཐད་ཁར་ རང་མགོ་རང་འདྲོངས་གནས་ཚུགས་པའི་ གོ་སྐབས་འདུག།
དེ་མ་ཚད་ མི་སྡེ་དང་འབྲེལ་བའི་དཀའ་ངལ་ གྲོང་གཡུས་ལས་ ཁྲོམ་ཁར་འོང་མི་དང་ ན་གཞོན་ལཱ་གཡོག་གི་དཀའ་ངལ་ ཆང་དང་སྨྱོ་རྫས་ལག་ལེན་འཐབ་མི་ཚུ་ཡང་ མར་ཕབ་འབད་ཚུགས་པའི་ འོས་འབབ་ཡོདཔ་ལས་ གཞུང་གིས་ ཐུགས་བཞེད་ལེགས་ཤོམ་གནང་དགོཔ་ ཁག་ཆེ་བས་ཟེར་ ཞུ་ནི་ཨིན།
རི་དྭགས་སེམས་ཅན་གྱིས་ ལོ་ཐོག་ལུ་ གནོད་སྐྱོན་རྐྱབ་མིའི་གདོང་ལེན།
༉ འབྲུག་འདི་ རང་བཞིན་གནས་སྟངས་ཀྱིས་ཕྱུག་པའི་ རྒྱལ་ཁབ་ཅིག་ཨིནམ་མ་ཚད་ འབྲུག་མི་བརྒྱ་ཆ་༨༠ ལྷགཔ་ཅིག་ འཚོ་བ་སོ་ནམ་ལཱ་ལུ་བརྟེན་ སྡོད་མི་ཨིནམ་ལས་ རྒྱལ་ཁབ་ཀྱི་དོན་ལུ་ ས་ཞིང་ཚུ་ ནོར་བུ་བཟུམ་ཅིག་ཨིན།


text:
༉ ཨོ་རྒྱན་ཚོང་འབྲེལ་ལས་ཁང་གི་ ལས་བྱེདཔ་བགྲེསཔ་ བཀྲིས་ཆོས་སྐྱིད་རྡོ་རྗེ་གིས་ ཚོང་འབྲེལ་ལས་ཁང་གི་ མ་དངུལ་ལྐོག་ཟ་འབད་མི་ལུ་བརྟེན་ ཐིམ་ཕུག་རྫོང་ཁག་ཁྲིམས་འདུན་གྱི་ ཁྲིམས་ཁྲི་༢ པ་གིས་ བཙོན་ཁྲིམས་ལོ་༣ བཀལ་ནུག།
འཁྲུན་ཆོད་དང་འཁྲིལཝ་ད་ ལས་བྱེདཔ་དེ་གིས་ ངན་ལྷད་བཀག་སྡོམ་ལྷན་ཚོགས་ཀྱི་ བཅའ་ཁྲིམས་༢༠༡༡ ཅན་མའི་དོན་ཚན་༦༨ པའི་རྩ་ཚན་༢ པ་དང་ འབྲུག་གི་ཉེས་འགེལ་ཁྲིམས་སྡེབ་དོན་ཚན་༡༨(ག) པའི་དགོངས་དོན་ལྟར་ བཙོན་ཁྲིམས་ཕོག་ཡོདཔ་ཨིན་པས།
ཉེས་འཛུགས་ཅན་ བཀྲིས་ཆོས་སྐྱིད་རྡོ་རྗེ་ལུ་ ཉེས་འཛུགས་ཁག་༢ བཀལ་མི་དེ་ཡང་ ཧེ་མ་ཁོ་ར་ ཚོང་འབྲེལ་ལས་ཁང་གི་ ལས་བྱེདཔ་སྦེ་སྡོད་པའི་སྐབས་ ཚོང་འབྲེལ་ལས་ཁང་གིས་ ལས་འཛིན་གཞན་ཚུ་ལས་ དངུལ་ཀྲམ་༩༠༣,༧༠༠ དེ་ཅིག་ འཐོབ་ནི་ཡོད་མི་དེ་ ཁོ་གིས་ བསྡུ་ལེན་འབད་ཞིནམ་ལས་ ལོག་སྤྱོད་འབད་ཡོདཔ་མ་ཚད་ ཚོང་འབྲེལ་ལས་ཁང་གི་དོན་ལུ་ ཨེ་མི་རི་ཀ་ལུ་ཡོད་པའི་ མེ་དྲེ་བཟོ་གྲྭ་ཁང་ལས་ ཅ་ཆས་མཁོ་མངགས་འབད་བའི་སྐབས་ བཟོ་གྲྭ་ཁང་དང་ ཉེས་འཛུགས་ཅན་༢ ཀྱིས་ བསྟུན་གྲོས་འབད་ཐོག་ལས་ མ་དངུལ་ལྐོག་ཟ་འབད་ཡོད་པའི་ ཉེས་འཛུགས་བཀལ་ནུག།
དེ་ཡང་ ཉེས་འཛུགས་ཅན་ བཀྲིས་ཆོས་སྐྱིད་རྡོ་རྗེ་གིས་ མེ་དྲེ་བཟོ་གྲྭ་ཁང་ལས་ ཅ་ཆས་མཁོ་མངགས་འབད་བའི་སྐབས་ མ་གཞི་ ཅ་ཆས་དེ་གི་ རིན་གོང་དེ་ ཡུ་ཨེསི་ཌོ་ལར་༡༨༣༨.༩༧ ཨིན་རུང་ ཉེས་འཛུགས་ཅན་གྱིས་ བཟོ་གྲྭ་ཁང་ལུ་ བཟོ་གྲྭ་ཁང་གིས་ ཚོང་འབྲེལ་ལས་ཁང་ལུ་ ཅ་ཆས་ཉོ་བའི་རིན་གོང་གི་ ཤོག་འཛིན་བཏང་པའི་སྐབས་ རིན་གོང་ངོ་མ་མེན་པར་ ཡུ་ཨེསི་ཌོ་ལར་༢༩༧༦.༩༧ ལུ་ ཡར་སེང་འབད་ཐོག་ལས་ བཟོ་གྲྭ་ཁང་དང་གཅིག་ཁར་ གསང་བའི་ཐོག་ ལོ་རྒྱུས་སླབ་སྟེ་ གཡོ་སྒྱུ་དང་ མགུ་སྐོར་ཐོག་ལས་ ཨོ་རྒྱན་ཚོང་འབྲེལ་ཁང་གི་ གདོང་ཁར་ཅ་ཆས་ཚུ་ བཟོ་གྲྭ་ཁང་ལས་ ཡུ་ཨེསི་ཌོ་ལར་༢༩༧༦.༤༧ སྦེ་ ཉོ་ཡོདཔ་སྦེ་བཟོ་ནུག།
དེ་ལས་ ཡར་སེང་འབད་མི་དང་ རིན་གོང་ངོ་མ་༢ ཀྱི་ཁྱད་པར་ ཡུ་ཨེསི་ཌོ་ལར་༡,༡༣༢.༥༠ ཉེས་འཛུགས་ཅན་གྱི་ མིང་ཐོག་ཁར་ཡོད་པའི་ འབྲུག་རྒྱལ་ཡོངས་དངུལ་ཁང་ནང་ བཙུགས་མི་ལུ་བརྟེན་ དོག་གཏད་ལྐོག་ཟ་གི་ གནོད་འགེལ་ཉེས་ལས་ ཐབས་ཡོདཔ་ཨིན་པས།
ཉེས་འཛུགས་ཅན་གྱི་ རྒྱབ་མི་གིས་ ཁྲིམས་འདུན་ནང་ ཞུ་མི་དང་འཁྲིལཝ་ད་ ཏི་རུ་ཚུ་ ཉེས་འཛུགས་ཅན་གྱི་ དངུལ་ཁང་གི་ རྩིས་ཁྲ་ནང་ འཛུལ་དགོ་མི་གཙོ་བོ་ར་ ཅ་ཆས་ཚུ་ མཁོ་མངགས་འབད་བའི་སྐབས་ ཉེས་འཛུགས་ཅན་གྱི་ གློག་འཕྲིན་དང་ ཉེས་འཛུགས་ཅན་གྱི་ མིང་ཐོག་ཁར་ཡོད་པའི་ འཛིན་ཤོག་ལག་ལེན་འཐབ་མི་ལུ་བརྟེན་ཨིན་པས།
དེ་ལས་ བཟོ་གྲྭ་ཁང་ལས་ ཅ་ཆས་ཚུ་ མཁོ་མངགས་འབད་སྲོལ་དང་ བཟོ་གྲྭ་ཁང་གི་ ཅ་ཆས་ཀྱི་རིན་གོང་དང་ ཅ་ཆས་ཚུ་ འབྲུག་ལུ་བཙོང་པའི་རིན་གོང་༢ ཀྱི་བར་ན་ ཁྱད་པར་སྦོམ་ཐོན་མི་ལུ་བརྟེན་ གོང་འཁོད་ཡུ་ཨེསི་ཌོ་ལར་༡,༡༣༢.༥༠ དེ་ བཟོ་གྲྭ་ཁང་གིས་ ཉེས་འཛུགས་ཅན་གྱི་རྩིས་ཁྲ་ནང་ བཙུགས་ཡོད་རུང་ བཟོ་གྲྭ་ཁང་ལས་ ཉེས་འཛུགས་ཅན་ཁོ་རའི་ རྩིས་ཁྲ་ནང་ ཌོ་ལར་༡,༡༣༢.༥༠ འཛུལཝ་ཅིག་ དེ་འཕྲོ་ལས་ ཉམས་རྒུདཔ་ཨོ་རྒྱན་ཚོང་འབྲེལ་གྱི་ཇོ་བདག་ ཨོ་རྒྱན་ནོར་བུ་འཇམ་དབྱངས་ལུ་ གནད་དོན་དེའི་སྐོར་ལས་ དྲན་གསལ་འབད་ཡི་ཟེར་ ཞུ་ཡོདཔ་ཨིན་པས།
ཨིན་རུང་ གནད་དོན་ཐོག་ལུ་ དབྱེ་དཔྱད་འབད་བའི་སྐབས་ ཉེས་འཛུགས་ཅན་དེ་གིས་ གདོན་ཁུངས་དང་ སྒྲུབ་བྱེད་སྟོན་ནི་མེདཔ་ལས་ མ་དངུལ་ཚུ་ བསམ་སྦྱོར་གྱི་སྒོ་ལས་ ལྐོག་ཟ་འབད་ནུག།
དེ་བཟུམ་སྦེ་ ཨོ་རྒྱན་ཚོང་འབྲེལ་ཁང་གིས་ འབྲུག་བསྟན་སྲུང་དམག་སྡེ་དང་ རྐྱེན་ངན་འཛིན་སྐྱོང་ལས་ཁུངས་ དེ་ལས་ བཀྲིས་སྒང་རྫོང་ཁག་ལས་ དངུལ་ཀྲམ་བསྡོམས་༩༠༣,༧༠༠ ལེན་ནི་ཡོད་མི་དེ་ ཉེས་འཛུགས་ཅན་གྱིས་ བསྡུ་ལེན་འབད་དེ་ ཚོང་འབྲེལ་ལས་ཁང་ལུ་ མ་སྤྲོད་པར་ ལོག་སྤྱོད་འབད་པའི་ ཉེས་འཛུགས་བཀལ་ནུག།
གནད་དོན་ཐོག་ལུ་ ཉེས་འཛུགས་ཅན་གྱི་ རྒྱབ་མི་གིས་ མ་དངུལ་ལོག་སྤྱོད་འབད་ཡོད་པའི་སྐོར་ལས་ རྒྱུ་མཚན་ཅན་གྱི་ ངོ་རྟགས་དང་ ཡང་ཅིན་ སྐབས་དོན་ནམ་དངོས་སུ་མིན་པའི་ ཁུངས་ཡིག་དང་ འཕྲུལ་རིག་འཛིན་ཐོ་ཡིག་ཆ་ དེ་ལས་ དངོས་པོའི་སྒྲུབ་བྱེད་ལ་སོགས་པ་ཚུ་ གསལ་སྟོན་འབད་མ་ཚུགས་པས།
འཁྲུན་ཆོད་དེ་ སྤྱི་ཟླ་༡༠ པའི་ཚེས་༣ ལུ་ གནང་ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
རྩིས་འཛིན་ལས་རོགསཔ་གིས་ ཏི་རུ་ལེན་ལེནམ་མེདཔ་ལས་ མོ་ལུ་ ཉེས་མེད་ཀྱི་ འཁྲུན་ཆོད་གནང་ནུག།
༉ པདྨ་དགའ་ཚལ་ངང་ལམ་ལུ་ གདུང་བསམ་རྩི་ས་ལས་འཛིན་གྱི་ དངུལ་རྩིས་འགོ་འཛིན་བགྲེསཔ་ འཇིག་མེད་ཚེ་དབང་གིས་ དྲུང་ཁག་ཁྲིམས་འདུན་གྱི་ འཁྲུན་ཆོད་ལུ་ ཁེ་རྒུད་མ་བཏུབ་པར་ སྤྱི་ཟླ་༡༠ པའི་ཚེས་༡༡ ལུ་ རྫོང་ཁག་ཁྲིམས་འདུན་ལུ་ མཐོ་གཏུགས་འབད་ནི་སྦེ་ ཞུ་ཡིག་བཙུགས་ནུག།
རྩོད་ཟླ་འཇིགས་མེད་ཚེ་དབང་ལུ་ བསམ་པ་མ་རྫོགས་མི་དེ་ཡང་ ཐོག་མའི་ཁྲིམས་འདུན་གྱིས་ སྤྱི་ཟླ་༩ པའི་ཚེས་༢༨ ལུ་ བཙོན་འཐུས་བཏབ་མ་ཆོག་པའི་ བཙོན་ཁྲིམས་ལོ་༦ དང་ གཡོ་སྒྱུའི་ཐོག་ལས་ དངུལ་ཀྲམ་ས་ཡ་༧.༣ ལོག་སྤྱོད་འབད་མི་དེ་ ཚོང་སྡེ་ལུ་ ལོག་བཙུགས་དགོ་པའི་ འཁྲུན་ཆོད་གནང་མི་ལུ་བརྟེན་ཨིན་པས།
རྩོད་ཟླ་དེ་ འཁྲུན་ཆོད་གནང་པའི་ཤུལ་ལས་ བཙོན་ཁང་ནང་ བཏང་ཡོདཔ་ད་ ཁོ་གིས་ མཐོ་གཏུགས་ཀྱི་ ཞུ་ཡིག་འབྲི་ཤོག་དེ་ རེས་གཟའ་ལྷག་པ་ལུ་ བཙུགས་ཡོདཔ་ལས་ དྲུང་ཁག་ཁྲིམས་འདུན་གྱིས་ ཉིནམ་༡ དང་༢ ཀྱི་རྒྱབ་ལས་ པདྨ་དགའ་ཚལ་རྫོང་ཁག་ནང་ བསྐྱལ་གཏང་འོང་ཟེར་ འགོ་དཔོན་ཅིག་གིས་ བཤདཔ་ཨིན་པས།
རྩོད་དཔོན་ཡོངས་ཁྱབ་ཡིག་ཚང་གིས་ རྩོད་ཟླ་འཇིགས་མེད་ཚེ་དབང་ལུ་ དམངས་དངུལ་ལྐོག་ཟ་དང་ གནོད་འགེལ་ནང་ འབྲེལ་གཏོགས་འབད་བའི་ ཉེས་འཛུགས་ཚུ་ བཀལ་ཡོདཔ་མ་ཚད་ ཁོ་གི་ གསོག་འཇོག་རྩིས་དེབ་ནང་ དངུལ་ཀྲམ་ས་ཡ་༢.༥༨༧ བཙུགས་ཡོད་མི་ལུ་ བདེན་ཁུངས་སྐྱེལ་མ་ཚུགསཔ་ལས་ འབྱུང་ཁུངས་དང་ ཆ་ཚད་མ་མཉམ་པའི་ རྒྱུ་ནོར་འཆང་སྤྱོད་འབད་བའི་ ཉེས་འཛུགས་བཀལ་ནུག།
རྩོད་དཔོན་གྱིས་ ཁྲིམས་འདུན་ལུ་ འཇིགས་མེད་ཚེ་དབང་ལས་ ལྐོག་ཟ་འབད་མི་ དངུལ་ཀྲམ་ས་ཡ་༤.༢༢༦ ལྷགཔ་ཅིག་ སོར་ཆུད་འབད་བཅུག་དགོཔ་སྦེ་ ཞུ་བ་ཕུལ་ཡོད་རུང་ ཁྲིམས་འདུན་གྱིས་ ཞིབ་བཤེར་གནངམ་ད་ ལས་འཛིན་ལུ་ སོར་ཆུད་འབད་དགོ་པའི་ དངུལ་འབོར་ཡར་སེང་སོང་ཡི་ཟེར་ ཁྲིམས་འདུན་འགོ་དཔོན་ཅིག་གིས་ བཤདཔ་ཨིན་པས།
དེ་ཡང་ རྩོད་ཟླ་གིས་ ངན་ལྷད་བཀག་སྡོམ་ལྷན་ཚོགས་ལུ་ དངུལ་ཀྲམ་ས་ཡ་༣.༠༣༠ ལས་འཛིན་གྱི་ རྩིས་འཛིན་ལས་རོགསཔ་ ཡེ་ཤེས་བཟང་མོ་ལུ་ སྤྲོད་ཡོདཔ་སྦེ་ སླབ་ཡོདཔ་མ་གཏོགས་ དངུལ་སྤྲོད་ཡོད་པའི་ སྒྲུབ་བྱེད་ག་ནི་ཡང་མིན་འདུག་ཟེར་ཨིན་པས།
འདི་འབདཝ་ལས་ རྩོད་ཟླ་དེ་ དངུལ་རྩིས་འགོ་འཛིན་ཨིནམ་ལས་ རང་གི་ལས་བྱེདཔ་ལུ་ ཧད་འཕུལ་ནི་མེན་པར་ ཏི་རུ་ལོག་བཙུགས་ནི་གི་འགན་འཁྲི་ ཁོ་ལུ་ ཕོགཔ་ཨིན་ཟེར་ འཁྲུན་ཆོད་ནང་ བཀོད་ཡོདཔ་ཨིན་པས།
དེ་དང་གཅིག་ཁར་ ཁྲིམས་འདུན་གྱིས་ ཡེ་ཤེས་བཟང་མོ་ལུ་ ཉེས་པ་མེད་པའི་ འཁྲུན་ཆོད་གནང་ཡོདཔ་ད་ རྩོད་དཔོན་ཡོངས་ཁྱབ་ཡིག་ཚང་གིས་ ཉེས་འབྲེལ་བ་ ཡེ་ཤེས་བཟང་མོ་ལུ་ མ་དངུལ་ལྐོག་ཟ་དང་ གནོད་འགེལ་ནང་ གྲལ་གཏོགས་འབད་བའི་ ཉེས་འཛུགས་བཀལ་ཡོདཔ་ཨིན་པས།
ངན་ལྷད་བཀག་སྡོམ་ལྷན་ཚོགས་ཀྱིས་ ལས་འཛིན་དེ་གི་ རྩིས་འཛིན་དང་ མཛོད་ཁང་ནང་ ལཱ་འབད་མི་ ལས་གཡོགཔ་གཞན་༤ ལུ་ཡང་ ཐོབ་བརྗོད་རྫུས་མ་བཀོད་དེ་ དངུལ་ཀྲམ་ས་ཡ་༡.༣༥ དེ་ཅིག་ ལྐོག་ཟ་འབད་བའི་ ཉེས་འཛུགས་བཀལ་དགོཔ་སྦེ་ གྲོས་འདེབས་བཀོད་ཡོད་རུང་ རྩོད་དཔོན་ཡོངས་ཁྱབ་ཡིག་ཚང་གིས་ བསྐྱར་ཞིབ་འབདཝ་ད་ མ་དངུལ་ལོག་སྤྱོད་འབད་བའི་ སྒྲུབ་བྱེད་མེད་མི་ལུ་བརྟེན་ ཉེས་འཛུགས་མ་འབད་བར་ བཤོལ་བཞག་ཡོདཔ་ཨིན་པས།
རྒྱལ་གཞུང་རྩིས་ཞིབ་དབང་འཛིན་གྱིས་ གདུང་བསམ་རྩི་ས་ལས་འཛིན་ནང་ དམིགས་བསལ་གྱི་ རྩིས་ཞིབ་འབད་དེ་ སྤྱི་ལོ་༢༠༡༥ ཟླ་༦ པའི་ཚེས་༢༥ ལུ་ ལྷན་ཚོགས་ལུ་ ཞིབ་དཔྱད་ལྷག་པར་དུ་ རྐྱབ་དགོ་པའི་ གྲོས་འདེབས་བཀོད་མི་དང་འཁྲིལ་ ལྷན་ཚོགས་ཀྱིས་ སྤྱི་ལོ་༢༠༡༠ ཟླ་༡ པའི་ཚེས་༡ ལས་ སྤྱི་ལོ་༢༠༡༤ ཟླ་༡༢ པའི་ཚེས་༣༡ གི་བར་ནའི་ དངུལ་འབྲེལ་ལག་ལེན་ཚུ་ལུ་ ཞིབ་དཔྱད་རྐྱབ་ཡོདཔ་ཨིན་པས།
ལྷན་ཚོགས་ཀྱིས་ ཞིབ་དཔྱད་འབདཝ་ད་ ལས་འཛིན་གྱི་ ལས་གཡོགཔ་༧ གྱིས་ ས་ཁོངས་ཉེ་འདབས་ཀྱི་ ནང་འཁོད་ལུ་ ལཱ་འབད་མི་ སྒེར་མི་དང་ བཀྲམ་སྤེལ་བ་༤ དང་ མགུ་མཐུད་དེ་ དུས་ཡུན་ལོ་ངོ་༤ གི་ནང་ ལས་འཛིན་ལས་ གཡོ་སྒྱུའི་ཐོག་ལས་ ཐོབ་བརྗོད་རྫུས་མ་བཀོད་དེ་ དངུལ་ཀྲམ་བསྡོམས་ས་ཡ་༢༡.༧༥༨ ལྷགཔ་ཅིག་ ལོག་སྤྱོད་འབད་ཡོད་པའི་ སྒྲུབ་བྱེད་ཐོབ་ནུག།
དེ་མ་ཚད་ རྩི་ས་ལས་འཛིན་གྱི་ དངུལ་རྩིས་དང་ མཛོད་ཁང་གི་ལས་བྱེདཔ་ ཞིབ་དཔྱད་སྒོ་རའི་ ཅ་དམ་ལས་བྱེདཔ་ དེ་ལས་ ཚོང་པ་ཚུ་གི་བར་ན་ མཉམ་འབྲེལ་ཐོག་ལས་ ངན་ལྷད་འཐབ་ཡོད་པའི་ མངོན་གསལ་བྱུང་པའི་ཁར་ འཛིན་སྐྱོང་དང་ ལྟ་རྟོག་ལམ་ལུགས་སྒྲིང་སྒྲིང་མེད་མི་ལུ་བརྟེན་ ལས་བྱེདཔ་ཚུ་གིས་ ཡིག་ཆ་ཚུ་ གཡོ་བཅོས་དང་ རྫུས་བཟོ་ སྐྱོན་ཞུགས་འབད་ཐོག་ལས་ ལས་འཛིན་གྱི་ མ་དངུལ་ལོག་སྤྱོད་འབད་ནི་ལུ་ ལྷན་ཐབས་བྱུང་ནུག་ཟེར་ཨིན་པས།
ད་རུང་ དངུལ་སྤྲོད་ལེན་གྱི་ ཡིག་ཆ་ཚུ་ བདེན་དཔྱད་ཚུལ་མཐུན་ མ་འབད་བའི་ཁར་ རྒྱབ་ཁུངས་ཡིག་ཆ་དང་ རྩིས་བཱིལ་ དེ་ལས་ ཚད་འཛིན་དབང་འཛིན་ལས་ གནང་བ་མེད་པར་ བཟོ་ཡོདཔ་མ་ཚད་ འདྲ་བཤུས་རྐྱབ་སྟེ་དང་ རྩིས་བཱིལ་རྫུས་བཟོ་ཐོག་ མ་དངུལ་ཐོབ་བརྗོད་བཀོད་པའི་ཁར་ ཚོང་པ་ཚུ་གིས་སྤྲོད་མི་ དངུལ་འཛིན་ཅེག་ཚུ་ རང་གི་མིང་ཐོ་ཁར་དང་ ཡང་ཅིན་ རྩི་ས་ལས་འཛིན་གྱི་ ལས་གཡོགཔ་དང་ རྩ་ཕན་གསུམ་པའི་ མིང་ཐོ་ལུ་ བཏོགས་བཅུག་སྟེ་ ཐད་ཀར་དུ་ སྒེར་མི་སོ་སོའི་ དངུལ་ཁང་གི་ རྩིས་ཁྲ་ནང་ བཙུགས་ཡོདཔ་ཨིན་པས།
དེ་གིས་མ་དོ་བར་ ཡིག་ཆ་གཡོ་བཅོས་ཐོག་ ཏི་རུ་འཐོབ་ནི་ཡོད་མི་དང་ ཚོང་པ་ཚུ་གི་ མིང་རྟགས་རྫུས་མ་བཀོད་ཡོདཔ་མ་ཚད་ ཚོང་པ་ཚུ་གི་ རྩིས་བཱིལ་ནང་ གནས་གོང་ཡར་སེང་རྐྱབ་སྟེ་ བཙུགས་པའི་ཤུལ་ལས་ དབང་འཛིན་ལས་ གནང་བ་ཐོབ་ཚརཝ་ད་ ད་རུང་ དངུལ་འབོར་ཐེབས་བཙུགས་ཏེ་ ཐོབ་བརྗོད་བཀོད་ཞིནམ་ལས་ ཚོང་པ་ཚུ་གི་ སྤྲོད་རིམ་ཚུ་ སོ་སོར་དབྱེ་ཐོག་ སྤྲོད་དགོཔ་ཡོད་པའི་གྲངས་སུ་ བཀོད་ཡོད་པའི་ ཤེས་རྟོགས་བྱུང་ནུག།
རྩོད་བཤེར་དེ་གི་ཐོག་ལས་ ཟླཝ་༦ གི་ཧེ་མར་ ངང་ལམ་དྲུང་ཁག་ཁྲིམས་འདུན་གྱིས་ སྒེར་མི་༤ ལས་ མ་དངུལ་སོར་ཆུད་འབད་དགོ་པའི་ འཁྲུན་ཆོད་གནང་ཡོདཔ་མ་ཚད་ སྤྱི་ལོ་༢༠༡༤ ལུ་ སྣུམ་འཁོར་ཐུག་རྐྱེན་ནང་ ཤི་རྐྱེན་བྱུང་མི་ དངུལ་རྩིས་ལས་རོགས་འགོ་དཔོན་ ཚེ་འདས་སངས་རྒྱས་ཚེ་རིང་གིས་ དངུལ་ཀྲམས་ཡ་༡༡.༢༤༦ ལོག་སྤྱོད་འབད་མི་ལས་ ཁོ་རའི་ཨ་པ་གི་ རྩིས་ཁྲ་ནང་ དངུལ་ཀྲམ་ས་ཡ་༡.༣ བཙུགས་མི་དེ་ སོར་ཆུད་འབད་དགོ་པའི་ཁར་ ཚེ་འདས་ཀྱི་ གནས་ཚང་གི་ ས་ཆ་དང་ རྒྱུ་དངོས་དག་པ་ཅིག་ གཞུང་བཞེས་གཏང་དགོ་པའི་ བཀའ་རྒྱ་གནང་ཡོད་པའི་གནས་ཚུལ།
ངང་ལམ་ལས་ རིག་འཛིན་དབང་ཕྱུག།


text:
༉ འབྲུག་གི་བཙག་འཐུ་ལྷན་ཚོགས་ཀྱི་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ དོན་ཚན་ ༤༥༧ དང་འཁྲིལ་ སྤྱི་ལོ་ ༢༠༢༡ ཟླ་ ༡༢ པའི་ཚེས་ ༢༢ ལུ་ འགོ་འདྲེན་འཐབ་ཡོད་པའི་ ས་གནས་གཞུང་གི་བཙག་འཐུ་ཐེངས་གསུམ་ཚོགས་རྒྱན་གྲུབ་འབྲས་འདྲན་འདྲ་འཐོབ་ཡོད་མི་ ས་གནས་གཞུང་གི་འདེམས་ཁོངས་ཚུའི་དོན་ལས་ སྤྱི་ཚེས་ ༡༨-༠༤-༢༠༢༢ ལུ་ སླར་བཙག་འཐུ་འགོ་འདྲེན་འཐབ་ཡོད་པའི་ གྲུབ་འབྲས་འདི་ གསལ་བསྒྲགས་འབདཝ་ཨིན།
བཙག་འཐུ་གྲུབ་མི་ ཚོགས་པའི་ འདེམས་ངོ་ཚུའི་ ཁ་གསལ་ཚུ་གཤམ་འཁོད་ལྟར་ཨིན།
མགར་ས་རྫོང་ཁག་ ཁ་སྟོད་རྒེད་འོག་ མ་ཎི་སྤྱི་འོག་ནང་ འདེམས་ངོ་གཉིས་ཆ་ར་གི་ ཚོགས་རྒྱན་གྱངས་ཁ་འདྲ་མཉམ་འཐོབ་སྟེ་ཡོད། དེ་འབདཝ་ལས་ ངོས་ལེན་འགོ་དཔོན་གྱིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༤༦༤ ཅན་མའི་དགོངས་དོན་དང་འཁྲིལ་ གྲུབ་འབྲས་འདི་ རྟགས་རིལ་སྒྲིལ་ཐོག་ལས་ གྲོས་ཐག་ཆོད་དེ་ཡོད།
ཚོགས་རྒྱན་སྐྱུར་བར་འོང་མི་དང་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཚུའི་ གནས་ཚུལ་འདི་ གཤམ་འཁོད་ལྟར་དུ་ཨིན།
༡༽ ཐོ་བཀོད་གྲུབ་པའི་ཚོགས་རྒྱན་སྐྱུར་མི་བསྡོམས། ༢༤༦༨
༢༽ ཚོགས་རྒྱན་སྐྱུར་ཡོད་པའི་བསྡོམས། ༡༣༤༣
༼ཀ༽ ཚོགས་རྒྱན་འཕྲུལ་ཆས་ཐོག ༩༦༨
༼ཁ༽ འགྲེམ་ཐོག་ཚོགས་རྒྱན་ཐོག ༣༧༥
༣༽ ཚོགས་རྒྱན་སྐྱུར་མི་བརྒྱ་ཆ། ༥༤.༤༡ ༼%༽
གྲུབ་འབྲས་ཀྱི་ཁ་གསལ་ཚུ་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་https://results.ecb.bt/public/lgtied2022 ནང་གཟིགས་ཚུགས།
འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ དོན་ཚན་ ༥༨༠ དང་འཁྲིལ་ སྐབས་ཐོབ་ཀྱི་ས་སྟོང་བསུབ་ནིའི་དོན་ལུ་ བཙག་འཐུ་གྲུབ་པའི་ འཐུས་མི་ཚུ་གིས་ ས་གནས་གཞུང་གསུམ་པའི་ གནས་ཡུན་ལྷག་ལུས་རྐྱངམ་ཅིག་གི་རིང་ ཕྱག་ཕྱིད་ཞུ་ཆོག་ནི་ཨིན།
བཙག་འཐུའི་བཤེར་ཡིག་ཕུལ་ནིའི་དུས་ཡུན་འདི་ ད་རིས་ལས་འགོ་བཙུགས་ སྤྱི་ཚེས་༣-༠༥-༢༠༢༢ ལུ་ མཇུག་བསྡུ་ནི་ཨིན།
རང་ལུགས་གནམ་ལོ་ ཆུ་ཕོ་སྟག་ལོ་ རང་ཟླ་ ༠༢ པའི་ཚེས་ ༡༨ ལུའམ་ སྤྱི་ཚེས་ ༡༩-༠༤-༢༠༢༢ ལུ།


text:
༉ ད་རིས་ བློན་ཆེན་ཌོག་ཊར་ བློ་གྲོས་ཚེ་རིང་ལུ་ ཁས་བླངས་པ་ཚུ་དང་གཅིག་ཁར་ ནད་ཡམས་ཀོ་བིཌ་-༡༩ སྨན་ཁབ་ཐེངས་༢ པ་ བཙུགས་ནི་ཨིན་པས།
ཁ་ཙ་ བློན་ཆེན་གྱིས་ གཞུང་འབྲེལ་མི་སྡེ་བརྡ་བརྒྱུད་ཀྱི་ གྲོས་གནས་ཐོག་ལས་ གསུང་འཕྲིན་གནང་མི་དང་འཁྲིལཝ་ད་ ཀོ་བིཌ་-༡༩ འི་ནད་བཀག་སྨན་ཁབ་ མོ་ཌར་ན་དེ་ འགོ་དང་པ་ བཙུགས་ནི་ཨིནམ་བཞིན་དུ་ ཁོ་ལུ་ ཁྱད་རིག་ཐོག་ལས་དང་ ཚན་རིག་གནས་སྡུད་སྐོར་ ཤེས་རྟོགས་ཡོད་མིའི་གུ་ སྨན་ཁབ་བཙུགས་ཞིནམ་ལས་ ཁོ་ལུ་བྱུང་མི་ ཚོར་སྣང་དང་ ཉམས་མྱོང་ཚུ་ མི་སེར་ལུ་ བརྗེ་སོར་འབད་ནིའི་ ལྷན་ཐབས་འབྱུང་ནི་མས་ཟེར་ཨིན་པས།
རྒྱལ་ཡོངས་ལུ་ ཀོ་བིཌ་-༡༩ འི་སྨན་ཁབ་ཐེངས་༢ པ་དེ་ སྤྱི་ཟླ་༧ པའི་ཚེས་༢༠ ལས་ འགོ་བཙུགས་ནིའི་ ལས་རིམ་ཡོདཔ་ལས་ མཁས་མཆོག་དང་ ལས་སྡེ་ཁག་གི་ འགོ་དཔོན་ཚུ་གིས་ སྨན་ཁབ་ལས་རིམ་དེ་ མཐར་འཁྱོལ་ཅན་ཅིག་སྦེ་ འབྱུང་ཐབས་ལུ་ གྲ་སྒྲིག་གི་ ལཱ་ཚུ་ལུ་ ཤུགས་བཏོན་པའི་བསྒང་ཡོད་ཟེར་ཨིན་པས།
བློན་ཆེན་གྱིས་འབད་བ་ཅིན་ དུས་ཅི་ སྤྱི་ཟླ་༣ པའི་ནང་ སྨན་ཁབ་དང་པ་བཙུགས་པའི་ ཉམས་མྱོང་ལུ་བརྟེན་ ལཱ་འཇམ་དྲགས་སོང་སྟེ་ཡོད་ཟེར་ཨིནམ་ད་ ང་བཅས་ལུ་ སྨན་ཁབ་རིགས་མ་འདྲཝ་ཚུ་ལངམ་སྦེ་ ཡོདཔ་བཞིན་དུ་ གནད་དོན་དེ་གི་སྐོར་ལས་ མཁས་མཆོག་ཚུ་གི་བར་ན་ ཉེན་སྲུང་གི་དོན་ལུ་ཡང་ གྲོས་བསྡུར་མང་རབས་ཅིག་འབད་ཡི་ཟེར་ བློན་ཆེན་གྱིས་ བཀོད་གནང་ནུག།
གློ་བུར་དུ་ ལག་ལེན་འཐབ་ནིའི་དོན་ལུ་ གནང་བ་ཐོབ་སྟེ་ཡོད་མི་ སྨན་ཁབ་ཚུ་ཡང་ ཉེན་སྲུང་དང་ལྡནམ་ཡོདཔ་ད་ སྨན་ཁབ་ཐེངས་དང་པའི་ནང་ ཨེསི་ཊ་ཟེ་ནེ་ཀ་བཙུགས་མི་ཚུ་ལུ་ སྨན་ཁབ་༢ པའི་སྐབས་ ཨེམ་ཨར་ཨེན་ཨེ་རིགས་ཀྱི་ སྨན་ཁབ་ཚུ་ བཙུགས་པ་ཅིན་ སྨན་གྱི་ནུས་པ་ ཆེ་སུ་ཡོདཔ་སྦེ་ ཞིབ་འཚོལ་ནང་ མངོན་གསལ་བྱུང་སྟེ་ཡོདཔ་ཨིན་པས།
དེ་ཡང་ སྨན་ཁབ་ཚུ་ སླ་བསྲེས་ཏེ་ བཙུགས་པ་ཅིན་ ཕན་ནུས་ཡོདཔ་བཞིན་དུ་ སྨན་ཁབ་ཐེངས་༢ པའི་ནང་ སྨན་ཅོག་འཐདཔ་བཙུགས་རུང་ ཕན་ནུས་ཡོདཔ་ཨིན་པས།
བློན་ཆེན་གྱིས་ བཀོད་མིའི་ནང་ སྨན་ཁབ་ཐེངས་དང་པའི་ནང་ ཨེསི་ཊ་ཟེ་ནེ་ཀ་བཙུགས་ཏེ་ཡོད་པ་ཅིན་ ཐེངས་༢ པའི་སྐབས་ མོ་ཌར་ན་བཙུགས་ནི་དེ་ འོས་ལྡན་ཡོདཔ་སྦེ་ རྒྱབ་སྣོན་འབདཝ་ཨིན་རུང་ རང་སོའི་གནད་དོན་ལུ་བརྟེན་ སྨན་ཁབ་ཐེངས་༢ པའི་ནང་ ཨེསི་ཊ་ཟེ་ནེ་ཀ་བཙུགས་ནི་ཟེར་སླབ་རུང་ ཐོབ་ཆོགཔ་སྦེ་ བཞག་འོང་ཟེར་ཨིན་པས།
སྨན་ཁབ་ཚུ་ ལངམ་སྦེ་ཡོདཔ་ལས་ འགོ་དང་པ་ བཙུགས་མི་ཚུ་ལུ་ ཨེསི་ཊ་ཟེ་ནེ་ཀ་དང་ སི་ནོ་ཕརམ་ ཡང་ཅིན་ མོ་ཌར་ན་ཚུ་ བཙུགས་ནི་ཨིནམ་ད་ ཁོང་གིས་ སྨན་ཁབ་ཐེངས་༢ པ་དེ་ བདུན་ཕྲག་༤ གི་ཤུལ་ལས་ སི་ནོ་ཕརམ་ ཡང་ཅིན་ མོ་ཌར་ན་བཙུགས་ནི་ཨིན་པས།
དེ་མེན་རུང་ བདུན་ཕྲག་༡༢ ཡང་ཅིན་ བདུན་ཕྲག་༡༦ ལུ་ སྨན་ཁབ་གཅིག་མཚུངས་ཀྱི་ཐོག་ལས་ ཨེསི་ཊ་ཟེ་ནེ་ཀ་བཙུགས་ནི་དང་ སྨན་ཁབ་ཡོད་མི་དང་འཁྲིལ་ཏེ་ སླ་བསྲེས་ཏེ་ཡང་ བཙུགས་ནི་ཨིན་པས།
མི་སེར་ལུ་དོགས་སེལ་དགོ་ནི།
ཁ་ཙ་ ལྡོག་ཕྱོགས་ཚོགས་པ་གིས་ ཀོ་བིཌ་-༡༩ འི་སྨན་ཁབ་ཚུ་ སླ་བསྲེས་ཏེ་བཙུགས་དགོ་པའི་སྐོར་ གཞུང་ལས་ དོགས་སེལ་འབད་དགོ་ཟེར་ གནས་ཚུལ་གསར་བཏོན་ནང་བཀོད་ནུག།
ཚོགས་པ་གིས་འབད་བ་ཅིན་ ཁོང་གི་འགན་ཁུར་དེ་ མི་སེར་ཚུ་ལུ་ བརྡ་དོན་དྭངས་གསལ་དང་ཚངམ་སྦེ་ སྤྲོད་ནི་དེ་ཨིན་ཟེར་བཀོད་ནུག།
མི་དབང་མངའ་བདག་རིན་པོ་ཆེ་མཆོག་གི་ དབུ་ཁྲིད་ལམ་སྟོན་བཟང་པོའི་ཐོག་ལས་ གཞུང་གིས་ སྨན་ཁབ་འཚོལ་ནི་དང་ བཙུགས་ནི་དེ་ མཐར་འཁྱོལ་ཅན་ཅིག་སྦེ་ བྱུང་མི་ལུ་ ངལ་རངས་ཡོད་ལུགས་ བཀོད་ཡོད་རུང་ སྨན་ཁབ་སླ་བསྲེས་ཏེ་ བཙུགས་མི་ལུ་ རྒྱལ་སྤྱི་ནང་ འབྲེལ་ཡོད་མཁས་མཆོག་དང་ གཙུག་སྡེ་ རྒྱལ་ཁབ་ཚུ་ལུ་ ཚ་གྱང་ཆེ་བའི་ གནས་ཚུལ་དར་ཁྱབ་སོང་སྟེ་ཡོདཔ་ལས་ འབྲུག་མི་ཚུ་ལུ་ཡང་ ཚ་གྱང་ཕོག་སྟེ་འདུག་ཟེར་ཨིན་པས།
དེ་འབདཝ་ལས་ སྨན་ཁབ་ཐེངས་༢ པ་དེ་ མ་བཙུགས་པའི་ཧེ་མར་ གཞུང་གིས་ རྒྱལ་ཡོངས་ནང་ གནད་དོན་དེ་གི་ ཞིབ་རྟོག་དང་ ཁྱད་རིག་གི་ བསམ་ལན་ཚུ་ གོ་བ་བརྡ་སྤྲོད་དང་ ལམ་སྟོན་ཚུ་ འབད་དགོཔ་འདུག་ཟེར་ གནས་ཚུལ་གསར་བཏོན་འབད་མིའི་ནང་བཀོད་ནུག།
སྨན་ཁབ་བཙུགས་དགོཔ་ཁག་ཆེ།
སྐྱེས་ལོ་༡༢ ལས་༡༧ བར་ན་འབད་མི་ ཨ་ལོ་ཚུ་ལུ་ ཕའི་ཟར་སྨན་ཁབ་བཙུགས་ནི་གི་ ལས་རིམ་སོ་སོར་ བཟོ་སྟེ་ཡོདཔ་ད་ དེ་ཡང་ ཀོ་བིཌ་-༡༩ ཁྱབ་སྤེལ་འགྱོ་བའི་ས་ཁོངས་ ཕུན་ཚོགས་གླིང་དང་ བསམ་རྩེ་ དེ་ལས་ ཕྱིའི་རྒྱལ་ཁབ་ནང་ སྨན་བཅོས་དང་ དཔེ་ཆ་ལྷབ་པར་ འགྱོ་མི་ཚུ་ལུ་ བཙུགས་ནི་ཨིན་པས།
བློན་ཆེན་དང་འཁྲིལཝ་ད་ མོ་ཌར་ན་སྨན་ཁབ་དེ་ སྐྱེས་ལོ་༡༧ འོག་རྒྱུ་འབད་མི་ཚུ་ལུ་ བཙུགས་ནི་གི་ སྒྲུབ་བྱེད་ལུ་ སྒུག་སྟེ་ཡོད་ཟེར་ཨིནམ་ད་ སྨན་ཁབ་དེ་ དུས་ཚོད་ཁར་བཙུགས་ཚུགསཔ་ ངེས་བརྟན་བཟོ་ནིའི་ལཱ་ཚུ་ འགོ་བཙུགས་ཡོདཔ་ཨིན་པས།
བློན་ཆེན་གྱིས་ ཞུ་བ་འབད་མིའི་ནང་ མི་ག་ར་འབད་རུང་ སྨན་ཁབ་གདམ་ཁ་རྐྱབ་ནི་མེན་པར་ སྨན་ཁབ་བཙུགས་ནི་དེ་ གལ་གནད་ཅན་ཅིག་སྦེ་ དང་ལེན་འབད་གནང་ཟེར་ཨིནམ་ད་ ཁྱད་རྣམ་འགྱུར་འགྱོ་མི་ ཌེལ་ཊ་ཀོ་བིཌ་-༡༩ དེ་ འབུ་ཉེན་ཅན་ཅིག་ཨིནམ་ལས་ ག་ར་གིས་ སྨན་ཁབ་བཙུགས་ཏེ་ ནད་འབུབ་ཁྱབ་སྤེལ་འགྱོ་ནི་ལས་ བཀག་ཚུགས་པའི་ མི་རློབས་མངམ་བཟོ་གེ་ཟེར་ བློན་ཆེན་གྱིས་ བཀོད་ནུག།
དེ་འབདཝ་ལས་ དུས་ཚོད་ཐུང་ཀུ་ཅིག་གི་ ནང་འཁོད་ལུ་ མི་རློབས་ཡོངས་བསྡོམས་ལས་ ཉུང་མཐའ་བརྒྱ་ཆ་༨༠ སྨན་ཁབ་བཙུགས་དགོཔ་ལས་ དེ་གིས་ མི་མང་ལུ་ ཀོ་བིཌ་-༡༩ འཐོབ་ནི་ཉེན་ཁ་ མར་ཕབ་འབད་ཚུགས་ནི་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ རྒྱལ་ཁམས་ས་གཏེར་ལས་འཛིན་གྱི་ ཚོང་འབྲེལ་མཁས་མཆོག་དང་ ཚོང་འབྲེལ་དང་ཐབས་སྒྲིག་མདོ་ཆེན་༢ ཀྱིས་ ནེ་པཱལ་ལུ་ རྡོ་དཀར་ཕྱིར་ཚོང་ནང་ གོང་ཚད་ཀྱི་ཐད་ཁར་ ངན་ལྷད་འཐབ་ཡོད་པའི་ ཉོགས་བཤད་ལུ་ ངན་ལྷད་བཀག་སྡོམ་ལྷན་ཚོགས་ཀྱིས་ ཞིབ་དཔྱད་མཚམས་འཇོག་འབད་ནུག།
ཨིན་རུང་ ཤུལ་ལས་ རྩོད་དོན་དེ་དང་འབྲེལ་བའི་ བརྡ་དོན་ཚུ་ འཐོབ་པ་ཅིན་ ལྷན་ཚོགས་ཀྱིས་ ལོག་སྟེ་ར་ ཞིབ་དཔྱད་འབད་འོང་ཟེར་ ལྷན་ཚོགས་ཀྱི་ གནས་ཚུལ་གསར་བཏོན་ནང་བཀོད་ནུག།
ན་ཧིང་ སྤྱི་ཟླ་༡༢ པའི་ཚེས་༢༠ ལུ་ ལས་འཛིན་གྱི་ ཚོང་འབྲེལ་མཁས་མཆོག་དང་ ཚོང་འབྲེལ་དང་ཐབས་སྒྲིག་མདོ་ཆེན་༢ ཀྱིས་ ནེ་པཱལ་ལུ་ རྡོ་དཀར་ཕྱིར་ཚོང་ནང་ གོང་ཚད་བཟོ་བའི་སྐབས་ ངན་ལྷད་འཐབ་ཡོད་པའི་ ཉོགས་བཤད་ཡི་གུ་དེ་ ཡོངས་འབྲེལ་ཐོག་ལས་ ལྷན་ཚོགས་ཀྱིས་ ཐོབ་ཡོདཔ་ཨིན་པས།
ཉོགས་བཤད་ཡི་གུ་ནང་ ལས་འཛིན་གྱི་འགོ་དཔོན་༢ གོང་ཚད་བཟོ་ནིའི་ནང་ གྲལ་གཏོགས་ཡོདཔ་མ་ཚད་ ནེ་པཱལ་ལུ་ རྡོ་དཀར་ཉོ་མི་ཚུ་ལས་ འོང་འབབ་འབོར་ཆེ་ཏོག་ཏོ་སྦེ་ ལེན་དོ་ཡོད་པའི་ ཁ་ཉེས་ཚུ་ བཀལ་ཏེ་ཡོདཔ་ཨིན་པས།
དུས་ཅི་ སྤྱི་ཟླ་༡ པའི་ཚེས་༨ དང་ སྤྱི་ཟླ་༣ པའི་ཚེས་༡ ལུ་ ད་རུང་ ཚོང་འབྲེལ་དང་ ཐབས་སྒྲིག་མདོ་ཆེན་གྱིས་ སྐྱེལ་འདྲེན་ལས་ཚབ་སྦེ་ ཏི་རུ་ལེན་དོ་ཡོད་པའི་ཁར་ ས་གཏེར་ཀྱི་ འོང་འབབ་ ཐེར་འབུམ་སྦེ་ ལོག་སྤྱོད་འབད་དོ་ཡོད་པའི་ བརྡ་དོན་ཚུ་ ལྷན་ཚོགས་ཀྱིས་ ཐོབ་ཡོདཔ་ཨིན་པས།
ལྷན་ཚོགས་ཀྱིས་ འབྲུག་རྒྱུ་ནོར་གཞི་བཟུང་ལས་ཐོབ་མི་ ལོ་བསྟར་ཁྲལ་ཀྱི་ སྙན་ཞུ་ཚུ་ལུ་ གཞི་བཞག་ཐོག་ ཉོགས་བཤད་ཚུ་ བསྐྱར་ཞིབ་འབད་ཚར་བའི་ཤུལ་ལས་ དུས་ཅི་ སྤྱི་ཟླ་༣ པའི་ཚེས་༡༢ ལས་ ཞིབ་དཔྱད་འགོ་བཙུགས་ཡོདཔ་ཨིན་པས།
སྤྱི་ཟླ་༦ པའི་ཚེས་༤ ལུ་ གནས་ཚུལ་གསར་བཏོན་འབད་མི་དང་འཁྲིལཝ་ད་ སྤྱི་ལོ་༢༠༡༨ ཟླ་༡༠ པའི་ཚེས་༡༦ ལུ་ བསྟན་རྒྱས་ལྷན་ཁག་གིས་ སྤྱི་ལོ་༢༠༡༩ ཟླ་༡ པ་ལས་ པདྨ་དགའ་ཚལ་ ཁོ་ཐག་པ་རྡོ་དཀར་ཕྱིར་བཏོན་གྱི་ལཱ་དེ་ འབྲུག་ས་གཏེར་ལས་འཛིན་གྱི་ ལས་བྱེདཔ་དང་ གཞི་རྟེན་མཐུན་རྐྱེན་ཚུ་ རྒྱལ་ཁམས་ས་གཏེར་ལས་འཛིན་གྱིས་ རྩིས་ལེན་དགོ་པའི་ དབང་ཆ་བྱིན་ནུག་ཟེར་ཨིན་པས།
ལྷན་ཚོགས་ཀྱིས་ ཞིབ་དཔྱད་འབདཝ་ད་ སྤྱི་ལོ་༢༠༡༩ ཟླ་༡༢ པའི་ཚེས་༡༩ ལུ་ ལས་འཛིན་གྱི་ བཀོད་ཚོགས་ཞལ་འཛོམས་ཐེངས་༣༣ པ་ འཚོགས་པའི་སྐབས་ རྒྱ་གར་དང་ ནེ་པཱལ་ལུ་ རྡོ་དཀར་ཚུ་ ཕྱིར་ཚོང་གི་ གོང་ཚད་དེ་ དངུལ་ཀྲམ་༢༠༠ དང་༤༠༠ དེ་ཅིག་ལུ་ བསྐྱར་ཞིབ་འབད་ཐོག་ ཆ་འཇོག་འབད་ཡོད་པའི་ ཤེས་རྟོགས་བྱུང་ནུག།
ལྷན་ཚོགས་ཀྱིས་ བཀོད་མིའི་ནང་ ལས་སྡེའི་འོང་འབབ་ཡར་སེང་དང་ གོང་ཚད་བཟོ་ནི་ལ་སོགས་པའི་ གྲོས་ཐག་བཅད་ནི་ཚུ་ བཀོད་ཚོགས་ཀྱིས་ འབད་དོ་ཡོདཔ་ལས་ ཁ་ཉེས་ཕོག་མི་ ལས་འཛིན་གྱི་ འགོ་དཔོན་༢ དེ་ རྡོ་དཀར་ཕྱིར་ཚོང་གི་ གོང་ཚད་བཟོ་ནི་ཚུ་ནང་ གྲལ་གཏོགས་མིན་འདུག་ཟེར་ཨིན་པས།
ཚོང་འབྲེལ་མཁས་མཆོག་དང་ ཚོང་འབྲེལ་དང་ཐབས་སྒྲིག་མདོ་ཆེན་༢ དེ་ ལས་སྡེའི་ལས་སྣ་ཚུ་ ལག་ལེན་འཐབ་ནི་རྐྱངམ་གཅིག་མ་གཏོགས་ བཀོད་ཚོགས་ཀྱི་ འཐུས་མི་མེན་པའི་ཁར་ གྲོས་ཐག་བཅད་ནི་ནང་ཡང་ འགན་ཁུར་ག་ནི་ཡང་མེདཔ་ལས་ ནེ་པཱལ་ལུ་ རྡོ་དཀར་ཕྱིར་ཚོང་ནང་ ངན་ལྷད་འཐབ་ཡོད་པའི་ བདེན་རྟགས་སམ་ སྒྲུབ་བྱེད་ཚུ་མིན་འདུག་ཟེར་ གནས་ཚུལ་གསར་བཏོན་ནང་བཀོད་ནུག།
ས་གཏེར་གྱི་ལཱ་དེ་ འབྲུག་ས་གཏེར་ལས་འཛིན་གྱི་སྐབས་ལུ་ར་ སྤྱི་ལོ་༢༠༡༦ ལས་༢༠༡༨ ཚུན་ ལོ་༣ གྱི་རིང་ ནེ་པཱལ་ལུ་ རྡོ་དཀར་མེ་ཊིག་ཊཱན་རེ་ལུ་ དངུལ་ཀྲམ་༡,༧༥༠ རེ་སྦེ་ར་ ལུས་ཡོདཔ་བཞིན་དུ་ སྤྱི་ལོ་༢༠༡༩ ལུ་ དངུལ་ཀྲམ་༡,༧༧༥ དང་ སྤྱི་ལོ་༢༠༢༠ དང་༢༠༢༡ ལུ་ དངུལ་ཀྲམ་༡,༩༧༥ ལུ་ ཡར་སེང་སོང་ནུག་ཟེར་ཨིན་པས།
གནས་ཚུལ་གསར་བཏོན་ནང་ སྤྱི་ལོ་༢༠༡༩ དང་༢༠༢༠ ལུ་ རྡོ་དཀར་གྱི་ཐོན་སྐྱེད་ར་ མེ་ཊིག་ཊཱན་༩༠༥,༡༥༣ རྐྱངམ་གཅིག་ཨིནམ་ལས་ འདས་པའི་ལོ་༣ ནང་ ལས་འཛིན་གྱི་ རྡོ་དཀར་མེ་ཊིག་ཊཱན་༡,༩༨༩,༠༠༠ ཕྱིར་ཚོང་འཐབ་ཡོད་པའི་ ཁ་ཉེས་བཀལ་མི་དེ་ བདེན་ཁུངས་མིན་འདུག་ཟེར་བཀོད་ནུག།
རྒྱལ་ཁམས་ས་གཏེར་ལས་འཛིན་གྱིས་ རྡོ་དཀར་མེ་ཊིག་ཊཱན་༩༠༥,༡༥༣ དེ་ཅིག་ ཐོན་སྐྱེད་འབད་མི་ལས་ མེ་ཊིག་ཊཱན་༨༡༦,༣༦༦ དེ་ཅིག་ ཕྱིར་ཚོང་འཐབ་ཐོག་ འོང་འབབ་དངུལ་ཀྲམ་ ཐེར་འབུམ་༡.༥༥༩ བཟོ་ཡོདཔ་ཨིན་པས།
ལྷན་ཚོགས་ཀྱིས་ ཞིབ་དཔྱད་འབད་བའི་སྐབས་ ལས་འཛིན་གྱི་ འགོ་དཔོན་༢ ཀྱིས་ ནེ་པཱལ་ལུ་ རྡོ་དཀར་ཕྱིར་ཚོང་ནང་ གོང་ཚད་བཟོ་ནིའི་ཐད་ཁར་ གྲལ་གཏོགས་འབད་ཐོག་ རྒྱུ་དངོས་ཚུ་ སྒྲུབ་ཡོད་པའི་ སྒྲུབ་བྱེད་ག་ནི་ཡང་ མ་ཐོབ་པའི་ཁར་ ཁོང་༢ རྡོ་དཀར་སྐྱེལ་འདྲེན་ནང་ཡང་ འབྲེལ་འཛིན་མེད་པའི་ ཤེས་རྟོགས་བྱུང་ནུག།
ལྷན་ཚོགས་ཀྱིས་ ཚུལ་མིན་གྱི་ ཏི་རུ་ཚུ་ ཕྱི་ཁའི་དངུལ་ཁང་ཚུ་ནང་ བཙུགས་ནི་ལས་ སྔོན་འགོག་འབད་ཚུགས་ཐབས་ལུ་ རྒྱལ་གཞུང་དངུལ་ལས་དབང་འཛིན་ལུ་ ཕྱི་དངུལ་བརྗེ་སོར་གྱི་ ཁྲིམས་ལུགས་དང་ སྒྲིག་གཞི་ལག་ལེན་འཐབ་དགོ་པའི་སྐོར་ གོ་བརྡ་སྤྲོད་ཅི་ཟེར་ གནས་ཚུལ་གསར་བཏོན་ནང་ བཀོད་ཡོདཔའི་གནས་ཚུལ།
སྐལ་བཟང་དབང་ཕྱུག། བསམ་གྲུབ་ལྗོངས་མཁར།


text:
༉ འཆར་གཞི་༡༡ པའི་ནང་ གཞུང་གིས་ ལཱ་གཡོག་འཚོལ་མི་ཡོངས་ལུ་ ལཱ་གཡོག་སྤྲོད་ནི་གི་ ཁས་ལེན་འབད་མི་དེ་ འགྲུབ་ཐབས་ལུ་ ལས་གཡོག་ལྷན་ཁག་གིས་ རྩིས་ལོ་༢༠༡༧-༡༨ ལུ་ ན་གཞོན་༡༢༠ དེ་ཅིག་ལུ་ ཚོང་འབྲེལ་གསརཔ་ཚུ་ གཞི་བཙུགས་འབད་བྱིན་ནི་ཨིན་པས།
དེ་ཡང་ སྤྱི་ཟླ་༨ པའི་ཚེས་༤ ལུ་ བློན་ཆེན་ཚེ་རིང་སྟོབས་རྒྱས་དང་ ལས་གཡོག་བློན་པོ་ ཉི་མ་སངས་རྒྱས་ཆེན་པོ་༢ ཀྱི་བར་ན་ གཞུང་སྐྱོང་མཆོག་འགྱུར་རམ་ ལས་འབྲེལ་ཆིངས་ཡིག་གུ་ མཚན་རྟགས་བཀོད་གནང་ཡི།
དེ་བཟུམ་སྦེ་ ལྷན་ཁག་གིས་ ལཱ་གཡོག་གི་དོན་ལུ་ ན་གཞོན་༡,༥༠༠ ཐོ་བཀོད་འབད་དེ་ཡོད་མི་ཚུ་ ཕྱི་རྒྱལ་ལཱ་གཡོག་ནང་ གཏང་ནི་ཨིནམ་མ་ཚད་ ན་གཞོན་༢,༦༠༠ དེ་ཅིག་ ཐད་ཀར་ལཱ་གཡོག་ཟེར་ སྒེར་སྡེ་ཁག་དང་ ལས་འཛིན་ དེ་ལས་ གཞུང་དབང་ལས་འཛིན་ཚུ་ནང་ བཙུགས་ནི་ཨིན་པས།
ལས་འབྲེལ་ཆིངས་ཡིག་གུ་ མཚན་རྟགས་བཀོད་པའི་སྐབས་ ལས་གཡོག་བློན་པོ་གིས་ བཤད་མིའི་ནང་ ན་གཞོན་གྱི་ ཚོང་འབྲེལ་གསརཔ་ཚུ་གིས་ ལཱ་གཡོག་མ་ཐོབ་མི་ ན་གཞོན་༢༤༠ དེ་ཅིག་ལུ་ ལྷན་ཐབས་སྦོམ་སྦེ་ར་ འབྱུང་ཚུགས་ནི་ཨིནམ་མ་ཚད་ མི་ངོ་༩༣༠ ལུ་ རིག་རྩལ་གོང་འཕེལ་གཏང་ནིའི་ སྦྱོང་བརྡར་ཚུ་ བྱིན་ནི་ཟེར་ཨིན་པས།
ལག་ཤེས་དང་ སྦྱོང་བརྡར་དང་འབྲེལ་བའི་ སྤུས་ཚད་ཡར་དྲག་གཏང་ནིའི་དོན་ལུ་ འཕྲལ་མགྱོགས་ར་ དགེ་ལེགས་ཕུག་འཇིགས་མེད་གླིང་ གློག་མེ་སྦྱོང་བརྡར་སྤེལ་ཁང་དེ་ སྒོ་འབྱེད་འབད་ཐོག་ལས་ གློག་མེ་དང་འབྲེལ་བའི་ སྦྱོང་བརྡར་ཁག་༣ དེ་ཅིག་ གཞི་བཙུགས་འབད་ནི་ཨིན་པས།
དེ་ལས་ ལས་གཡོག་ལྷན་ཁག་གིས་ བཀྲིས་གཡང་རྩེ་ རིག་གནས་མཐོ་རིམ་སློབ་གྲྭ་གསརཔ་དེ་ ད་རེས་ཀྱི་ཟླཝ་ནང་ སྒོ་འབྱེད་འབད་དེ་ ལྷ་བྲིས་དང་ འཇིམ་བཟོ་ དེ་ལས་ པ་ཏྲའི་སྦྱོང་བརྡར་ཚུ་ གཞི་བཙུགས་འབད་ནི་དང་ རྒྱལ་ཡོངས་ལག་ཤེས་ཀྱི་ ཌིབ་ལོ་མའི་ རྩ་གཞུང་ཚུ་ཡང་ ལེགས་བསྒྱུར་འབད་ནི་ཨིན་པས།
ལས་གཡོག་བློན་པོ་གིས་འབད་བ་ཅིན་ སྒེར་སྡེ་ནང་ ལཱ་གི་གནས་སྟངས་ཚུ་ གོང་འཕེལ་གཏང་ནིའི་དོན་ལུ་ ལྷན་ཁག་གིས་ ལཱ་གཡོག་བཅའ་ཡིག་༢༠༠༧ ཅན་མ་དེ་ འཕྲོ་མཐུད་དེ་ར་ ལག་ལེན་འཐབ་ནི་ཨིནམ་མ་ཚད་ སྤྱིར་བཏང་སྒེར་སྡེ་དང་ ལས་འཛིན་གྱི་ ལས་མི་བརྒྱ་ཆ་༦༥ དེ་ཅིག་གིས་ དགོངས་ཞུ་གསོལ་རས་ ཐོབ་ཐབས་དོན་ལུ་ ཐབས་ལམ་ཚུ་ བཏོན་ནི་ཟེར་ཨིན་པས།
དམིགས་ཡུལ་དེ་ཚུ་ འགྲུབ་ཐབས་ལུ་ ལས་གཡོག་ལྷན་ཁག་གིས་ རྩིས་ལོ་དེ་ནང་ དངུལ་ཀྲམ་ས་ཡ་༡,༠༣༨ བགོ་བཀྲམ་འབད་ཡོད་མི་དེ་ འདས་པའི་ལོ་དང་ཕྱདཔ་ད་ དངུལ་ཀྲམ་ས་ཡ་༡༥༩.༠༥༥ གིས་ ཡར་སེང་འབད་ནུག།
བློན་པོ་ཉི་མ་སངས་རྒྱས་ཆེན་པོ་གིས་ བཤད་མིའི་ནང་ རྩིས་ལོ་༢༠༡༦-༡༧ ལུ་ ལཱ་གི་གྲུབ་འབྲས་ཚུ་ ལེགས་ལྡན་བྱུང་ཡོདཔ་བཞིན་དུ་ ལོ་དེ་ནང་ ལས་གཡོག་ལྷན་ཁག་དང་ ལས་སྡེ་ཚུ་གིས་ ཕྱི་རྒྱལ་ལཱ་གཡོག་ནང་ ན་གཞོན་༡,༥༢༤ བཏང་ཐོག་ལས་ ད་ཚུན་གྱི་བར་ན་ མི་ངོ་༣,༩༦༢ ལུ་ ལཱ་གཡོག་བྱིན་ཏེ་ཡོད་ཨིན་པས།
དེ་བཟུམ་སྦེ་ ཐད་ཀར་ལཱ་གཡོག་ནང་ ན་གཞོན་༡,༦༠༥ ལུ་ ལཱ་གཡོག་བྱིན་ཡོདཔ་མ་ཚད་ ཚོང་འབྲེལ་གསརཔ་༡༢༣ གཞི་བཙུགས་འབད་མི་དེ་གིས་ ན་གཞོན་༤༡༩ ལུ་ ཁེ་ཕན་བྱུང་སྟེ་ཡོད་པའི་ཁར་ མི་ངོ་༢,༢༣༢ ལུ་ ལས་རིམ་ཁག་མ་འདྲཝ་ཚུ་ནང་ རིག་རྩལ་གོང་འཕེལ་གྱི་ སྦྱོང་བརྡར་ཚུ་བྱིན་ནུག།
ལས་གཡོག་བློན་པོ་གིས་འབད་བ་ཅིན་ ཞིང་རྨོ་འཕྲུལ་ལག་ལེན་པ་དང་ དེད་གཡོགཔ་ འཆམ་དང་ཞབས་ཁྲ་རྐྱབ་མི་ ནགས་ཚལ་འགོ་དཔོན་ སྙན་ཆ་བཟོ་མི་ལ་སོགས་པའི་ ལཱ་གཡོག་༡༠ དང་ ལྟ་བཤལ་པ་དང་ སྣུམ་འཁོར་བཅོ་མི་ རྡོ་བཟོ་དང་ཤིང་བཟོ་ཚུ་བརྩིས་ཏེ་ ལཱ་གཡོག་༩ གི་ རྒྱལ་ཡོངས་ལྕོགས་གྲུབ་གནས་ཚད་ཚུ་ གཞི་བཙུགས་འབད་ཡི་ཟེར་ཨིན་པས།
སྒེར་དང་ ལས་འཛིན་གྱི་ལས་བྱེདཔ་ བརྒྱ་ཆ་༦༠.༥༥ ལུ་ དགོངས་ཞུ་གསོལ་རས་ལམ་ལུགས་ཚུ་ བཟོ་བའི་ཁར་ ནང་འཁོད་ལས་གཡོག་པའི་བཅའ་ཁྲིམས་༨༤ བསྐྱར་ཞིབ་འབད་ཐོག་ལས་ འདས་པའི་རྩིས་ལོ་ནང་ ཆ་འཇོག་གྲུབ་སྟེ་ བཅའ་ཁྲིམས་ཀྱི་དོན་ཚན་༤༦༡ ལུ་ ཡར་སེང་འབད་ནུག།
ད་རུང་ རང་སོའི་ལས་འབྲེལ་ཚུ་དང་འཁྲིལ་ཏེ་ ལུང་ཕྱོགས་མདོ་ཆེན་དང་ ལས་གཡོག་དྲུང་ཆེན་གྱི་བར་ན་ཡང་ གཞུང་སྐྱོང་མཆོག་འགྱུར་གྱི་ གན་ཡིག་གུ་ མཚན་རྟགས་བཀོད་ཡོདཔ་ ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ ཧེ་མ་ལས་ ནད་གཞི་ཡོད་མི་ ཕོ་སྐྱེས་ཅིག་ ཁ་ཙ་ ཤི་རྐྱེན་བྱུང་མི་དེ་ གསོ་བ་ལྷན་ཁག་གིས་ ཀོ་བིཌ་-༡༩ ལུ་བརྟེན་ཨིནམ་སྦེ་ གཏན་འཁེལ་གྱི་ གསལ་བསྒྲགས་འབད་མི་དང་བསྟུན་ རྒྱལ་ཁབ་ནང་ ནད་ཡམས་ལས་ ཤི་རྐྱེན་བྱུང་མི་དེ་ དང་པ་ཨིན་པས།
སྐྱེས་ལོ་༣༤ ལང་མི་ ཕོ་སྐྱེས་དེ་ ན་ཧིང་ སྤྱི་ཟླ་༡༢ པའི་ཚེས་༢༡ ལུ་ ཐིམ་ཕུག་རྒྱལ་ཡོངས་གཙོ་བསྟེན་སྨན་ཁང་ནང་ མཁལ་རྡོག་དང་ མཆིན་ནད་ཚབས་ཆེན་སྦེ་ ཐོབ་ཡོད་མི་ལུ་བརྟེན་ སྨན་བཅོས་འབད་བར་ལྷོདཔ་ད་ ཀོ་བིཌ་-༡༩ ཐོབ་ཡོདཔ་ བདའ་ཟུན་པའི་ཤུལ་ལས་ གཙོ་བསྟེན་སྨན་ཁང་གི་ ས་ཁོངས་ནང་ ཀོ་བིཌ་-༡༩ ཐོབ་མི་ནདཔ་ཚུ་བཞག་སར་ སྨན་བཅོས་འབད་དེ་ བཞག་ཡོདཔ་ཨིན་པས།
ཚན་རིག་གི་ བརྟག་དཔྱད་འབད་བའི་སྐབས་ ཚེ་འདས་ཀྱི་མཆིནམ་དེ་ ཤུགས་སྦེ་ར་ མེདཔ་ཐལ་ཡོདཔ་ལས་ མཆིན་ཚད་ཧེ་པ་ཊེ་ཊིསི་ཐོབ་ཡོདཔ་སྦེ་ མངོན་གསལ་བྱུང་པའི་ཤུལ་ལུ་ སྨན་བཅོས་འབད་དེ་ བཞག་ཡོདཔ་ཨིན་པས།
ཁོ་ལུ་ སྨན་བཅོས་འབད་མི་ སྨན་པ་དང་འཁྲིལཝ་ད་ དེ་བཟུམ་མའི་ ནད་གཞི་ཐོབ་མི་ཚུ་ལུ་ ཉེན་ཁ་ཚབས་ཆེན་ཡོད་ཟེར་ཨིནམ་ད་ གསོ་བ་ལྷན་ཁག་གིས་ ཁ་ཙ་ ལྷན་ཁག་གི་ ཡོངས་འབྲེལ་ནང་ དུས་མཐུན་སྙན་ཞུ་བཙུགས་པའི་སྐབས་ རྒྱལ་ཡོངས་ལུ་ སེམས་ཕམ་དང་བཅས་ གསལ་བསྒྲགས་འབད་དོ་ཟེར་བཀོད་ནུག།
ལྷན་ཁག་གི་ ཐབས་རིག་གྲོས་སྟོན་སྡེ་ཚན་གྱི་འགོ་འཛིན་ ཌོག་ཊར་མཚོ་སྐྱིད་ཀྱིས་ སླབ་མིའི་ནང་ འཛམ་གླིང་གསོ་བའི་ལས་ཚོགས་ཀྱི་ ངེས་ཚིག་དང་འཁྲིལཝ་ད་ ཚེ་འདས་ལུ་ ཧེ་མ་ལས་ ནད་གཞི་ཐོབ་སྟེ་ཡོདཔ་ལས་ ཀོ་བིཌ་-༡༩ ཐོབ་མི་ལུ་བརྟེན་ ཤི་རྐྱེན་བྱུང་པའི་གྲངས་སུ་ མི་ཚུད་ནི་ཨིན་རུང་ གྲོས་སྟོན་སྡེ་ཚན་གྱིས་ ཀོ་བིཌ་-༡༩ ལུ་བརྟེན་ ཤི་རྐྱེན་བྱུང་ཡོདཔ་སྦེ་ བརྩི་འཇོག་འབད་ནིའི་ ཐག་བཅད་ཅི་ཟེར་ཨིན་པས།
ཚེ་འདས་ཀྱི་ བརྟག་དཔྱད་ཐེངས་༢ པ་དེ་ ད་རིས་ འབད་ནི་ཨིན་རུང་ ནད་གཞི་ཚབས་ཆེན་གྱི་ གནས་སྟངས་ནང་ཡོདཔ་ལས་ གྱོངས་སོ་ཡི་ཟེར་ཨིན་པས།
ཌོག་ཊར་མཚོ་སྐྱིད་ཀྱིས་ སླབ་མིའི་ནང་ མི་ཚུ་གིས་ ནད་ཡམས་དེ་ལུ་ བག་ལྷོད་དང་ སྣང་མེད་བཟུམ་ཅིག་སྦེ་ ངོས་ལེན་འབད་དོ་ཡོདཔ་ལས་ ཤི་རྐྱེན་བྱུང་མི་དེ་ མཇུག་མེན་པར་ ད་ལས་ཕར་ ད་རུང་ འཐོན་འོང་ཟེར་ཨིན་པས།
མི་མང་གིས་ ད་ལྟོ་བཟུམ་ སྣང་མེད་སྦེ་ར་ སྡོད་པ་ཅིན་ ལོ་ན་རྒས་མི་ལེ་ཤ་ལུ་ ནད་འབུབ་ཐོབ་སྟེ་ ཤི་རྐྱེན་གྱི་ གྱངས་ཁ་ཡང་ ཡར་སེང་འགྱོ་འོང་ཟེར་ ཌོག་ཊར་མཚོ་སྐྱིད་ཀྱིས་ ཉེན་བརྡ་འབདཝ་ཨིན་པས།
ཚེས་འདས་ཀྱི་ཕུངམ་དེ་ འབྲུག་ཉེན་སྒྲོལ་སྡེ་ཚོགས་ཀྱིས་ ཧེ་མ་ལས་ གསོ་བའི་སྒྲིག་གཞི་བཟོ་ཡོད་མི་དང་འཁྲིལ་ ལག་ལེན་འཐབ་ནི་ཨིན་པས།
ཁ་ཙའི་ དུས་མཐུན་གནས་སྡུད་དང་འཁྲིལཝ་ད་ འདས་པའི་ཆུ་ཚོད་༢༤ གི་ནང་འཁོད་ལུ་ ཀོ་བིཌ་-༡༩ ཐོབ་མི་གསརཔ་༡༢ བདའ་ཟུན་ཡོད་མི་ལས་༦ ཕོ་སྐྱེས་དང་༦ ཨམ་སྲུ་ཨིནམ་ད་ ལོ་ཚད་ལས་འབད་བ་ཅིན་ སྐྱེས་ལོ་༡ ལས་༧༢ ཀྱི་བར་ན་ འབད་མི་ཚུ་ཨིན་པས།
ཁོང་གི་གྲས་ལས་༢ སྤ་རོ་ལས་ ཧེ་མའི་ནདཔ་དང་ འབྲེལ་བ་ཡོད་མི་དང་ ནདཔ་གཞན་དེ་ ཕྱི་མི་ཟུར་བཞག་མཐུན་རྐྱེན་ནང་ བཞག་མི་ཨིན་པས།
ཐིམ་ཕུག་ལས་ མི་༡༠ བདའ་ཟུན་མི་ཚུ་གི་གྲས་ལས་༤ དེ་ ཧེ་མ་ བར་སྦིས་ས་དང་ ལུང་བསྟན་ཕུག་ ལྕང་ཟམ་ཏོག་ དེ་ལས་ སེམས་རྟོགས་ཁ་ལས་ ནད་འབུབ་ཐོབ་མི་དང་ འབྲེལ་བ་འཐབ་མི་ཨིནམ་ད་ ནདཔ་གཞན་༦ དེ་ ལྕང་ཟམ་ཏོག་གི་ ས་ཁོངས་སྤུངས་འཛོམས་ནང་ བརྟག་དཔྱད་འབད་བའི་སྐབས་ བདའ་ཟུན་ཡོད་པའི་གནས་ཚུལ།
བཀྲིས་བསྟན་འཛིན།


text:
༉ ཁ་ཙ་ལས་ ཤར་ལུང་ཀོ་བིཌ་-༡༩ ལས་བྱེད་ཚོགས་ཆུང་གིས་ ཉེན་ཁའི་གཙོ་རིམ་དང་ ས་ཁྲ་ཚུ་གུ་ གཞི་བཞག་ཐོག་ བསམ་གྲུབ་ལྗོངས་མཁར་ ཇོ་མོ་གཙང་ཁ་དྲུང་ཁག་གི་ ཚོས་གཞི་དམརཔོ་གི་ གཡུས་ཚན་ཚུ་ནང་མ་གཏོགས་ གཡུས་ཚན་གཞན་ཚུ་ནང་ ཚད་འཛིན་འབད་དེ་ ནད་གཞི་མེད་པའི་ གྲུབ་འབྲས་བྱུང་མི་དང་འཁྲིལ་ གོ་རིམ་དང་པའི་ འགྲོ་འགྲུལ་བཀག་དམ་ ལྷོད་ཡངས་བཟོ་ཡི།
གཡུས་ཚན་ཚོས་གཞི་དམརཔོ་དང་ སེརཔོ་ནང་ སྡོད་མི་ཚུ་གིས་ ཁོང་རའི་ས་ཁོངས་ནང་འཁོད་ལུ་ ཨ་རྟག་གི་ལཱ་དང་ ནོར་སེམས་ཅན་གསོ་སྐྱོང་འབད་ནི་ དེ་ལས་ ལས་སྣ་གཞན་ཚུ་ འབད་ཆོགཔ་ཨིན་རུང་ ཁྱིམ་ཚང་ཚུ་གི་ ཁྱིམ་ནང་འགྱོ་ནི་དང་ ཁྱིམ་ནང་མགྱོནམ་ཚུ་ འབོ་མི་ཆོག་ནི་ཨིན་པས།
གཡུས་ཚན་ཚོས་གཞི་ལྕང་ཁ་དང་ ཇོ་མོ་གཙང་ཁ་ཁྲོམ་ཁར་ སྡོད་མི་ཚུ་གིས་ འགྲོ་འགྲུལ་འབད་ཆོག་རུང་ ཚོས་གཞི་དམརཔོ་དང་སེརཔོ་སྦེ་ ངོས་འཛིན་འབད་མི་ གཡུས་ཚན་ཚུ་ནང་ གནང་བ་མེད་པར་ འགྱོ་མི་ཆོག་ནི་དང་ མི་མང་སྐྱེལ་འདྲེན་བཱསི་ཚུ་གིས་ འགྲུལ་པ་ཤོང་ཚད་ བརྒྱ་ཆ་༥༠ ལས་ འབག་མི་ཆོག་ཟེར་ཨིན་པས།
ཤར་ལུང་ཀོ་བིཌ་-༡༩ ལས་བྱེད་ཚོགས་ཆུང་གི་ གསལ་བསྒྲགས་དང་འཁྲིལཝ་ད་ རྒེད་འོག་སོ་སོའི་ནང་ འགྱོ་ནིའི་དོན་ལུ་ ཚོས་གཞི་ལྕང་ཁའི་ གཡུས་ཚན་ཚུ་ནང་ ཐོགས་ལུས་མི་ཚུ་ ཨེན་ཊི་ཇེན་བརྟག་དཔྱད་འབད་བའི་ཤུལ་ལུ་ འགྲོ་འགྲུལ་འབད་ཆོག་ནི་དང་ ཉེན་ཁ་ཆུང་བའི་ རྫོང་ཁག་ཚུ་ནང་ འགྲོ་འགྲུལ་འབད་ནིའི་དོན་ལས་ བདུན་ཕྲག་༡ གི་རིང་ ངེས་པར་དུ་ ཟུར་བཞག་ནང་ སྡོད་དགོ་མི་དེ་ཡང་ ལོག་འགོ་བཙུགས་ནི་ཨིན་པས།
དེ་ལས་ གཡུས་ཚན་ཚོས་གཞི་དམརཔོ་ནང་ སྡོད་མི་ཚུ་གིས་ རྒེད་འོག་ལས་བྱེད་ཚོགས་ཆུང་དང་ ཡང་ཅིན་ འབྲེལ་ཡོད་ཚོགས་པ་ཚུ་གིས་ ངོས་འཛིན་འབད་མི་ གཡུས་ཚན་གྱི་ ས་གནས་ཁག་དང་ ཁོང་རའི་གཡུས་ཚན་གྱི་ ས་ཁོངས་ཚུ་ནང་ ནོར་སེམས་ཅན་ཚུ་ གསོ་སྐྱོང་འཐབ་ཆོག་ཟེར་ཨིན་པས།
གློ་བུར་སྨན་བཅོས་ཞབས་ཏོག་དང་ མི་ཤི་ས་ཚུ་ནང་ འགྱོ་དགོཔ་འཐོན་པ་ཅིན་ མི་ཚུ་གིས་ བདུན་ཕྲག་༡ གི་རིང་ ངེས་པར་དུ་ ཟུར་བཞག་ནང་ སྡོད་དགོ་པའི་ཁར་ འགྲོ་འགྲུལ་མ་འབད་བའི་ཧེ་མ་ ནད་འབུབ་ཡོད་མེད་བལྟ་ནིའི་དོན་ལས་ ཨར་ཊི་-པི་སི་ཨར་བརྟག་དཔྱད་འབད་དགོ་ཟེར་ གསལ་བསྒྲགས་ནང་བཀོད་ནུག།
ཇོ་མོ་གཙང་ཁ་ཁྲོམ་ལས་ གཡུས་ཚན་ཚོས་གཞི་དམརཔོ་དང་སེརཔོ་ནང་ མཁོ་ཆེ་བའི་ ཅ་ཆས་བཀྲམ་སྤེལ་འབད་མི་དང་ གནང་བ་ཡོད་པའི་ སྣུམ་འཁོར་ཚུ་གིས་ ཚད་ལྡན་ལག་ལེན་བྱ་སྒོ་དང་འཁྲིལ་ ངོས་འཛིན་འབད་ཡོད་པའི་ འཛུལ་སྒོ་ཚུན་ སྐྱེལ་སྤྲོད་འབད་ནི་ཨིནམ་ད་ ཚོས་གཞི་དམརཔོ་ནང་གི་ ཚོང་ཁང་ཚུ་ སྒོ་བསྡམ་བཞག་ནི་ཨིན་རུང་ ཚོས་གཞི་ལྕང་ཁའི་ ཚོང་ཁང་ཚུ་ སྒོ་ཕྱེ་ཆོག་ནི་ཨིན་པས།
མི་མང་ཞབས་ཏོག་བྱིན་མི་ འབྲུག་གློག་མེ་ལས་འཛིན་དང་ འབྲུག་བརྒྱུད་འཕྲིན་ཚད་འཛིན་ཚུ་གིས་ ཁག་ཆེ་བའི་ལཱ་ཚུ་གི་སྐབས་ གཡུས་ཚན་ཚོས་གཞི་དམརཔོ་དང་ ཉེན་ཁ་ཆེ་བའི་ སྒྲིང་ཁྱིམ་ཚུ་ནང་ འགྱོ་དགོཔ་འཐོནམ་ད་ ཉེན་སྲུང་ཅ་ཆས་ཚུ་ ཚུལ་མཐུན་ཐོག་ གྱོན་འགྱོ་དགོ་ཟེར་བཀོད་ནུག།
གཡུས་ཚན་ཚོས་གཞི་དམརཔོ་ནང་གི་ སློབ་གྲྭ་དང་ ཡིག་ཚང་ དེ་ལས་ གཡུས་ཚན་ཚོས་གཞི་ལྕང་ཁའི་ སློབ་གྲྭ་ཚུ་ སྒོ་བསྡམས་ཏེ་ར་ ལུས་ནི་ཨིན་རུང་ ཚོས་གཞི་ལྕང་ཁའི་ ཡིག་ཚང་དང་ དངུལ་འབྲེལ་ལས་ཁང་ཚུ་གིས་ ལས་བྱེདཔ་བརྒྱ་ཆ་༥༠ འི་ཐོག་ ཚོན་འབྲེལ་འཐབ་ནི་དང་ གསོ་བའི་ལྟེ་བ་ག་ར་ སྒོ་ཕྱེ་ནི་ཨིན་པས།
སྤྱི་ཟླ་༥ པའི་ཚེས་༢༡ ལུ་ མི་སྡེ་ནང་ ཀོ་བིཌ་-༡༩ ཐོབ་མི་ ངོས་བཟུང་བྱུང་པའི་ཤུལ་ལས་ ཤར་ལུང་ཀོ་བིཌ་-༡༩ ལས་བྱེད་ཚོགས་ཆུང་གིས་ ཇོ་མོ་གཙང་ཁ་དྲུང་ཁག་ནང་ འགྲོ་འགྲུལ་བཀག་དམ་འབད་ཡོདཔ་ད་ ད་ལྟོ་ཚུན་ ཇོ་མོ་གཙང་ཁ་ལུ་ མི་༡༦༠ དེ་ཅིག་ལུ་ ཀོ་བིཌ་-༡༩ ཐོབ་ཡོད་གནས་ཚུལ།
སྐལ་བཟང་དབང་ཕྱུག། ངང་ལམ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ བརྡ་འཕྲིན་ཨང་ ཨི་སི་བི/བརྡ་འཕྲིན-༠༡/༢༠༢༡/༥༣༥༧ སྤྱི་ཚེས་ ༡༠-༡༡-༢༠༢༡ དང་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༡༡༨ ཅན་མ་ཚུ་དང་འཁྲིལ་ སྤྱི་ལོ་༢༠༢༡ ས་གནས་གཞུང་གི་བཙག་འཐུ་ཐེངས་གསུམ་པའི་དོན་ལུ་ བཙག་འཐུའི་ཐོ་ཡིག་མཐའ་དཔྱད་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཐོ་ཡིག་མཐའ་དཔྱད་འདི་ ཕྱིར་སྤེལ་འབདཝ་ཨིན།
བཙག་འཐུའི་ཐོ་ཡིག་མཐའ་དཔྱད་འདི་ སྤྱི་ཚེས་ ༡༡ ལས་ ༢༠-༡༡-༢༠༢༡ ཚུན་གྱི་དུས་ཡུན་རིང་ལུ་ རྫོང་ཁག་ཚུ་ལས་ “ཐོབ་བརྗོད་དང་ དགག་ཆ་” བཀོད་དེ་ཡོད་མི་ཚུ་ མཉམ་སྡེབ་དང་བསྒྱུར་བཅོས་འབད་བའི་ཤུལ་ལུ་ སྤྱི་ལོ་༢༠༢༡ ས་གནས་གཞུང་གི་བཙག་འཐུ་ཐེངས་གསུམ་པའི་ ཆ་བཞག་ཚེས་གྲངས་ སྤྱི་ཚེས་ ༡-༡༠-༢༠༢༡ ཚུན་ལུ་ ཚོགས་རྒྱན་སྐྱུར་མི་བསྡོམས་ ༤༦༣,༠༤༠ ཡོད་མི་ནང་ལས་ ཨམ་སྲུ་ ༢༣༦,༨༣༦ དང་ ཕོ་རྒས་ ༢༢༦,༢༠༣ ཨིན་མས།
བཙག་འཐུའི་ཐོ་ཡིག་འདི་ འདེམས་ཁོངས་དང་འཁྲིལ་ ཁ་དབྱེ་སྟེ་གཤམ་འཁོད་ལྟར་དུ་ཨིན།
སྤྱི་ལོ་༢༠༢༡ ས་གནས་གཞུང་གི་བཙག་འཐུ་ཐེངས་གསུམ་པའི་དོན་ལུ་ རྒྱལ་ཁབ་ནང་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་བསྡོམས་ལས་ ༤༤,༢༣༡ ༼༣༩,༤༥༣ འབྲུག་ནང་འཁོད་དང་ ༤,༧༧༨ ཕྱི་རྒྱལ༽ གིས་ འགྲེམ་ཐོག་རྒྱན་ཤོག་དང་ ༩༥,༥༩༩ གིས་རྒྱན་ཤོག་ལྷན་ཐབས་ས་ཁོངས་ དེ་ལས་ ༡༥,༠༢༦ གིས་འགྲུལ་བསྐྱོད་ཚོགས་རྒྱན་ས་ཁོངས་ཀྱི་ཐོག་བཀོད་འབད་དེ་ཡོད།
ཚོགས་རྒྱན་སྐྱུར་མི་རེ་རེ་བཞིན་གྱིས་ ཁོ/མོ་རའི་ཚོགས་རྒྱན་ས་ཁོངས་སྐོར་ ཚོགས་རྒྱན་སྐྱུར་མིའི་ཐོ་བཀོད་གནས་རིམ་དང་བརྡ་དོན་ཚུ་ མི་ཁུངས་ངོ་སྤྲོད་ལག་ཁྱེར་དང་ སྐྱེས་ཚེས་ལག་ལེན་འཐབ་ཐོག་ལས་ འབྲུག་གི་བཙག་འཐུ་ལྷན་ཚོགས་ཀྱི་ ཡོངས་འབྲེལ་འཆར་སྒོ་ www.ecb.bt ནང་ Check your Enrollment འབྲེལ་མཐུད་ཐོག་ལས་ བརྟག་ཞིབ་འབད་ཚུགས། བཙག་འཐུའི་ཐོ་ཡིག་འདི་ རྫོང་ཁག་རང་སོའི་བཙག་འཐུ་ཡིག་ཚང་ ཡང་ན་ ངོས་ལེན་འགོ་དཔོན་གྱི་ཡིག་ཚང་ཁག་ ཡང་ན་ ཐིམ་ཕུག་ཀ་ཝང་བྱང་ས་ལུ་ཡོད་པའི་ འབྲུག་གི་བཙག་འཐུ་ལྷན་ཚོགས་ཀྱི་ ཡིག་ཚང་ལྟེ་བ་ཚུ་ནང་ གཟིགས་ཞིབ་འབད་ཚུགས།
རང་ལུགས་གནམ་ལོ་ ལྕགས་མོ་གླང་ལོ་ རང་ཟླ་ ༡༠ པའི་ཚེས་ ༡༨ ལུའམ་ སྤྱི་ཚེས་ ༢༢-༡༡-༢༠༢༡ ལུ་སྤེལ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༤༥༧ པའི་དགོངས་དོན་དང་འཁྲིལ་ སྤྱི་ཚེས་༣-༡༢-༢༠༡༨ ལུ་ བཀྲིས་སྒང་རོང་ཁག་ བསམ་མཁར་རྒེད་འོག་
གི་རྒཔོ་དང་ སྤུ་ན་ཁ་རོང་ཁག་ གུ་མ་-ཝོ་ལ་ཁ་སྤྱི་འོག་གི་རྒེད་འོག་ཚོགས་སྡེ་ཚོགས་པའི་གོ་གནས་ལུ་ དུས་མིན་ བཙག་འཐུ་འགོ་འདྲེན་འཐབ་སྐབས་ མི་ངོམ་འཇམ་དབྱངས་དང་ མི་ངོམ་བཙན་སྐྱོགས་དབང་མོ་ བསམ་མཁར་
རྒེད་འོག་གི་རྒཔོ་དང་ གུ་མ་-ཝོ་ལ་ཁ་སྤྱི་འོག་གི་རྒེད་འོག་ཚོགས་སྡེ་ཚོགས་པའི་གོ་གནས་ལུ་ བཙག་འཐུ་གྲུབ་ ཡོདཔ་བཞིན་དུ་ མི་མང་ཡོངས་ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསོམས་༤༢༤༢ ཡོད་ས་ལས་ ཚོགས་རྒྱན་བཙུགས་མི་བསོམས་ ༡༧༩༢ ཀྱིས་ཚོགས་རྒྱན་སྐྱུར་ཏེ་ བརྒྱ་དཔྱ་༤༢.༢༤% འོང་ཡོདཔ་ཨིན། ཚོགས་རྒྱན་བཙུགས་མི་བསོམས་༩༤༥
གིས་སྤྱི་འོག་གི་ཚོགས་རྒྱན་ས་ཁོངས་ནང་ལས་ ཚོགས་རྒྱན་འཕྲུལ་ཆས་ཐོག་ མི་ངོམ་སྦེ་ ཚོགས་རྒྱན་སྐྱུར་ ཡོད་པའི་ཁར་ ཚོགས་རྒྱན་སྐྱུར་མི་༨༤༧ གྱིས་འགྲེམ་ཐོག་ཚོགས་རྒྱན་སྐྱུར་ཡོདཔ་ཨིན།
འཐུས་མི་བཙག་འཐུ་གྲུབ་ཡོད་མི་འདི་གིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༨༠ པ་དང་འཁྲིལ་ཏེ་ བོ་འབུར་གྱི་ས་སོང་བསུབ་ནིའི་དོན་ལུ་ ཧེ་མའི་འཐུས་མི་གིས་ཕྱག་ཞུ་ཡོད་པའི་ ལྷག་
ལུས་ཀྱི་གནས་ཡུན་རྐྱངམ་ཅིག་ཕྱག་ཞུ་ནི་ཨིན།
མི་མང་ཡོངས་ལུ་ བཙག་འཐུའི་བཤེར་ཡིག་བཙུགས་ནི་དུས་ཚོད་འདི་ སྤྱི་ཚེས་ ༤-༡༢-༢༠༡༨ ལས་འགོ་བཟུང་ སྟེ་ སྤྱི་ཚེས་ ༡༨-༡༢-༢༠༡༨ ཀྱི་ ཕྱི་རུའི་ཆུ་ཚོད་ ༥ ལུ་ མཇུག་བསྡུ་ནི་ཨིན་པའི་སྙན་ཞུ་འབདཝ་ཨིན། རང་
ལུགས་གནམ་ལོ་ས་ཕོ་ཁྱི་ལོ་ ཟླ་ ༡༠ པའི་ཚེས་ ༢༧ འམ་ སྤྱི་ཚེས་ ༤-༡༢-༢༠༡༨ ལུ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
ཁ་ཙ་ བཀྲིས་སྒང་ལུ་ འགྲོ་འགྲུལ་བཀག་དམ་ ལྷོད་ཡངས་བཏང་མི་དང་འབྲེལ་ རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གི་ འཐུས་མི་ཚུ་གིས་ ཁྲོམ་ཁར་སྡོད་མི་ཚུ་ལུ་ དྲནམ་བཏོན་ཏེ་ སྡོད་ནི་དང་ དུས་རྒྱུན་དུ་ གསོ་བའི་སྒྲིག་གཞི་ལུ་ གནས་དགོ་པའི་སྐོར་ གོ་བརྡ་སྤེལ་འབད་བཞིན་དུ་ ལས་བྱེདཔ་ཚོགས་ཆུང་གིས་ ཚོང་ཁང་དང་ ཟ་ཁང་ཚུ་ནང་ རང་དང་རོགས་ཀྱི་བར་ན་ ས་སྟོང་བཞག་ཐངས་དང་ ལགཔ་ཆུ་འཁྱུ་ས་ དེ་ལས་ ཁ་རས་ལ་ལག་ལེག་འཐབ་ཡོད་མེད་ཚུ་ ཞིབ་དཔྱད་འབད་ཡོད་པའི་གནས་ཚུལ།
Check Also
སྤྱི་གཡོགཔ་ཚུ་ གནས་སོར་དང་ དགོངས་ཞུའི་སྐབས་ སྒེར་དོན་ཅ་ཆས་སྐྱེལ་འདྲེན་གྱི་ གླ་ཆ་འདྲ་མཉམ་སྦེ་ འཐོབ་ཚུགས་ནི།
༉ ཧེ་མར་ སྤྱི་གཡོགཔ་ཚུ་ གནས་སོར་དང་དགོངས་ཞུའི་སྐབས་ སྒེར་དོན་ཅ་ཆས་སྐྱེལ་འདྲེན་གྱི་ གླ་ཆ་ཚུ་ གནས་རིམ་དང་འཁྲིལ་ཏེ་ མ་འདྲཝ་སྦེ་ ཐོབ་དོ་ཡོད་མི་དེ་ ད་ལས་ཕར་ ཤོ་མཚུངས་སྦེ་ འཐོབ་ཚུགས་ནི་ཨིན་པས།དེ་ཡང་ རྒྱལ་ཡོངས་ཚོགས་འདུའི་ནང་ འབྲུག་གི་དངུལ་ཕོགས་སྒྲིག་བཀོད་གཞི་སྒྱུར་དཔྱད་ཡིག་༢༠༢༢ ཅན་མའི་གུ་ …


text:
༉ ཕུན་ཚོགས་གླིང་ལུ་ ནད་ཡམས་ཀོ་བིཌ་-༡༩ ཐོབ་མི་ཡོད་མེད་ཀྱི་ མི་མང་བརྟག་དཔྱད་ཐེངས་༣ པ་དེ་ ད་རིས་ལས་ འགོ་བཙུགསཔ་ཨིན་པས།
འདས་པའི་བརྟག་དཔྱད་༢ ས་གོ་ལ་ལོ་ཅིག་གི་ ཁྱིམ་ཅིག་ནང་ལས་ འཐུས་མི་རེ་ལུ་ ནད་རྟགས་ཡོད་མེད་ཀྱི་ བརྟག་དཔྱད་འབད་མི་བཟུམ་མེན་པར་ ད་རིས་ སྐྱེས་ལོ་༥ ཡན་ཆད་འབད་མི་ ག་ར་ལུ་ བརྟག་དཔྱད་འབད་ནི་ཨིན་པས།
ཨིན་རུང་ ཚོས་གཞི་དམརཔོ་སྦེ་ ངོས་འཛིན་འབད་མི་ སྒྲིང་ཁྱིམ་ཚུ་ནང་ སྡོད་མི་ཚུ་ང་ ཨ་ལོ་སྐྱེས་ལོ་༥ འོག་རྒྱུ་འབད་མི་ཚུ་ལུ་ བརྟག་དཔྱད་མི་འབད་ནི་ཨིན་པས།
ད་རིས་ མི་མང་བརྟག་དཔྱད་དེ་ དཔག་བསམ་ཁ་དང་ ཨ་ལེ་-པད་དཀར་ཞིང་ཚུད་མི་ རྒྱ་ཁྱབ་ས་ཁོངས་༣ པ་ལས་ འགོ་བཙུགས་ཏེ་ ནངས་པ་མཇུག་བསྡུ་ནི་ཨིནམ་ད་ སྤྱི་ཟླ་༦ པའི་ཚེས་༡༢ ལས་༡༥ ཚུན་ རྒྱ་ཁྱབ་ས་ཁོངས་༡ པ་ནང་ བརྟག་དཔྱད་འབད་ནི་ཨིནམ་བཞིན་དུ་ ས་ཁོངས་དེ་ནང་ ཨ་མོ་ཆུ་-ཅམ་ཀུ་ན་དང་ དམ་ད་ར་ ཀ་བེ་རེ་ཊར་ཚུ་ ཚུདཔ་ཨིན་པས།
རྒྱ་ཁྱབ་ས་ཁོངས་༢ པའི་བརྟག་དཔྱད་དེ་ སྤྱི་ཟླ་༦ པའི་ཚེས་༡༦ ལས་༡༨ ཚུན་ འབད་ནི་ཨིནམ་ད་ ས་ཁོངས་དེ་ནང་ ནད་ཡམས་ཁྱབ་སྤེལ་འགྱོ་ནིའི་ གནོད་ཉེན་སྦོམ་ཡོད་མི་ ཁྲོམ་གྱི་ས་ཁོངས་གཙོ་ཅན་༡ པ་དང་༣ དེ་ལས་༤ པ་དང་ རིན་ཆེན་ལྡིངས་ས་ཁོངས་ཡང་ཚུདཔ་ཨིན་པས།
མི་མང་བརྟག་དཔྱད་སྐབས་ལུ་ རྒྱ་ཁྱབ་ས་ཁོངས་༣ ཆ་རའི་ནང་ འགྲོ་འགྲུལ་བཀག་དམ་འབད་ནི་ཨིནམ་ད་ ཕྱིར་བཙོང་དང་ ནང་འདྲེན་ག་ར་མཚམས་འཇོག་འབད་ནི་དང་ སོར་ཅན་བརྒྱུད་དེ་ དོས་ཆས་སྐྱེལ་འདྲེན་དང་ ཁྱིམ་ནང་ཉེར་མཁོའི་ཅ་ཆས་སྐྱེལ་སྤྲོད་འབད་ནི་ཚུ་ཡང་ མཚམས་འཇོག་འབད་ནི་ཨིན་པས།
དེ་གིས་མ་དོ་བར་ དམིགས་བསལ་དུ་ སྤྱི་ཟླ་༦ པའི་ཚེས་༡༠ དང་༡༡ ལུ་ རྒྱ་ཁྱབ་ས་ཁོངས་༣ ནང་ ནད་ཡམས་ཀྱི་ བརྟག་དཔྱད་འབདཝ་ད་ ཨ་ལེ་ས་ཐོག་ཅ་དམ་ཡིག་ཚང་ སྒོ་བསྡམ་ནི་ཨིནམ་མ་ཚད་ རྒྱ་ཁྱབ་ས་ཁོངས་༢ པ་ནང་ཚུད་མི་ དོས་ཕབ་བཀལ་དང་ སྣུམ་འཁོར་ཊཱག་བཞག་སའི་ ས་ཁོངས་དེ་ཡང་ སྒོ་བསྡམ་ནི་ཨིན་པས།
ལྷོ་ཕྱོགས་ཀོ་བིཌ་-༡༩ ལས་བྱེད་ཚོགས་ཆུང་གིས་ ཕུན་ཚོགས་གླིང་ལུ་ འགྲོ་འགྲུལ་བཀག་དམ་ ལྷོད་ཡངས་ཀྱི་ གྲོས་ཐག་བཅད་ནི་དེ་ ད་རིས་ཀྱི་ བརྟག་དཔྱད་གྲུབ་འབྲས་ཚུ་ལུ་ རག་ལས་འོང་ཟེར་ བཀོད་ཡོདཔ་ཨིན་པས།
ས་གནས་ཀྱི་ མི་ཚུ་གིས་ ནད་ཡམས་བཀག་ཐབས་ལུ་ མི་མང་བརྟག་དཔྱད་འབད་ནི་དེ་ གྲོས་ཆོད་ལེགས་ཤོམ་ཅིག་ཨིན་མས་ཟེར་ བཤདཔ་ཨིན་པས།
སྤྱི་ཟླ་༦ པའི་ཚེས་༤ ལས་ཚུར་ ཕུན་ཚོགས་གླིང་ལུ་ མི་སྡེ་ནང་ལས་ ཀོ་བིཌ་-༡༩ ཐོབ་མི་ ཕུད་རྡོག་གཅིག་ཡང་ མ་ཐོན་པས།
ཁ་ཙ་ མི་༢ ལུ་ ནད་འབུབ་ཐོབ་སྟེ་ཡོདཔ་ བདའ་ཟུན་མི་དེ་ ཧེ་མ་ ནད་འབུབ་ཐོབ་མི་ཚུ་དང་ འབྲེལ་བ་འཐབ་མི་ཨིན་པས།
ས་མཚམས་ཁྲོམ་སྡེ་དེ་ སྤྱི་ཟླ་༤ པའི་ཚེས་༡༧ ལས་ འགྲོ་འགྲུལ་བཀག་དམ་འབད་ཞིནམ་ལས་ཚུར་ ད་རིས་ ཉིན་གྲངས་༥༦ ལང་དོ་ཡོདཔ་ད་ འགྲུལ་སྐྱོད་བཀག་དམ་༣ པ་དེ་ ཕུན་ཚོགས་གླིང་གི་ སློབ་གྲྭ་ཅིག་ནང་ལས་ སྐྱེས་ལོ་༡༠ ལང་མི་ སློབ་ཕྲུག་བུཚ་ཅིག་ལུ་ ཀོ་བིཌ་-༡༩ འི་ནད་རྟགས་ཐོན་པའི་ཤུལ་ལུ་ འགྲོ་འགྲུལ་ལས་འགོ་བཙུགས་ སློབ་གྲྭ་དང་ ཡིག་ཚང་ གཙུག་སྡེ་ ལས་འཛིན་དང་ སྒེར་སྡེ་ཡིག་ཚང་ ཚོང་འབྲེལ་ཁང་ལ་སོགས་པ་ སྒོ་བསྡམས་ཡོད་པའི་གནས་ཚུལ།


text:
༉ ཟ་ཁང་དང་ ཟ་སྤྱོད་ཁང་གི་གོང་ཚད་ བརྒྱ་ཆ་༣.༤༣ ཡར་སེང་སོང་མི་ལུ་བརྟེན་ དུས་ཅི་ སྤྱི་ཟླ་དང་པའི་ནང་ སྐྱ་ནམ་གྱི་གོང་ཚད་ ཡར་སེང་སོང་སྟེ་ ཁྱད་པར་སྦོམ་བཟོ་ཡོདཔ་ཨིན་པས།
ཡར་སེང་དེ་ ན་ཧིང་ ཟླཝ་འ་ནེམ་ཅིག་གི་ སྐྱ་ནམ་གྱི་གོང་ཚད་དང་ཕྱདཔ་ད་ བརྒྱ་ཆ་༩.༥༤ ཡར་སེང་སོང་བའི་ རྟགས་མཚན་ཨིནམ་ད་ ཡར་སེང་དེ་ དུས་ཅི་ སྤྱི་ཟླ་དང་པའི་སྔ་ཆའི་ གོང་ཚད་ཚུ་དང་ཕྱདཔ་ད་ བརྒྱ་ཆ་༨.༩༧ གྱི་ རྩིས་མཐོ་སུ་ཨིན་པས།
བཟའ་འཐུང་གི་རིགས་འབད་བ་ཅིན་ ཟ་ཆས་ཀྱི་རིགས་ནང་ ཧེ་མའི་ཟླཝ་ནང་ལས་ བརྒྱ་ཆ་༠.༤༢ ཡར་སེང་སོང་ཡོདཔ་ད་ ན་ཧིང་སྤྱི་ཟླ་༢ པ་དང་ཕྱདཔ་ད་ བརྒྱ་ཆ་༡༦.༩༨ ཡར་སེང་སོང་ནུག།
དེ་བཟུམ་སྦེ་ འདས་པའི་ཟླཝ་ནང་ བཟའ་འཐུང་མེན་པའི་རིགས་ནང་ཡང་ བརྒྱ་ཆ་༠.༨༥ ཡར་སེང་སོང་མི་དེ་ ན་ཧིང་གི་ལོའི་ སྤྱི་ཟླ་༢ པ་དང་ཕྱདཔ་ད་ བརྒྱ་ཆ་༣.༥༩ ཡར་སེང་ཨིན་པས།
དུས་ཅི་ ལོ་འགོ་བཙུགས་པའི་ཤུལ་ལས་ ཟླ་རིམ་གྱི་ གོང་ཚད་ལུ་བལྟ་བ་ཅིན་ བརྒྱ་ཆ་༠.༦༥ རེ་ ཡར་སེང་སོང་ཡོདཔ་ད་ གོང་ཚད་དེ་ ན་ཧིང་ལས་འགོ་བཙུགས་ ཡར་སེང་སོང་ཡོདཔ་ཨིན་པས།
ན་ཧིང་ སྤྱི་ཟླ་༢ པའི་ནང་ ཡར་སེང་བརྒྱ་ཆ་༢.༤༦ འབད་མི་དེ་ སྤྱི་ཟླ་༧ པའི་ནང་ བརྒྱ་ཆ་༧.༥༦ ལུ་ ཡར་སེང་སོང་བའི་ཤུལ་ལས་ སྤྱི་ཟླ་༡༢ པའ་ཚེས་༢༠ ཚུན་ ཡར་སེང་གངམ་མེདཔ་སྦེ་ སྡོད་ནུག།
ཨིན་རུང་ དུས་ཅི་ སྤྱི་ཟླ་དང་པ་ལས་འགོ་བཙུགས་ གོང་ཚད་དེ་ ད་རུང་ ཡར་སེང་འགྱོ་ནི་ འགོ་བཙུགས་མི་དེ་ཡང་ གཙོ་བོ་ར་ ནད་ཡམས་ལུ་བརྟེན་ འགྲོ་འགྲུལ་བཀག་དམ་དང་ གཅིག་ ནང་འཁོད་ལས་ཐོན་མི་ སོ་ནམ་ཐོན་སྐྱེད་ཚུ་གི་གོང་ཚད་ ཚད་འཛིན་མེད་མི་དེ་གིས་ཡང་ཨིན་པས།
ཟླཝ་གི་བར་ན་ དབྱེ་དཔྱད་འབད་བ་ཅིན་ ན་ཧིང་ སྤྱི་ཟླ་༧ པའི་ཚེས་༢༠ ལུ་ བརྒྱ་ཆ་༣.༢༧ ཁྱད་པར་ཐོན་མི་དེ་ མཐོ་ཤོས་ཨིན་པས།
དཔལ་འབྱོར་གྱི་ གོང་ཚད་ཡར་སེང་སོང་མི་དེ་གིས་ དངུལ་ཀྲམ་གྱི་གནས་གོང་ མར་བབས་འགྱོ་བའི་ བརྡ་མཚོན་ཨིནམ་ལས་ འབྲུག་པའི་དངུལ་ཀྲམ་དེ་ཡང་ ན་ཧིང་ སྤྱི་ཟླ་༢ པའི་ཚེས་༢༠ ལས་འགོ་བཙུགས་ མར་བབས་སོང་སྟེ་ཡོདཔ་ཨིན་པས།
འདས་པའི་ལོ་༡ ནང་ དངུལ་ཀྲམ་གྱི་ གནས་གོང་མཐོ་ཤོས་དེ་ ན་ཧིང་ སྤྱི་ཟླ་༢ པའི་ཚེས་༢༠ ལུ་ སྐྱ་ནམ་གྱི་གོང་ཚད་ཡར་སེང་འགྱོ་བའི་སྐབས་ འབྲུག་པའི་དངུལ་ཀྲམ་༡༠༠ འི་ གནས་གོང་དེ་ དངུལ་ཀྲམ་༧༡ ལུ་ལྷོད་མི་དེ་ སྤྱི་ཟླ་༧ པའི་ཚེས་༢༠ ལུ་ དངུལ་ཀྲམ་༦༧ དེ་ཅིག་གི་ གནས་གོང་ལུ་ལྷོད་པའི་ཤུལ་ལས་ ད་རེས་ཡང་ གནས་གོང་དེ་ མར་བབས་འགྱོ་བཞིན་དུ་ ཡོདཔ་ཨིན་པས།
ན་ཧིང་ སྤྱི་ཟླ་༡༡ པའི་ཚེས་༢༠ ལུ་ གནས་གོང་དངུལ་ཀྲམ་༦༦ ལས་འགོ་བཙུགས་ དུས་ཅི་ སྤྱི་ཟླ་༢ པའི་ཚེས་༢༡ ལུ་ དངུལ་ཀྲམ་༦༥ ལུ་ མར་བབས་སོང་མི་དེ་ དངུལ་ཀྲམ་༡ དེ་ཅིག་གི་ ཁྱད་པར་ཨིན་རུང་ དཔལ་འབྱོར་གྱི་ཧོངས་ལས་ལྟཝ་ད་ རྟགས་མཚན་ལེགས་ཤོམ་མེད་མི་དེ་ ཉོ་སྤྱོད་འབད་མི་ཚུ་ལུ་ ཟད་འགྲོ་ལྕི་དྲགས་གནས་པའི་ བརྡ་མཚོན་ཨིན་པའི་གནས་ཚུལ།
བཀྲིས་བསྟན་འཛིན།


text:
འཆར་སྣང་།
རང་བཞིན་དང་མཐུན་པའི་སྒོ་ལས་ མི་སྡེའི་དཔལ་འབྱོར་སྒྲིང་སྒྲི་བཟོ་ནི།
དམིགས་སྐྱེད།
ཀ༽ འཇོན་དྲགས་དང་དོན་སྨིན་ཅན་གྱི་སྒོ་ལས་ ཞབས་ཏོག་སྤྲོད་ནི།
ངོ་སྤྲོད།
རང་བཞིན་དང་མཐུན་པའི་སྒོ་ལས་ མི་སྡེའི་དཔལ་འབྱོར་སྒྲིང་སྒྲི་བཟོ་ནི་ཟེར་བའི་ ཀྲོང་གསར་རྫོང་ཁག་གི་འཆར་སྣང་དང་འཁྲིལ་ཏེ་ རྫོང་ཁག་བདག་སྐྱོང་གིས་ འཆར་སྣང་འདི་དུས་ཡུན་ཐུང་ཀུ་ཅིག་ནང་འཁོད་བསྒྲུབ་ཐབས་ལུ་ འབད་བརྩོན་གྱི་སྒོ་ལས་ལཱ་འབད་ཐབས་ལུ་ ལམ་ཚན་ཁག་གི་ འབྲེལ་ཡོད་འཐུས་མི་ཚུ་ལུ་ རྒྱབ་སྐྱོར་དང་ཞབས་ཏོག་ཚུ་བྱིན་ནི། ཡོངས་འབྲེལ་འཆར་སྒོ་འདི་ ང་བཅས་རའི་རྫོང་ཁག་གི་ལས་བྱེདཔ་ཚུ་གི་དོན་ལུ་ བཟོ་ཚུགསཔ་ལས་ བསམ་པ་རྫོགས་ཏེ་ཡོད།
མ་གཞི་འཆར་སྒོ་ནང་ལུ་བཀོད་ཡོད་པའི་གནས་ཚུལ་ཚུ་མདོར་བསྡུས་ཅིག་ལས་བརྒལ་མ་བཀོད་རུང་ དེ་གིས་འཆར་སྒོ་ལག་ལེན་འཐབ་མི་ ཆེ་འབྲིང་ཆུང་གསུམ་ག་ར་ལུ་ ཕན་ཐོགས་བྱུང་ཚུགས་པའི་རེ་སྨོན་ཡོད།
ཀྲོང་གསར་རྫོང་ཁག་གི་བྱུང་རབས་མདོར་བསྡུས།
ཡོངས་འཛིན་ངག་གི་དབང་ཕྱུག་མཆོག་གི་ ཉམས་སྣང་ནང་ལུ་ ཆོས་སྲུང་དཔལ་ལྡན་ལྷ་མོ་གིས་ འབྲུག་དབུས་ཕྱོགས་ལུ་འགྱོ་དགོཔ་སྦེ་མཇལ་ཡོདཔ་ཨིན་མས། ལུང་བསྟན་འདི་དང་འཁྲིལ་ཏེ་ དཔལ་ལྡན་ལྷ་མོའི་ དཔུང་གྲོགས་ཀྱིས་སྒོ་ལས་ སྤྱི་ལོ་ ༡༥༤༡ ལུ་ ཡོངས་འཛིན་ངག་གི་དབང་ཕྱུག་མཆོག་ ཀྲོང་གསར་ གཡུ་གླིང་ཟེར་ས་ཕེབས་ནུག། ཕྱི་རུ་གཅིག་འབདཝ་ད་ ཡོངས་འཛིན་མཆོག་ སྒོམ་གནང་བཞུགསཔ་ད་ ད་ལྟོ་ཡོད་པའི་མགོན་ཁང་དེ་ཁར་ ནམ་མཁའ་སྟོང་པའི་ནང་ལས་ དཀར་མེ་འདྲ་བའི་མེའི་འོག་ཅིག་ཤར་ས་གཟིགས་ནུག། སྤྱི་ལོ་ ༡༥༤༣ ལུ་ དེ་ཁར་མཚམས་ཁང་ཅིག་རྐྱབ་སྟེ་ དེ་ཁར་ སྒོམ་གནང་བཞུགས་ནུག། ཤུལ་ལས་ སྒོམ་རྐྱབ་མི་གཞན་ཚུ་ཡང་དེ་ཁར་འོངས་ཏེ་ མཚམས་བཅད་བཞུགས་ནུག། མཚམས་ཁང་ལེ་ཤ་ཡོད་མི་འདི་ ཕྱི་མི་ཚུ་གིས་བལྟཝ་ད་ གཡུས་བཟུམ་མཐོངམ་ལས་ ས་གནས་དེ་གིས་མིང་ལུ་ ཀྲོང་གསར་ཟེར་ གཡུས་ཚན་གསརཔ་ཟེར་དར་ནུག།
སྤྱི་ལོ་ ༡༦༤༧ ལུ་ དཔལ་ལྡན་འབྲུག་པ་ ཞབས་དྲུང་ངག་དབང་རྣམ་རྒྱལ་མཆོག་གིས་ ཆོས་རྒྱལ་མ་འགྱུར་བརྟན་པ་ལུ་ ཀྲོང་གསར་དཔོན་སློབ་ཀྱི་གོ་གནས་གནང་ནུག། ཞབས་དྲུང་རིན་པོན་ཆེའི་བཀའ་དང་འཁྲིལ་ཏེ་ ཀྲོང་གསར་དཔོན་སློབ་ཀྱིས་ རྫོང་བཞེངས་ནུག། རྫོང་འདི་གི་མཚན་ཡང་ འབྲུག་མི་འགྱུར་ཆོས་འཁོར་རབ་བརྟན་རྩེ་ ཟེར་བཏགས་ནུག། མཚན་དེའི་དོན་དག་དེ་ཡང་ དུང་དཀར་རྩེ་ལུ་ཆགས་པའི་རྫོང་འདི་ འགྱུར་ནི་མེད་པའི་འབྲུག་རྒྱལ་ཁབ་ནང་ལུ་ ཆོས་ཀྱི་འཁོར་ལོ་རབ་ཏུ་བརྟན་ཏེ་ ཡུན་རིང་དུ་གནས་པའི་དོན་ཨིན་མས། ཆོས་རྒྱལ་མི་འགྱུར་བརྟན་པ་གིས་ ཡོངས་འཛིན་ངག་གི་དབང་ཕྱུག་སྒོམ་གནང་་བཞུགསཔ་ད་ ཉམས་སྣང་ནང་དཀར་མེའི་འོད་བཟུམ་ཤར་ས་ལུ་ མགོན་ཁང་ཅིག་རྐྱབ་ནུག།
དུས་རབས་ ༡༧ པའི་ཕྱི་མཚམས་ལུ་ སྡེ་སྲིད་བསྟན་འཛིན་རབ་རྒྱས་ཀྱིས་ རྫོང་འདི་རྒྱ་སྐྱེད་གཏང་ནུག། ད་ལྟོ་ རྫོང་དེ་ ཀྲོང་གསར་རྫོང་ཁག་གི་ བདག་སྐྱོང་དང་ རབ་སྡེའི་ཕྱག་ལཱ་གནང་སའི་ལྟེ་བ་སྦེ་ཡོདཔ་ཨིན་མས། རྫོང་ནང་ལུ་ ལྷ་ཁང་ ༢༦ ཡོདཔ་ད་ དགེ་སློབ་ཞལ་གྲངས་ ༤༥༠ ཡོདཔ་ཨིན།
བྱུང་རབས་ནང་་ལུ་ ཀྲོང་གསར་རྫོང་འདི་ རྩ་ཅན་ཅིག་ཨིན་མི་དེ་ཡང་ ཤར་ཕྱོགས་རྫོང་ཁག་ཚུ་གི་ ལྟེ་བ་སྦེ་སྡོད་ཡོད་པའི་ཁར་ ཀྲོང་གསར་དཔོན་སློབ་ཀྱི་བཞུགས་གནས་འབདཝ་ལས་ཨིན་མས། ད་རེས་ཡང་ རྒྱུན་འཛིན་རྒྱལ་སྲས་ཀྱི་ ཀྲོང་གསར་དཔོན་སྶོབ་ཀྱི་ཁྲི་མངའ་སྲོལ་ཡང་ དེ་ཁར་འབདཝ་ཨིན།
ཀྲོང་གསར་རྫོང་ཁག་ནང་ལུ་ ཨྱོན་གུ་རུ་རིན་པོ་ཆེ་་མཆོག་ དུས་རབས་ ༨ པའི་ནང་ བུམ་ཐང་ལས་ལོག་རྒྱ་ལུ་བྱོནམ་ད་ དེ་ཁར་སྒོམ་གནང་བཞུགས་ཡོདཔ་ད་ ཞབས་རྗེ་ཚུ་ཡང་ ནུབ་སྦིས་ ཀུབ་བྲག་ ཨྱོན་བྲག་དང་ ཕུམ་ཟུར་ལྷ་ཁང་ཚུ་ནང་མཇལ་ནི་ཡོདཔ་ཨིན། ཨིན་རུང་ འཁོར་ལམ་གྱི་མཐུན་རྐྱེན་ཚུ་མེདཔ་ལས་བརྟེན་ གནས་མཇལ་མི་ཆེནམ་ཅིག་མེདཔ་ཨིན། དེ་བཟུམ་སྦེ་ ཀྲོང་གསར་ཀྲོང་དང་ ལྟ་རྫོང་གཉིསཔོ་དེ་ཡང་ རྩ་ཅན་ཅིག་ཨིན་པའི་ཁར་ ལ་བཤལཔ་ཚུ་ཡང་མཇལ་བར་འོང་ནི་ཡོདཔ་ཨིན་།
ཀྲོང་གསར་རྫོང་ཁག་འདི་འབྲུག་རྒྱལ་ཁབ་ཀྱི་ས་གོ་སྦུག་ལུ་ར་ ཆགས་ཏེ་ཡོདཔ་ཨིན། སའི་རྒྱ་ཁྱོན་ཡང་ གྲུ་བཞི་ཀི་ལོ་མི་ཊར་ ༡༨༠༧ ཡོདཔ་ད་ སའི་མཐོ་ཚད་ རྒྱ་མཚོའི་ཚད་ལས་ མི་ཊར་ ༨༠༠ ལས་ ༤༨༠༠ གི་ནང་འཁོད་ཡོདཔ་ཨིན། སྤྱི་ལོ་ ༢༠༡༢ སྤྱི་ ༧ ཚུན་ལུ་ མི་རློབས་ཡང་ ༡༥༥༦༢ ཡོདཔ་ཨིན་མས། རྫོང་ཁག་གི་བྱང་ཤར་ཁ་ཐུག་ལུ་ བུམ་ཐང་རྫོང་ཁག་ཡོདཔ་ད་ ནུབ་ཁ་ཐུག་ལུ་ དབང་འདུས་ཕོ་བྲང་རྫོང་ཁག་དང་ ལྷོ་ཁ་ཐུག་ལུ་ གཞལ་སྒང་རྫོང་ཁག་ཡོད།
སའི་ཆགས་ཚུལ་ཡང་ ས་གོ་དོག་དྲགས་ཅིག་ནང་ཆགས་ཡོད་རུང་ ཤར་དང་ནུབ་ཕྱོགས་ཁ་ཐུག་གི་གཞུང་ལམ་དེ་དང་ ཀྲོང་གསར་དགེ་ལེགས་ཕུག་གི་གཞུང་ལམ་ ཡོད་མི་དེ་གིས་ ཀྲོང་གསར་རྫོང་ཁག་གི་རྒེད་འོག་ག་རའི་ནང་རེགཔ་ཨིན་མས། འདི་གིས་འབད་དཔལ་འབྱོར་གོང་འཕེལ་ལུ་ཕན་ཐོགས་སྦོམ་སྦེ་ར་འབག་ཚུགསཔ་ཨིན། གཞུང་ལམ་གྱིས་རྒེད་འོག་ནང་ལས་ཕར་ རེག་རུང་ གཡུས་ཚན་ཚུ་ནང་ ཁྱིམ་ཚུ་ ཁ་བཏོར་ཏེ་ཡོདཔ་ལས་ ཟུར་ལམ་ཚུ་མ་ལྷོད་པར་ཡོདཔ་ཨིན། ཟུར་ལམ་གྱི་མཐུན་རྐྱེན་མེད་མི་དེ་དང་ སའི་ཆགས་ཚུལ་དོག་དྲགས་ཅིག་ནང་ཡོད་མི་དེ་གིས་ མི་སེར་ཚུ་ལུ་ཞབས་ཏོག་ཚུ་བྱིན་ནིའི་ནང་ལུ་ དུས་ཡུན་འགོརཝ་མ་ཚད་ ལ་ཁག་བཏང་དོ་ཡོདཔ་ཨིན།
རྫོང་ཁག་ནང་ལུ་ རྒེད་འོག་ལྔ་ཡོད་མི་དེ་ཡང་། བྲག་སྟེང་། གོར་ཕུག། ནུབ་སྦིས། གླང་མཐིལ། སྟང་སི་སྦིས་ཨིན། བྲག་སྟེང་རྒེད་འོག་འདི་ གྲུ་བཞི་ཀི་ལོ་མི་ཊར་ ༨༤.༨ ཡོདཔ་ཨིན། གོར་ཕུག་རྒེད་འོག་དེ་ གྲུ་བཞི་ཀི་ལོ་མི་ཊར་ ༢༨༨.༡ ཡོདཔ་ད་ ནུབ་སྦིས་རྒེད་འོག་དེ་གྲུ་བཞི་ཀི་ལོ་མི་ཊར་ ༥༤༤.༤ ཡོདཔ་ཨིན། གླང་མཐིལ་རྒེད་འོག་དེ་ གྲུ་བཞི་ཀི་ལོ་མི་ཊར་ ༥༠༨.༤ དང་སྟང་སི་སྦིས་རྒེད་འོག་དེ་ གྲུ་བཞི་ཀི་ལོ་མི་ཊར་ ༣༧༡.༦ ཡོདཔ་ཨིན། ནུབ་སྦིས་རྒེད་འོག་འདི་ རྫོང་གསར་རྫོང་ཁག་ནང་ལུ་ མི་རློབས་མཐོ་ཤོས་ཡོད་པའི་རྒེད་འོག་ཅིན་ཨིན། ཀྲོང་གསར་རྫོང་ཁག་གི་མི་སེར་ཚུ་ མང་ཆ་ཤོས་ཅིག་ སོ་ནམ་ཞིང་ལཱ་ལུ་བསྟེནམ་ཨིན། ཞིང་པ་ཚུ་གིས་ ལོ་ཐོག་ཡང་སྣ་ཚོགས་སྦེ་ར་བཙུགས་དོ་ཡོད་པའི་ཁར་ གཡུས་ཚན་ལ་ལུ་ཅིག་ནང་ ཀེ་བ་ལུ་གཙོ་བོར་བཏོན་ཏེ་ འོང་འབབ་བཟོ་དོ་ཡོདཔ་ཨིན།
སའ་རྒྱ་ཁྱོན་གྲུ་བཞི་ཀི་ལོ་མི་ཊར་ ༡༧༢༣ འབད་མི་ འཇིགས་མེད་སེངྒེ་དབང་ཕྱུག་གླང་ཀ་ཡང་ ཀྲོང་གསར་རྫོང་ཁག་ནང་ཚུདཔ་ཨིན། གླིང་ཀ་དེ་ཁར་ འཛམ་གླིང་ནང་ལུ་ དཀོན་དྲགས་དང་ཉམས་ནིའི་ཉེན་ཁ་ཡོད་མི་ སེམས་ཅན་དང་ ཤིང་རིགས་ཚུ་ཡོདཔ་མ་ཚད་ འཛམ་གླིང་ནང་ལུ་དཀོན་དྲགས་ཆེ་བའི་ སྤྱ་དཀར་གསེར་གྱི་མདོག་ཅན་དེ་ཡང་ ཡོདཔ་ཨིན། གླང་ཀ་འདི་སྤྱི་ལོ་ ༢༠༠༠ ལུ་གཞི་བཙུགས་འབད་ཡོད་མི་འདི་ཡང་ མི་གིས་མ་རེག་པའི་སྐྱེས་ལྡན་གནས་སྟངས་རིམ་ལུགས་འདི་ རང་འཇགས་སྦེ་བཞག་ནི་དང་ སྲུང་སྐྱོབ་འབད་ནིའི་དོན་ལུ་ཨིན། གླང་ཀ་དེ་་ནང་ ཀོང་ཤིང་དང་ཤིང་ཤོམ་འདབ་སྦོམ་ཡོད་མིའི་རིགས་ཚུ་ཡོདཔ་ཨིན། འཇིགས་མེད་སེངྒེ་དབང་ཕྱུག་ཀླང་ཀའི་དམའ་ས་ལུ་ ག་བ་ཧེ་མ་སྡོད་པའི་ མོན་པ་ཚུ་གནས་ཏེ་ཡོདཔ་ཨིན།
རྫོང་གི་ཉེ་འདབས་ལས་འགྱོ་མི་ མང་སྡེ་ཆུ་འདི་གིས་རྫོང་ཁག་གཉིས་སྦེ་བཟོཝ་ཨིན་མས། ས་གཞིས་དེ་ཡང་ རློན་ཞིང་དྲོད་དང་ལྡན་པའི་ཁར་ བསིལ་དྲོད་སྙོམས་ཏོག་ཏོ་སྦེ་ཡང་སྡོད་དོ་ཡོདཔ་ཨིན། ས་དེ་ཡང་ ལུ་ལུ་བྱེམ་ས་དང་ ལུ་ལུ་ འདམ་ས་སྦེ་ཡོདཔ་ཨིན། སའི་དབྱིབས་དེ་ཡང་ བྱང་ཁ་ཐུག་ལུ་ གཤོང་སྦོམ་སྦེ་སརྩུབ་དྲགས་སྦེ་ཡོད་པའི་ཁར་ ལྷོ་ཁ་ཐུག་ལུ་ གྱེན་གཟར་དྲགས་སྦེ་ཡོདཔ་ཨིན།
སའི་རྒྱ་ཁྱོན་ གྲུ་བཞི་ཀི་ལོ་མི་ཊར་ ༡༥༨༧ ཡོད་ས་ལས་ བརྒྱ་ཆ་ ༨༧.༡༥ ནགས་ཚལ་གྱི་ཁྱབ་སྟེ་ཡོདཔ་ཨིན། རྒྱ་གར་གཞུང་གི་རྒྱབ་སྐྱོད་ཐོག་ལུ་ འབྲུག་གཞུང་གི་ མེ་ག་ཝཊ་ ༧༢༠ འབད་མིའི་ མང་སྡེ་ཆུ་གློག་མེ་ལས་འཛིན་འདི་ གཞུང་གིས་ སྤྱི་ལོ་ ༢༠༢༠ གི་ནང་འཁོད་ གློག་མེ་གོང་འཕེལ་ མེ་ག་ཝཊ་ ༡༠༠༠༠ བསྒྲུབ་ནི་ཨིན་མི་ལས་ ལས་འགུལ་ཅིག་འདི་་ཨིན།
སྤྱི་ལོ་ ༢༠༡༠ སྤྱི་ཟླ་ ༨ པའི་ནང་ འགོ་བཙུགས་ཡོད་པའི་ ལས་འགུལ་དེ་ མང་སྡེ་ཆུའི་གཡོན་ཁ་ཐུག་ལུ་བཟོ་ཡོད་ད་ ལས་འགུལ་དེ་ཡང་ སྤྱི་ལོ་ ༢༠༡༨ ཕྱེ་མཚམས་ལུ་མཇུག་བསྡུ་ནིའི་འཆར་གཞི་ཡོདཔ་ཨིན།


text:
LibreOffice 7.4 Help
སེལ་འཐུ་འབད་ཡོད་པའི་དངོས་པོ་འདི་མཚོན་གྲངས་ཀྱི་(༣ཌི་)དངོས་པོ་གསུམ་ལུ་གཞི་བསྒྱུར་འབདཝ་ཨིན།
སེལ་འཐུ་འབད་ཡོད་པའི་དངོས་པོ་འདི་དང་པ་རང་བུར་གཞོང་ལུ་དང་དེ་ལས་༣ཌི་དངོས་པོ་ལུ་གཞི་བསྒྱུར་འབདཝ་ཨིན།
If you select two or more objects and convert them to 3D, the result is a 3D group that acts as a single object. You can edit the individual objects in the group by choosing Shape - Group - Enter GroupFormat - Group - Enter Group. Choose Shape - Group - Exit GroupFormat - Group - Exit Group when you are finished.
༣ཌི་ལུ་དངོས་པོ་ཚུ་གི་སྡེ་ཚན་གཞི་བསྒྱུར་འབད་མི་འདི་གིས་ངོ་རྐྱང་དངོས་པོ་ཚུ་གི་བརྩེགས་ཕུང་གོ་རིམ་འདི་བསྒྱུར་བཅོས་མི་འབད།
Press F3 to quickly enter a group and CommandCtrl+F3 to leave the group.
ཁྱོད་ཀྱིས་༣ཌི་དངོས་པོ་ཚུ་ལུ་ ཀིལི་པཊ་གྲངས་སུ་བཙུགས་ཏེ་ མཉམ་ཐིག་ཚད་རིས་ཚུ་དང་བིཊི་མེཔ་གཟུགས་བརྙན་ཚུ་ཡང་གཞི་བསྒྱུར་འབད་ཚུགས། LibreOffice ༣ཌི་ལུ་གཞི་བསྒྱུར་འབདཝ་ད་བུར་གཞོང་ཚུ་གི་སྡེ་ཚན་སྦེ་མཉམ་ཐིག་ཚད་རིས་ཚུ་དང་གྲུ་བཞི་ནར་མོ་ཚུ་བཟུམ་སྦེ་བིཊི་མེཔ་ཚུ་བརྩི་འཇོག་འབདཝ་ཨིན།
ཚིག་ཡིག་ཡོད་མི་གི་འབྲི་ནིའི་དངོས་པོ་ཚུ་ཡང་གཞི་བསྒྱུར་འབད་ཚུགས།
ཁྱོད་ལུ་དགོ་པ་ཅིན་ གཞི་བསྒྱུར་འབད་ཡོད་པའི་དངོས་པོ་འདི་ལུ་ ༣ཌི་ནུས་པ་ཅིག་་ ཁྱོད་ཀྱིས་ཡང་འཇུག་སྤྱོད་འབད་ཚུགས།


text:
༉ རྒྱལ་ཡོངས་ལས་མིའི་བརྟག་ཞིབ་༢༠༢༠ ཅན་མ་དང་འཁྲིལཝ་ད་ ལཱ་གཡོག་ཐོབ་མི་ མང་ཤོས་ར་ ལྷུན་རྩེ་དང་ མོང་སྒར་ལུ་ཡོདཔ་བཞིན་དུ་ ལྷུན་རྩེ་ལུ་ ལཱ་གཡོག་གི་ གོ་སྐབས་ཐོབ་མི་རྒྱ་ཆ་༩༩.༤ ཡོདཔ་ཨིན་པས།
ད་རེས་ སྤྱིར་བཏང་ལཱ་གཡོག་བཙུགས་སམ་ གཡོག་སྤྲོད་བརྒྱ་ཆ་༩༥ ཡོད་མི་དེ་ འདས་པའི་ལོ་དང་ཕྱདཔ་ད་ བརྒྱ་ཆ་༢.༣ དེ་ཅིག་ མར་བབས་སོང་ནུག་ཟེར་ཨིན་པས།
དེ་འབདཝ་ལས་ མི་༣༡༤,༥༦༢ དེ་ཅིག་ ལཱ་གཡོག་ནང་ འཛུལ་ཞུགས་འབད་མི་ལས་ ཕོ་སྐྱེས་བརྒྱ་ཆ་༥༡.༧ དང་ ཨམ་སྲུ་༤༨.༣ ཡོདཔ་ད་ སྙན་ཞུ་དང་འཁྲིལ་བ་ཅིན་ ཁྲོམ་སྡེ་དང་ཕྱདཔ་ད་ མང་ཤོས་ར་ གྲོང་གསེབ་ནང་ ལཱ་འབད་མི་དེ་ ཕོ་སྐྱེས་བརྒྱ་ཆ་༧༠.༡ དང་ ཨམ་སྲུ་བརྒྱ་ཆ་༢༩.༩ ཨིན་པས།
ལཱ་གཡོག་ནང་ འཛུལ་ཞུགས་ཟེརཝ་ད་ དངུལ་ཕོགས་ཐོབ་མི་ལཱ་དང་ རང་སོའི་རྩིས་ཁྲ་ནང་ ལཱ་འབད་མི་ དེ་ལས་ བཟའ་ཚང་གི་ལཱ་ནང་ ལྷན་ཐབས་འབད་མི་ཚུ་ལུ་ གོ་ནི་ཨིན་པས།
གཡོག་བཙུགས་ཚད་སྙོམས་ དམའ་ཤོས་ར་ ཐིམ་ཕུག་ལུ་ བརྒྱ་ཆ་༨༧.༧ དང་ སྤ་རོ་རྫོང་ཁག་ནང་ བརྒྱ་ཆ་༩༠.༦ ཡོདཔ་ཨིན་པས།
འདས་པའི་ལོ་༥ གི་ནང་འཁོད་ལུ་ ལཱ་གཡོག་གནས་ཚད་དེ་ བརྒྱ་ཆ་༩༥ ཡན་ཆད་ལུ་ཡོདཔ་བཞིན་དུ་ སྤྱི་ལོ་༢༠༡༦ ལུ་ བརྒྱ་ཆ་༩༧.༩ ལུ་ ལྷོད་མི་དེ་ མཐོ་ཤོས་ཅིག་ཨིནམ་ད་ སྤྱི་ལོ་༢༠༡༦ དང་༢༠༡༨ ལུ་ ཕོ་སྐྱེས་ཀྱི་ ལཱ་གཡོག་གནས་ཚད་དེ་ དུམ་གྲ་ཅིག་ མར་བབས་སོང་ཡོདཔ་ཨིན་པས།
ཨིན་རུང་ སྙན་ཞུ་དང་འཁྲིལཝ་ད་ ལཱ་གཡོག་ནང་ འཛུལ་ཞུགས་འབད་མི་ ཡོངས་བསྡོམས་ལས་ སོ་ནམ་ལས་སྡེ་ནང་ བརྒྱ་ཆ་༤༩.༩ འཛུལ་ཞུགས་འབད་མི་དེ་ མཐོ་ཤོས་ཅིག་ཨིནམ་ད་ དམའ་ཤོས་ར་ བརྒྱ་ཆ་༡༣.༥ དེ་ བཟོ་གྲྭ་ལས་སྡེ་ནང་ འཛུལ་ཞུགས་འབད་མི་དེ་ཨིན་པས།
སོ་ནམ་ལས་སྡེ་ནང་ ལཱ་འབད་མི་ ཨམ་སྲུ་བརྒྱ་ཆ་༥༨.༨ དང་ ཕོ་སྐྱེས་བརྒྱ་ཆ་༤༡.༧ འབདཝ་ད་ ཕོ་སྐྱེས་དང་ཕྱདཔ་ད་ ཨམ་སྲུ་མངམ་ཡོདཔ་ཨིན་པས།
རྒྱལ་ཡོངས་རྩིས་དཔྱད་བཀོད་འཛིན་ལས་ འགོ་དཔོན་ཅིག་གིས་ སླབ་མིའི་ནང་ ལཱ་གཡོག་ཚད་གཞི་ ཡར་སེང་སོང་མི་དེ་ཡང་ སོ་ནམ་དང་འབྲེལ་བའི་ ལཱ་ཚུ་ཡང་ ལཱ་གཡོག་གི་ ཆ་ཤས་སྦེ་ བརྩི་འཇོག་འབད་མི་ལུ་བརྟེན་ཨིནམ་ད་ བརྟག་ཞིབ་འབད་བའི་སྐབས་ ངོ་རྐྱང་ཚུ་གིས་ སོ་ནམ་ལཱ་འབད་བ་ཅིན་ ལཱ་གཡོག་ཐོབ་ཡོདཔ་སྦེ་ ངོས་ལེན་འབད་དོ་ཟེར་ བཤདཔ་ཨིན་པས།
ཁོ་གིས་འབད་བ་ཅིན་ ངོ་རྐྱང་ཚུ་གིས་ རང་དོན་དང་ ཚོང་འབྲེལ་གྱི་དོན་ལུ་ ལཱ་འབད་དེ་ཡོད་པ་ཅིན་ ལཱ་གཡོག་ཐོབ་ཡོདཔ་སྦེ་ ངོས་ལེན་འབདཝ་བཞིན་དུ་ རྫོང་ཁག་༢ ནང་ མང་ཤོས་ར་ སོ་ནམ་གྱི་ ལཱ་འབད་དོ་ཡོདཔ་ལས་ ལཱ་གཡོག་ཚད་གཞི་ ཡར་སེང་འགྱོ་ནུག་ཟེར་ཨིན་པས།
རྫོང་ཁག་༢ ནང་ ལཱ་གཡོག་ཐོབ་མིའི་ ཚད་གཞི་མཐོ་ཤོས་ཡོད་མི་དེ་ ལས་མི་དཔྱ་བགོའི་ཨང་ལུ་ ངོས་ལེན་འབད་མི་ལུ་བརྟེན་ འོང་ནི་ཨིནམ་ད་ གལ་སྲིད་ ལས་མི་ཚད་གཞི་ཉུང་སུ་ཡོད་པ་ཅིན་ ལཱ་གཡོག་ཐོབ་ནིའི་ ཚད་གཞི་དེ་ མངམ་འཐོན་འོང་ཟེར་ འགོ་དཔོན་གྱིས་ བཤདཔ་ཨིན་པས།
བརྟག་ཞིབ་ཀྱི་དོན་ལུ་ རྫོང་ཁག་༢༠ ལས་ ཁྱིམ་གུང་༩,༠༡༢ གདམ་འཐུ་འབད་མི་ལས་༣,༤༢༠ དེ་ཅིག་ ཁྲོམ་སྡེ་དང་ གྲོང་གསེབ་ནང་ གུང་པ་༥,༥༩༢ ཡོདཔ་ཨིན་པས།
ཨིན་རུང་ འགོ་དཔོན་ཚུ་གིས་ སླབ་མིའི་ནང་ གྲོང་གསེབ་ཀྱི་ ལཱ་ཚུ་ནང་ འཛུལ་ཞུགས་འབད་མི་དེ་ བརྟག་ཞིབ་ཀྱི་ དཔེ་ཚད་བསྡུ་ལེན་འབད་མི་དང་འཁྲིལ་ མི་འགྱོ་ཟེར་ཨིནམ་ད་ དཔེ་ཚད་དེ་ འབྲུག་གི་མི་རློབས་དང་ཁྱིམ་གྱི་གྲངས་རྩིས་ གནས་ཚད་དང་འཁྲིལ་ཏེ་ བསྡུ་ལེན་འབད་ཡི་ཟེར་ཨིན་པས།
དེ་ཡང་ དཔེ་ཚད་དེ་ གྲོང་གསེབ་ནང་ བརྒྱ་ཆ་༦༣ དང་ ཁྲོམ་སྡེ་ལས་ བརྒྱ་ཆ་༣༧ བསྡུ་ལེན་འབད་ནུག།
འཛམ་གླིང་སྤྱི་ཚོགས་ལས་མི་ལས་ཚོགས་ཀྱི་ གནས་ཚད་དང་ རྒྱལ་ཡོངས་རྩིས་ཁྲ་༡༩༩༣ གྱི་ ལམ་ལུགས་དང་འཁྲིལཝ་ད་ བཟའ་ཚང་གི་དོན་ལུ་ ལཱ་རིགས་ཚོང་འབྲེལ་དང་ ཆུ་དབོག་མི་དང་ ཐབ་ཤིང་འཐུ་མི་ ནོར་འཚོ་མི་ ཚར་བཟོའི་ལཱ་འབད་མི་ ས་གདན་བཟོ་མི་ལ་སོགས་པ་ཚུ་ ལཱ་གཡོག་གི་ གྲངས་སུ་ཚུདཔ་ཨིན་ཟེར་ གསལ་བཀོད་འབད་ནུག།
སྙན་ཞུ་དང་འཁྲིལཝ་ད་ ཞབས་ཏོག་གི་ ལས་སྡེ་ནང་ མི་བརྒྱ་ཆ་༣༦.༦ འཛུལ་ཞུགས་འབད་དེ་ཡོདཔ་ད་ གྲོང་གསེབ་ནང་འབད་བ་ཅིན་ བརྒྱ་ཆ་༦༩.༣ དེ་ཅིག་ སོ་ནམ་ལས་སྡེ་དང་ ཁྲོམ་སྡེ་ནང་ བརྒྱ་ཆ་༧༣.༢ ཞབས་ཏོག་ལས་སྡེའི་ ལཱ་འབད་དེ་ཡོདཔ་ཨིན་པས།
འགོ་དཔོན་གྱིས་འབད་བ་ཅིན་ མ་གཞི་ གྲོང་གསེབ་ནང་ སོ་ནམ་ལུ་བརྟེན་ ལཱ་གཡོག་ནང་ འཛུལ་ཞུགས་འབད་མི་ མངམ་ཐོནམ་ཨིན་རུང་ འཐུས་ཐོབ་མི་ གཏན་འཇགས་ཀྱི་ ལཱ་འབད་མི་དང་ མ་འདྲཝ་ཡོད་མི་དེ་ཡང་ ཁྲོམ་སྡེ་ནང་ འཐུས་ཀྱི་དོན་ལུ་ ལཱ་གཡོག་འབད་མི་ མངམ་ཡོད་ཟེར་ཨིན་པས།
ལཱ་གཡོག་འབད་མི་ ཡོངས་བསྡོམས་ལས་ བརྒྱ་ཆ་༤༢.༤ དེ་ འབྲི་ལྷག་གི་ ཤེས་ཡོན་མེད་མི་ཨིནམ་ད་ བརྒྱ་ཆ་༣༥.༧ གྱིས་ བདུན་ཕྲག་རེ་ལུ་ དུས་ཡུན་ཆུ་ཚོད་༤༠-༤༩ དེ་ཅིག་དང་ བརྒྱ་ཆ་༢༡.༤ གིས་ དུས་ཡུན་ཆུ་ཚོད་༥༠-༥༩ ཚུན་ ལཱ་འབད་དོ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ པདྨ་དགའ་ཚལ་ ངང་ལམ་གྱི་ མཐུན་རྐྱེན་ཟུར་བཞག་ལྟེ་བ་དེ་ ཚོས་གཞི་དམརཔོ་ནང་ ཚུད་ཡོད་མི་ལུ་བརྟེན་ དེ་ཁར་སྡོད་མི་ཚུ་གིས་ བདུན་ཕྲག་༡ གི་རིང་ ཟུར་བཞག་ནང་སྡོད་ནིའི་དོན་ལུ་ གཞལམ་སྒང་པཱན་སྦང་ལུ་ འགྱོ་དགོཔ་ཨིན་པས།
ངང་ལམ་དྲུང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་ གཞལམ་སྒང་རྫོང་ཁག་བདག་སྐྱོང་དང་གཅིག་ཁར་ གྲོས་བསྟུན་འབད་བའི་ཤུལ་ལས་ སྤྱི་ཟླ་༦ པའི་ཚེས་༢༣ ལས་ ད་ལྟོ་ཚུན་ མི་༢༥ ལྷགཔ་ཅིག་ བདུན་ཕྲག་༡ གི་ ཟུར་བཞག་དོན་ལུ་ པཱན་སྦང་ལུ་ བཏང་ཡོདཔ་ཨིན་པས།
ཁ་ཙ་ ལས་བྱེད་ཚོགས་ཆུང་གིས་ མི་༡༧ པཱན་སྦང་ལུ་ ཟུར་བཞག་གི་དོན་ལས་ བཏང་ཡོདཔ་བཞིན་དུ་ འགོ་དཔོན་ཚུ་གིས་ པཱན་སྦང་ལུ་ ཟུར་བཞག་ནང་ ཨ་རྟག་ར་ རེས་གཟའ་ལྷག་པ་དང་ སྤེན་པ་ལུ་བཏང་དོ་ཡོདཔ་ད་ པཱན་སྦང་དེ་ ངང་ལམ་ལས་ ཀི་ལོ་མི་ཊར་༥༥ དེ་ཅིག་ ཡོདཔ་ཨིན་པས།
ངང་ལམ་གྱི་ མཐུན་རྐྱེན་ཟུར་བཞག་ལྟེ་བ་དེ་ གདུང་བསམ་རྩི་ས་ལས་འཛིན་གྱི་ས་ཁོངས་ནང་ བཟོ་ཡོདཔ་བཞིན་དུ་ ལས་འཛིན་གྱི་ས་ཁོངས་ནང་ལས་ ཀོ་བིཌ་-༡༩ ཐོབ་མི་ ངོས་འཛིན་འབད་བའི་ཤུལ་ལས་ ས་ཁོངས་དེ་ ཚོས་གཞི་དམརཔོ་སྦེ་ ངོས་འཛིན་འབད་ཡོདཔ་ཨིན་པས།
ངང་ལམ་དེ་ཡང་ ཉེན་ཁ་ཆེ་བའི་ས་ཁོངས་འབདཝ་ལས་ མི་ཚུ་ ཉེན་ཁ་ཆུང་བའི་ས་ཁོངས་ཚུ་ནང་ འགྲོ་འགྲུལ་འབད་དགོ་པ་ཅིན་ ངེས་པར་དུ་ བདུན་ཕྲག་༡ གི་རིང་ ཟུར་བཞག་ནང་ སྡོད་དགོཔ་ཨིན་པས།
ངང་ལམ་གྱི་ མི་ཚུ་གིས་ སླབ་དོ་བཟུམ་འབད་བ་ཅིན་ གདུང་བསམ་རྩི་ས་ལས་འཛིན་གྱི་ ས་ཁོངས་ནང་ཡོད་མི་ ཟུར་བཞག་ལྟེ་བ་དེ་ ཚོས་གཞི་དམརཔོ་སྦེ་བཟོ་ཡོདཔ་ལས་ ཁོང་ཆ་ཁྱབ་ ག་དེམ་ཅིག་སྦེ་ གློ་བུར་དུ་ ཉེན་ཁ་ཆུང་བའི་ ས་ཁོངས་ཚུ་ནང་ འགྱོ་དགོཔ་འཐོན་པ་ཅིན་ མཐུན་རྐྱེན་ཟུར་བཞག་ལྟེ་བའི་ ཚ་གྱང་ཡོད་ཟེར་ཨིན་པས།
ངང་ལམ་ལུ་ གཞུང་འབྲེལ་ལཱ་གི་དོན་ལུ་འོང་མི་ ལས་འཛིན་ཅིག་ནང་ ལཱ་འབད་མི་ འཕྲིན་ལས་ཀྱིས་ གཞུང་འབྲེལ་གྱིས་ལཱ་ཚུ་ རྫོགས་སོཔ་ལས་ ཟུར་བཞག་ནང་ སྡོད་ནིའི་དོན་ལུ་ དྲུང་ཁག་ཀོ་བིཌ་-༡༩ ཚད་འཛིན་ཡིག་ཚང་ནང་ ཞུ་ཡིག་བཙུགས་ཡོདཔ་ཨིན་པས།
འཕྲིན་ལས་ཀྱིས་ སླབ་མིའི་ནང་ ཟུར་བཞག་ལྟེ་བ་དེ་ ས་ཁོངས་ཚོས་གཞི་དམརཔོ་ནང་འབདཝ་ལས་ ཀོ་བིཌ་-༡༩ ཚད་འཛིན་ཡིག་ཚང་གི་ འགོ་དཔོན་ཚུ་གིས་ ཟུར་བཞག་གི་དོན་ལས་ པཱན་སྦང་ལུ་ གཏང་ཐབས་ལུ་ གཞལམ་སྒང་རྫོང་ཁག་བདག་སྐྱོང་དང་གཅིག་ཁར་ གྲོས་བསྟུན་འབད་བའི་ཤུལ་ལུ་ བརྡ་དོན་འབད་ནི་སྦེ་ སླབ་དེས་ཟེར་ཨིན་པས།
ཁོ་གིས་འབད་བ་ཅིན་ པཱན་སྦང་ལུ་ སོང་ཞིནམ་ལས་ ཟུར་བཞག་ནང་སྡོད་ནི་ལུ་ དཀའ་ངལ་མེད་རུང་ དེ་བཟུམ་མའི་ གནས་སྟངས་སྐབས་ ཐབས་ལམ་གཞན་འཚོལ་ནི་དེ་ དྲུང་ཁག་ལས་བྱེད་ཚོགས་ཆུང་གི་ འགན་ཁུར་ཨིནམ་ལས་ ཐབས་ལམ་འཚོལ་དགོཔ་དེ་ ཁག་ཆེ་ཟེར་ཨིན་པས།
སྐྱེས་ལོ་༣༧ ལང་མི་ ཤེས་རབ་ཀྱིས་ སླབ་མིའི་ནང་ འཁོར་ལམ་གྱི་གནས་སྟངས་ ལེགས་ཤོམ་མེདཔ་ལས་ པཱན་སྦང་ལྷོདཔ་ད་ དུས་ཡུན་ཆུ་ཚོད་ཕྱེད་དང་༣ དེ་ཅིག་ འགོར་དོ་ཡོདཔ་བཞིན་དུ་ གནམ་བྱཱར་ཆརཔ་རྐྱབ་པའི་སྐབས་ འགྲོ་འགྲུལ་འབད་ནི་ལུ་ཡང་ ཉེན་ཁ་ཡོདཔ་ལས་ ལས་བྱེད་ཚོགས་ཆུང་གིས་ ངང་ལམ་ལུ་ ཐབས་ལམ་གཞན་ཅིག་ འཚོལ་བ་ཅིན་ ཕན་ཐོགས་འབྱུང་ནི་མས་ཟེར་ཨིན་པས།
ཁོ་གིས་ སླབ་མིའི་ནང་ པཱན་སྦང་ཚུན་ གླ་འཁོར་གྱི་འཐུས་ དངུལ་ཀྲམ་༣,༥༠༠ དེ་ཅིག་ སྤྲོད་དགོཔ་ལས་ སྣུམ་འཁོར་མེད་མི་ཚུ་ལུ་ གདོང་ལེན་འདུག་ཟེར་ཨིནམ་ད་ འགོ་དཔོན་ཚུ་གིས་ ཟུར་བཞག་གི་དོན་ལུ་ གཞལམ་སྒང་རྫོང་ཁག་བདག་སྐྱོང་ལུ་ ཞུ་བ་འབད་དགོཔ་ལས་ མི་དང་ ལས་བྱེད་ཚོགས་ཆུང་༢ ཆ་ར་ལུ་ དཀའ་ངལ་དང་ ཚ་གྱང་ཅིག་ ཨིན་ཟེར་ཨིན་པས།
བྱུང་རྐྱེན་བཀོད་དཔོན་དང་ པདྨ་དགའ་ཚལ་རྫོང་བདག་ ཡེ་ཤེས་རང་རིག་རྡོ་རྗེ་གིས་ སླབ་མིའི་ནང་ ལས་བྱེད་ཚོགས་ཆུང་གིས་ གཞལམ་སྒང་རྫོང་ཁག་བདག་སྐྱོང་དང་གཅིག་ཁར་ གྲོས་བསྟུན་འབད་ཐོག་ གློ་བུར་དང་ ཐབས་མེད་པར་ འགྲོ་འགྲུལ་འབད་དགོ་མི་ཚུ་ ཟུར་བཞག་གི་དོན་ལུ་ པཱན་སྦང་ལུ་ བཏང་དོ་ཟེར་ཨིན་པས།
ཁོ་གིས་ སླབ་མིའི་ནང་ བཟའ་ཁང་ཚུ་ཡོད་མི་ སྒྲིང་ཁྱིམ་ཚུ་ནང་ ཚོང་ཁང་དང་ ཁང་གླ་ཁར་ སྡོད་མི་ཚུ་ཡང་ཡོདཔ་ལས་ ཁྲོམ་ཁ་ཡོད་མི་ བཟའ་ཁང་ཚུ་ ཟུར་བཞག་གི་དོན་ལུ་ ལག་ལེན་འཐབ་མ་ཚུགས་ཟེར་ཨིནམ་ད་ ལས་བྱེད་ཚོགས་ཆུང་གིས་ དྲུང་ཁག་ཡིག་ཚང་དེ་ ཟུར་བཞག་ཁང་སྦེ་ བཟོ་ཡོད་ཟེར་ཨིན་པས།
ཨིན་རུང་ ས་ཁོངས་ཚོས་གཞི་དམརཔོ་ནང་ མི་མང་བརྟག་དཔྱད་འབད་བའི་སྐབས་ མི་སྡེ་ནང་ལས་ ཀོ་བིཌ་-༡༩ འཐོབ་མི་རེ་ བདའ་ཟུན་པ་ཅིན་ ལག་ལེན་འཐབ་ནིའི་དོན་ལུ་ དྲུང་ཁག་ཡིག་ཚང་ནང་ ཟུར་བཞག་ཁང་བཟོ་མི་དེ་ ད་ལྟོ་ ལག་ལེན་མ་འཐབ་པར་ཡོད་ཟེར་ རྫོང་བདག་གིས་ བཤདཔ་ཨིན་པས།
རྫོང་བདག་གིས་ ད་རིས་ ཚོས་གཞི་དམརཔོ་ནང་ འགོ་འདྲེན་འཐབ་ནི་ཨིན་མི་ མི་མང་བརྟག་དཔྱད་ལུ་ སྒུག་སྟེ་ཡོད་ཟེར་ཨིནམ་ད་ ག་དེམ་ཅིག་སྦེ་ མི་མང་བརྟག་དཔྱད་སྐབས་ ནད་རྟགས་མེདཔ་སྦེ་འཐོན་པ་ཅིན་ མི་ཚུ་པཱན་སྦང་ལུ་ མ་གཏང་པར་ དྲུང་ཁག་ཡིག་ཚང་གི་ ཟུར་བཞག་ཁང་ནང་ བཞག་ནི་ཟེར་ བཤདཔ་ཨིན་པའི་གནས་ཚུལ།
སྐལ་བཟང་དབང་ཕྱུག། ངང་ལམ།


text:
LibreOffice 7.4 Help
ས་སྒོ་ཅིག་གི་རྒྱུ་དངོས་ཚུ་ཞུན་དག་འབད་ཚུགས་པའི་ཌའི་ལོག་ཅིག་ཁ་ཕྱེཝ་ཨིན། ཌའི་ལལོག་དེ་ནང་ལུ་ ཧེ་མམ་གྱི་དང་ ཡང་ན་ ཤུལ་མམ་གྱི་ས་སྒོའི་ནང་ལུ་སྤོ་བཤུད་འབད་ནིའི་དོན་ལུ་ ཁྱོད་ཀྱིས་མདའ་རྟགས་ཚུ་ལག་ལེན་འཐབ་ཚུགས།
ཞུན་དག་འབད་ནི་གི་ས་སྒོ་ཁ་ཕྱེ་ནིའི་དོན་ལུ་ ཁྱོད་རའི་ཡིག་ཆའི་ནང་གི་ ས་སྒོ་ཅིག་ལུ་ཚར་གཉིས་ཨེབ་གཏང་འབད།
To change the view between field names and field contents in your document, choose View - Field Names.
ཁྱོད་ཀྱིས་ DDE ཁྱོད་རའི་ཡིག་ཆའི་ནང་ལུ་འབྲེལ་ལམ་ཅིག་སེལ་འཐུ་འབད་དེ་ དེ་ལས་ ཞུན་དག- ས་སྒོ་ཚུ་ ཞུན་དག་འབྲེལ་ལམ་ཌའི་ལོག་དེ་ཁ་ཕྱེཝ་ཨིན།
ཁྱོད་ཀྱིས་"sender"དབྱེ་བ་བཟུམ་གྱི་གདོང་ཁ་ལུ་ཨཨེབ་གཏང་འབད་བ་ཅིན་ དེ་ལས་ཞུན་དག་-ས་སྒོ་ཚུ་གནད་སྡུད་ལག་ལེན་པའི་ཌའི་ལོག་དེ་ཁ་ཕྱེཉ་ཨིན།
ཁྱོད་ཀྱིས་ཞུན་དག་འབད་མི་བཟུམ་གྱི་ས་སྒོ་ཐོ་འགོད་འབདཝ་ཨིན།
འོག་གི་ཌའི་ལོག་རྒྱུ་རྫས་ཚུ་ ཆ་མཉམ་པའི་ས་སྒོ་ཅིག་སེལ་འཐུ་འབད་ཚར་ཞིནམ་ལས་རྐྱངམ་ཅིག་མཐོང་ཚུགཔ་མཐོང་ཚུགསཔ་ཨིན།
ས་སྒོའི་གདམ་ཁ་ཚུ་ཐོ་འགོད་འབདཝ་ཨིན། དཔེ་འབད་བ་ཅིན་ "fixed" ཁྱོད་ལུ་དགོ་པ་ཅིན་ སེལ་འཐུ་འབད་ཡོད་མི་ས་སྒོའི་དབྱེ་བ་དེ་གི་དོན་ལུ་ གདམ་ཁ་གཞན་མི་ཅིག་སེལ་འཐུ་འབད་ཚུགས།
ས་སྒོའི་ནང་དོན་ཚུ་གི་དོན་ལུ་ རྩ་སྒྲིག་དེ་སེལ་འཐུ་འབད། ཚེས་གྲངས་དང་ དུས་ཚོད་ དེ་ལས་ ངེས་འཛིན་འབད་ཡོད་པའི་ས་སྒོ་-ལག་ལེན་པའི་དོན་ལུ་ ཁྱོད་ཀྱིས་ཐོ་ཡིག་ནང་ལུ་ "Additional formats"དེ་ལུ་ཨེབ་གཏང་འབད་ཞིནམ་ལས་ དེ་ལས་ རྩ་སྒརིག་སོ་སོ་ཅིག་གདམ་ཁ་རྐྱབས། ཐོབ་ཆོག་ཆོག་ཡོད་མི་རྩ་སྒྲིག་ཚུ་ ཁྱོད་ཀྱིས་ལག་ལེན་འཐབ་པའི་སྒང་ཡོད་མི་ས་སྒོ་གི་དབྱེ་བ་ལུ་རྟེན་དགོཔ་ཨིན།
Displays the offset for the selected field type, for example, for "Next Page," "Page Numbers" or "Previous Page". You can enter a new offset value which will be added to the displayed page number.
ཁྱོད་ཀྱིས་ བཀྲམ་སྟོན་འབད་ཡོད་པའི་ཨང་འདི་མེད་པར་ ཤོག་ལེབ་ཀྱི་ཨང་ངོ་མ་འདི་བསྒྱུར་བཅོས་འབད་དགོ་མནོ་བ་ཅིན་ པར་ལེན་ གནས་གོང་འདི་ ལག་ལེན་མ་འཐབ། ཤོག་ལེབ་ཨང་བསྒྱུར་བཅོས་འབད་ནིའི་དོན་ལས་ ཤོག་ལེབ་ཨང་ ལམ་སྟོན་ལྷག
ས་སྒོའི་དབྱེ་བ་གི་དོན་ལུ "Chapter" ངེས་འཛིན་འབད་ཡོད་པའི་གནས་གོང་ཚུ་དང་ མཐའ་ཐིག་གནས་རིམ་ཚུ་བསྒྱུར་བཅོས་འབད།
བསྒྱུར་ཅན་ས་སྒོ་ཅིག་གི་མིང་དེ་བཀྲམ་སྟོན་འབདཝ་ཨིན། ཁྱོད་ལུ་དགོཔ་ཅིན་ མིང་གསརཔ་ཅིག་བཙུགས།
བསྒྱུར་ཅན་ས་སྒོ་དེ་གི་དོན་ལུ་ ད་ལྟོའི་གནས་གོང་དེ་བཀྲམ་སྟོན་འབདཝ་ཨིན། ཁྱོད་ལུ་དགོ་པ་ཅིན་ གནས་གོང་གསརཔ་ཅིག་བཙུགས།
ཤུགས་ལྡན་བཟོ་དགོ་པའི་ས་སྒོ་དེ་དང་འཕྱད་དགོ་པའི་དོན་ལུ་ གནས་སྟངས་དེ་བཀྲམ་སྟོན་འབདཝ་ཨིན། ཁྱོད་ལུ་དགོ་པ་ཅིན་ གནས་སྟངས་གསརཔ་ཅིག་བཙུགས།
ས་སྒོའི་གནས་སྟངས་དེ་འཕྱད་དང་མ་འཕྱད་གང་རུང་དང་བསྟུན་ཏེ་བཀྲམ་སྟོན་འབད་ཡོད་པའི་ས་སྒོའི་ནང་དོན་དེ་བསྒྱུར་བཅོས་འབད།
སེལ་འཐུ་འབད་ཡོད་པའི་ས་སྒོ་དེ་གི་དོན་ལུ་ གཞི་བསྟུན་དེ་བཙུགས་ནི་་དང་ ཡང་ན་ ལལལལེགས་བཅོས་འབད།
་སེལ་འཐུ་འབད་ཡོད་མི་ས་སྒོ་དེ་ལུ་འགན་སྤྲོད་འབད་ཡོད་མི་མེཀ་རོ་དེ་གི་མིང་དེ་བཀྲམ་སྟོན་འབདཝ་ཨིན།
སེལ་འཐུ་འབད་ཡོད་མི་ས་སྒོ་དེ་གི་ ས་གནས་འཆང་མི་ཚིག་ཡིག་དེ་བཀྲམ་སྟོན་འབདཝ་ཨིན།
གནས་སྟངས་ཅིག་ལུ་འབྲེལ་མཐུད་འབད་ཡོད་མི་ཚིག་ཡིག་དེ་བཀྲམ་སྟོན་འབདཝ་ཨིན།
མན་ངག་ས་སྒོ་ཅིག་གི་མན་ངག་དེ་བཀྲམ་སྟོན་འབདཝ་ཨིན།
ནང་ལས་ ཁྱོད་ཀྱིས་སེལ་འཐུ་འབད་ཡོད་མི་ས་སྒོ་དེ་བཙུགས་དགོ་མནོ་མི་ ཐོ་འགོད་འབད་དགོ་མནོ་མི་གནད་སྡུད་གཞི་རྟེན་ཅིག་སེལ་འཐུ་འབད། ཁྱོད་ཀྱིས་ཐིག་ཁྲམ་ཡང་བསྒྱུར་བཅོས་འབད་ཚུགས་ནི་དང་ ཡང་ན་ སེལ་འཐུ་འབད་ཡོད་མི་ས་སྒོ་དེ་གིས་གཞི་བསྟུན་འབད་ཡོད་མི་ལུ་འདྲི་དཔྱད་འབད་ཚུགས།
ས་སྒོའི་དབྱེ་"Any record" དེགི་དོན་ལུ་གསལ་བཀོད་འབད་ཡོད་པའི་གནས་སྟངས་དེ་བཙུགས་པའི་སྐབས་ལུ་ གནད་སྡུད་གཞི་རྟེན་དྲན་ཐོ་དེ་བཀྲམ་སྟོན་འབདཝ་ཨིན།
ཡིག་ཆའི་ནང་ལུ་ དབྱེ་བ་གཅིག་པའི་ཧེ་མམ་གྱི་ས་སྒོའི་ནང་ལུ་མཆོངམ་ཨིན། ཡིག་ཆ་ཅིག་ནང་ལུ་དབྱེ་བ་གཅིག་པའི་ས་སྒོ་གཅིག་ལས་ལྷག་ཏེ་ཡོད་པའི་སྐབས་ལུ་རྐྱངམ་ཅིག་ ཨེབ་རྟ་འདི་ཤུགས་ལྡན་སྦེ་སྡོདཔ་ཨིན།
ཧེ་མམ་གྱི་ས་སྒོ།
ཡིག་ཆ་འི་ནང་ལུ་ དབྱེ་བ་གཅིག་པའི་ཤུལ་མམ་གྱི་ས་སྒོའི་ནང་ལུ་མམཆོངམ་ཨིན། ཡིག་ཆ་དེ་ནང་ལུ་དབྱེ་བ་གཅིག་པའི་ས་སྒོ་གཅིག་ལས་ལྷག་སྟེ་ཡོད་པའི་སྐབས་ལུ་རྐྱངམ་ཅིག་ ཨེབ་རྟ་དེ་ཤུགས་ལྡན་འགྱོ་འོང་།
ཤུལ་མམ་གྱི་ས་སྒོ།


text:
༉ འབྲུག་མི་མང་ཤོས་ཅིག་གིས་དགའ་མི་ རྡོག་མ་དང་ པ་ནེ་ཚུ་ ད་རེས་ གོང་ཚད་རྣམ་རྟོག་ལང་སི་སི་སྦེ་ ཡར་འཕར་སོང་སྟེ་ཡོདཔ་ཨིན་པས།
དེ་ཡང་ ཐིམ་ཕུག་ཁྲོམ་ཁར་ དངུལ་ཀྲམ་༥༠ གྱིས་ རྡོག་མ་ཁམ་རྡོག་༧ དང་༨ དེ་ལས་ དངུལ་ཀྲམ་༢༠ གིས་ ཁམ་རྡོག་༣ ལས་བརྒལ་ མི་ཐོབ་དོ་ཡོདཔ་ད་ ཚོང་ཁང་ལ་ལོ་ཅིག་གིས་ དངུལ་ཀྲམ་༢༠ འབད་མི་ རྡོག་མ་ཁམ་རྡོག་ཚུ་ མི་བཙོང་དོ་ཡོདཔ་ཨིན་པས།
ཐིམ་ཕུག་ལས་ པ་སངས་ཀྱིས་ སླབ་མིའི་ནང་ ད་རེས་ནངས་པར་ རྡོག་མའི་གོང་ཚད་དེ་ རྒྱ་ཆེ་དྲགས་སྦེ་ར་ ཡར་སེང་སོང་ནུག་ཟེར་ཨིནམ་ད་ ཨིན་རུང་ མོ་ར་ ཨ་རྟག་ར་ བཟའ་དགོཔ་ལས་ ཉིནམ་རེ་ལུ་ དངུལ་ཀྲམ་༢༠༠ དེ་རེ་ ཟད་འགྲོ་གནསཔ་མས་ཟེར་ བཤདཔ་ཨིན་པས།
མོ་ར་ ཆུང་ཀུ་བསྒང་ལས་ར་ རྡོག་མ་བཟའ་ནི་ལུ་ ལང་ཤོར་ཐལ་ཡོདཔ་བཞིན་དུ་ ད་རེས་ བཤོལ་བཞག་ནི་དེ་ ལཱ་ཁག་འདུག་ཟེར་ བཤདཔ་ཨིན་པས།
ནོར་འཛིན་ལམ་བདའ་སྟེ་ཡོད་མི་ རྡོག་མ་ཚོང་པ་ཅིག་གིས་ སླབ་མིའི་ནང་ ཟླཝ་༡༠ ནང་ རྡོག་མའི་གོང་ཚད་ བརྒྱ་ཆ་༤༠ ཡར་སེང་སོང་ཡི་ཟེར་ཨིན་པས།
མོ་གིས་ རྡོག་མ་༨༠ ༼པཱོན༽ ལུ་ དངུལ་ཀྲམ་༦༢༠ རེ་སྤྲོད་དེ་ ཉོ་ཡོདཔ་ད་ པ་ནེ་མི་ཕྲ་དང་ བང་ལ་པ་ཏ་ཚུ་ཡང་ འདབ་ལེབ་༢༠ དང་༣༠ རེ་ལུ་ དངུལ་ཀྲམ་༡༠༠ རེ་ སྤྲོད་དགོ་ཟེར་ཨིན་པས།
མོ་གིས་ སླབ་མིའི་ནང་ སྦུང་ཚོང་རྐྱབ་མི་ཚུ་གིས་ གོང་ཚད་སེང་པའི་སྐབས་ ཁོང་གིས་ཡང་ ཁམ་རྡོག་མར་ཕབ་མ་འབད་བར་ ཐབས་མིན་འདུག་ཟེར་ཨིན་པས།
ད་རེས་ཁམས་ སྦུང་ཚོང་པ་ཅིག་གིས་ རྡོག་མ་པཱོན་རེ་ལུ་ དངུལ་ཀྲམ་༣༥༠ དང་༣༨༠ རེ་སྦེ་ བཙོང་ཡོདཔ་ད་ ནད་ཡམས་ཀྱི་ ཧེ་མ་འབད་བ་ཅིན་ ཉིནམ་རེ་ལུ་ རྡོག་མ་ཁམ་རྡོག་༤༥༠ རེ་ བཙོང་ཚུགས་ཡོད་རུང་ ད་རེས་༢༥༠ རེ་ལས་བརྒལ་ བཙོང་མི་ཚུགས་པས་ཟེར་ཨིན་པས།
རྡོག་མ་ཚོང་པ་ གཞན་ཅིག་གིས་ སླབ་མིའི་ནང་ རྡོག་མ་ཚུ་ ལེགས་ཤོམ་སྦེ་ བཙོང་ཚུགས་ཡོདཔ་བཞིན་དུ་ ཉིནམ་རེ་ལུ་ དངུལ་ཀྲམ་༢,༠༠༠ དང་༣,༠༠༠ གི་བར་ན་ ཐོབ་ཚུགས་པས་ཟེར་ཨིན་པས།
ཨིན་རུང་ ད་ལྟོ་ རྡོག་མའི་ཚོང་འབྲེལ་ མར་བབས་སོང་མི་དེ་ཡང་ གཙོ་བོ་ར་ སྦུང་ཚོང་པ་ཚུ་ལས་ རྡོག་མ་ཉོ་མ་ཚུགས་མི་ལུ་བརྟེན་ཏེ་ཨིན་ཟེར་ བཤདཔ་ཨིན་པས།
སྦུང་ཚོང་པ་ཅིག་གིས་ སླབ་མིའི་ནང་ སྐྱེལ་འདྲེན་གྱི་ ཟད་འགྲོ་ཚུ་མ་བརྩིས་བར་ རྒྱ་གར་ལས་ རྡོག་མ་པཱོན་རེ་ལུ་ དངུལ་ཀྲམ་༥༧༠ རེ་ སྤྲོད་དགོཔ་དང་ ཁོང་གིས་ ཚོང་པ་ཚུ་ལུ་ དངུལ་ཀྲམ་༦༠༠ རེ་སྦེ་ བཙོང་པའི་སྐབས་ ཁེ་སང་དངུལ་ཀྲམ་༣༠ རེ་མ་གཏོགས་ མི་ཐོབ་ཟེར་ཨིན་པས།
རྡོག་མ་སྦུང་ཚོང་པ་ ཇི་བཱན་ཁར་ཀ་གིས་འབད་བ་ཅིན་ འབྲུག་མི་ཚུ་ལས་ རྡོག་མ་ཚུ་ རྒྱུན་མ་ཆད་པར་ མི་ཐོབ་པའི་ཁར་ ལ་ལོ་ཅིག་གིས་ རྡོག་མ་བཏོག་ནིའི་དུས་ཚོད་ཚུ་ཡང་ མི་ཤེས་པས་ཟེར་ཨིན་པས།
ཁོང་གིས་ རྡོག་མ་ཚུ་ རྒྱ་གར་ལུ་ བཙོངམ་ཨིན་རུང་ འབྲུག་གིས་ རྒྱ་གར་ལས་ ལོག་ཉོ་དགོ་པས་ཟེར་ བཤདཔ་ཨིན་པས།
གནས་སྡུད་དང་འཁྲིལཝ་ད་ སྤྱི་ལོ་༢༠༡༩ ལུ་ འབྲུག་གིས་ དངུལ་ཀྲམ་ས་ཡ་༥༡.༢༢ གནས་པའི་ རྡོག་མ་དང་ པ་ནེ་མེ་ཊིག་ཊཱན་༦༨༤.༥༢ ནང་འདྲེན་འབད་ཡོདཔ་ད་ དངུལ་ཀྲམ་ས་ཡ་༡༡༥.༤༣ གནས་པའི་ མེ་ཊིག་ཊཱན་༥,༡༩༤.༢༨ ཕྱིར་བཙོང་འབད་ཡོད་པའི་གནས་ཚུལ།
ཉི་མ་དབང་འདུས།


text:
༉ སྤྱི་ཟླ་༦ པའི་ཚེས་༡༢ ལུ་ ངང་ལམ་ལས་ དགེ་ལེགས་ཕུག་ལུ་ འགྲོ་འགྲུལ་འབད་མི་༣ གྱིས་ ཏིང་ཏི་སྦིས་ལུ་ ཉེན་ཁ་ཆུང་བའི་ མི་ཚུ་དང་ འབྲེལ་བ་འཐབ་ཡོད་པའི་ ཤེས་རྟོགས་བྱུང་པའི་ཤུལ་ལས་ གཞལམ་སྒང་ཀོ་བིཌ་-༡༩ ལས་བྱེད་ཚོགས་ཆུང་གིས་ ཁོང་༣ ཆ་ར་ ཟུར་བཞག་ནང་ བཞག་ཡོདཔ་ཨིན་པས།
ཀོ་བིཌ་-༡༩ འཐོབ་ནིའི་ ཉེན་ཅན་ས་ཁོངས་ལས་ ཉེན་ཁ་ཆུང་བའི་ ས་ཁོངས་ནང་ འགྲོ་འགྲུལ་འབད་བའི་སྐབས་ ཕྱི་ཁར་ ཡང་ཅིན་ ཉེན་ཁ་ཆུང་བའི་ མི་ཚུ་དང་ འབྲེལ་བ་འཐབ་མི་ཆོག་ཟེར་ ཀོ་བིཌ་-༡༩ འི་སྒྲིག་གཞི་ནང་བཀོད་ནུག།
ལས་བྱེད་ཚོགས་ཆུང་གི་ འགོ་དཔོན་ཚུ་གིས་ སླབ་མིའི་ནང ཨམ་སྲུ་༢ དང་ ཕོ་སྐྱེས་ཅིག་གིས་ ཁོང་གི་སྣུམ་འཁོར་མེདཔ་ཐལ་བའི་སྐབས ཏིང་ཏི་སྦིས་ལུ་ དུས་ཡུན་ཆུ་ཚོད་༡ དེ་ཅིག་ བཀག་སྡོད་ཡོདཔ་ད་ ཉེན་ཁ་ཡོད་མི་ ས་ཁོངས་གཅིག་ལས་གཅིག་ནང་ འགྱོ་མི་ལུ་ ལྷན་ཐབས་འབདཝ་ཨིན་རུང་ དོན་མེད་འགྲུལ་སྐྱོད་འབད་ནི་ལུ་ སེམས་ཤུགས་བསྐྱེད་ནི་མེད་ཟེར་ཨིན་པས།
གལ་སྲིད་ ལམ་བདའ་སྟེ་ འགྲོ་འགྲུལ་འབད་མི་ཚུ་ལུ་ སྟབས་མ་བདེཝ་ བྱུང་པ་ཅིན་ རྫོང་ཁག་གིས་ ཆ་རོགས་འབད་དོ་ཡོད་རུང་ ཁོང་གིས་ ལས་བྱེད་ཚོགས་ཆུང་ལུ་ སྙན་ཞུ་མ་འབད་བར་ ཏིང་ཏི་སྦིས་ཀྱི་ ཟ་ཁང་ཅིག་ནང་ སོང་ནུག་ཟེར་ འགོ་དཔོན་ཚུ་གིས་ བཤདཔ་ཨིན་པས།
སྣུམ་འཁོར་དེ་ ཏིང་ཏི་སྦིས་ལུ་ བཀག་བཞག་མི་དེ་ རྫོང་ཁག་འཛམ་གླིང་ལྟ་ཞིབ་སྡེ་ཕྲན་གྱིས་ མཐོང་གསལ་བྱུང་ཡོདཔ་ད་ ལྟ་རྟོག་དེ་གི་ཐོག་ལས་ ཉེན་ཁ་ཡོད་མི་ས་ཁོངས་གཅིག་ལས་གཅིག་ནང་ འགྲོ་འགྲུལ་འབད་མི་ཚུ་ ལྟ་རྟོག་འབདཝ་ཨིན་པས།
ངང་ལམ་ལས་ གཞལམ་སྒང་རིན་ལྡི་སྦིས་ཚུན་ ཉེན་ཁ་ཆེ་བའི་ ས་ཁོངས་སྦེ་ ངོས་འཛིན་འབད་དེ་ཡོདཔ་ད་ གསར་སྤང་རྫོང་ཁག་གི་ ཉེན་ཁ་ཆེ་བའི་ ས་ཁོངས་ནང་ མ་འཛུལ་ཚུན་ རིན་ལྡི་སྦིས་ལས་ ལྟག་མ་ལ་ཚུན་ ཉེན་ཁ་ཉུང་སུ་ཡོད་པའི་ ས་ཁོངས་སྦེ་ ངོས་འཛིན་འབད་དེ་ཡོདཔ་ཨིན་པས།
ཁོང་ག་ར་ ཀོ་བིཌ་-༡༩ འི་ཨིན་ཊི་ཇེན་ བརྟག་དཔྱད་འབད་བའི་སྐབས་ ནད་རྟགས་མེད་པའི་ གྲུབ་འབྲས་ཐོན་ཡོདཔ་ད་ གཏན་འཁེལ་གྱི་བརྟག་དཔྱད་ ཨར་ཊི་-པི་སི་ཨར་དེ་ ཟུར་བཞག་གི་ དུས་ཡུན་ཚང་པའི་ཤུལ་ལས་ འབད་ནི་ཨིན་པས།
ཟུར་བཞག་གི་ ཟད་འགྲོ་དེ་ ཁོང་ར་གིས་ གཏང་དགོཔ་ད་ གནད་དོན་དེ་ ཞིབ་དཔྱད་ཀྱི་དོན་ལུ་ ཁྲིམས་སྲུང་འགག་པ་ལུ་ གཏང་ནི་ཨིན་པས།
ད་རེས་ ཉེན་ཁ་ཆུང་བའི་ ས་ཁོངས་ལས་བརྒྱུད་དེ་འགྱོ་མི་ ཉེན་ཅན་ས་ཁོངས་ནང་འཁོད་ལུ་ འགྲོ་འགྲུལ་འབད་མི་ཚུ་ ལྟག་མ་ལ་དང་ རིན་ལྡི་སྦིས་ཞིབ་དཔྱད་སྒོ་ར་ལས་ ཕྱི་རུའི་ཆུད་ཚོད་༦ འབྱིད་ཞིནམ་ལས་ གཏང་ནི་མེད་པའི་གནས་ཚུལ།
ཨོ་རྒྱན་རྡོ་རྗེ།